ނަމަވެސް އެމީހުން ތިބީ ޣާފިލުކަމެއްގެތެރޭގައި މޫނުއަނބުރާލައިގެންނެވެ. – DhiSalafiyyah\nނަމަވެސް އެމީހުން ތިބީ ޣާފިލުކަމެއްގެތެރޭގައި މޫނުއަނބުރާލައިގެންނެވެ.\n07/11/2011 އެހެނިހެން, ދީންއަލް އަޚް ބިލާލް ޢަބްދުއްސައްތާރު\nދުނިޔެއަށް ބޮޑެތި ބަދަލުތަކެއް އަންނަމުން ދާކަމާއިމެދު އަޅުގަނޑުމެންގެ ތެެރެއިން އެއްވެސް މީހަކު ޝައްކެއް ނުކުރާނެއެވެ. މީސްތަކުންގެ އުޅުމާއި ގުޅުންތަކަށް އަންނަމުންދާ ބަދަލެވެ. “ދުނިޔެ” ހޯދުމުގައި މަޝްޣޫލުވުމުގެ ސަބަބުން މީސްތަކުންނަށް އެބައިމީހުންގެ އުފެދުން ވެސް ހަނދާންނެތިފައިވާކަހަލައެވެ. އެބައިމީހުން ނެތުމުގެ ތެރޭން ވުޖޫދަށް ގެންނަވައި ފުރިހަމަކަން ދެއްވައި އަތްފައިގައި ބާރުޖައްސަވައިދެއްވައި ރިޒްޤު ތަނަވަސް ކޮށްދެއްވީ ކޮންފަރާތަކުންކަން މީސްތަކުން ވަނީ ހަނދާންނެތިފައެވެ. ކިޔަމަންތެރިވެ ބޯލަނބަން ޖެހޭ ފަރާތެއް ނުވާކަހަލައެވެ. އަރައި ނުގަންނަ ފާފައެއް ނެތެވެ. ލަދުވެތި ކަމުގެ ސިފަ އެއީ އެބައިމީހުން ދަންނަ އެއްޗެއް ކަމުގައި ނުވެއެވެ. އެއްގަމާއި ކަންޑުގައި ފަސާދަވަނީ އާއްމުވެފައެވެ. ކޮރަޕްޝަން ވަނީ މުޅި މުޖުތަމަޢުއަށް ފެތުރިފައެވެ. އަމާނާތްތެރިކަން ވަނީ ގެއްލިފައެވެ. ﷲ ތަޢާލާ މަތިވެރި ކުރައްވައި ދަރަޖައުފުއްލެވި އިންސާނުންގެ ފުރާނައަކީ އެއްވެސް އަގެއްހުރި އެއްޗެއް ކަމުގައި ނުވެއެވެ. މަރާލެވުނު މީހާއަށް އޭނާ މި މަރާލެވުނީ ކޮންސަބަބަކާއި ހުރެކަމެއް ނޭންގެއެވެ. އަދި މަރާލި މީހާއަށްވެސް ތިމަންނާ އޭނަ މިމަރާލީ ކޮންސަބަބަކާއި ހުރެކަމެއް ނޭންގެއެވެ. ޖެހިލުމެއްނެތި މީހުން މަރަނީއެވެ. ލޮބުވެތި އަޚުންނޭވެ! މިދުވަސް އަންނާނޭކަން މާތްނަބިއްޔާ ޞައްލަﷲ ޢަލައިހި ވަސައްލަމަ ވަނީ މީގެކުރިން އަޅުގަނޑުމެންނަށް އަންގަވާދެއްވާފައެވެ. ޤިޔާމަތުގެ ޢަލާމާތްތަކުގެ ގޮތުގައެވެ. ޤިޔާމަތްދުވަހަކީ މި ދުނިޔޭގެ ނިމުން އަންނާނެ ދުވަހެވެ. އެދުވަސް ވަނީ ވަރަށް ކައިރީގައެވެ. އެއީ މީސްތަކުން ދުނިޔޭގައި ކުޅަހައި ޢަމަލެއްގެ ޙިސާބުބެއްލެވޭނޭ ދުވަހެވެ. ޢަމަލުގެ ފަތްތައް ހުޅުވާލެވޭނޭ ދުވަހެވެ. އެއްވެސް ކަމެއް އެދުވަހުން ސިއްރުވެ ވަންހަނާވެގެން ނުވެއެވެ. އެހެނީ ޤިޔާމަތުގެ ކުދި ޢަލާމާތްތަކުގެ ގޮތުގައި އެކަލޭގެފާނު ޞައްލައްﷲ ޢަލައިހި ވަޞައްލަމަ އުންމަތަށް ޚަބަރު ދެއްވާފައިވާ ވަރަށްގިނަ ޢަލާމާތްތައް ފާޅުވެއްޖެކަމުގައި ޢިލްމުވެރިން ވިދާޅުވެފައި ވެއެވެ. އަޅުގަނޑުމެން ވޭތުކުރަމުން މިދަނީ ފަހުޒަމާނުގެ ދުވަސްތަކެވެ. އެހެންނަމަވެސް ގިނަބަޔަކަށް އެކަން އިޙްސާސް ވާހެނެއް ހިޔެއްނުވެއެވެ.\nﷲ ތަޢާލާގެ މި ވަޙީ ބަސްފުޅާއިމެދު ފުންކޮށް ވިސްނާށެވެ. އެއިލާހު ވަޙީކުރައްވާފައިވެއެވެ. ” اقْتَرَ‌بَ لِلنَّاسِ حِسَابُهُمْ وَهُمْ فِي غَفْلَةٍ مُّعْرِ‌ضُونَ ﴿*﴾ مَا يَأْتِيهِم مِّن ذِكْرٍ مِّن رَّ‌بِّهِم مُّحْدَثٍ إِلَّا اسْتَمَعُوهُ وَهُمْ يَلْعَبُونَ ” – سورة الأنبياء 1-2 – މާނަ : ” މީސްތަކުންނަށް އެބައިމީހުންގެ ޢަމަލުތަކުގެ ޙިސާބުބެއްލެވުމުގެ ވަޤުތު ކައިރިވެއްޖެއެވެ. ނަމަވެސް އެބައިމީހުން ތިބީ އެކަމާއިމެދު ޣާފިލުވެ މޫނުއަނބުރައިލައިގެންނެވެ. ﷲ ތަޢާލާގެ ހަޟްރަތުން ޤުރުއާންގެ އާޔަތެއް އެބައިމީހުންނާއި ހަމައަށް އަތުވެއްޖެ ނަމަ ކުޅެކުޅެ ތިބެ ފުރައްސާރަކުރާ ހާލު މެނުވީ އެބައިމީހުން އެ ޤުރުއާން އަޑުނާހައެވެ. “\nޢަމަލުތައް ޙިސާބުކޮށްލެވޭ ދުވަހަށްޓަކައި އަޅުގަނޑުމެން ތައްޔާރުކުރީ ކޮންފަދަ ޢަމަލުތަކެއްތޯ އަމިއްލަ ނަފްސާއި ސުވާލުކޮށްލާށެވެ. އެދުވަހުގައި ޢަދުލު އިންސާފުގެ ތިލަފަތް ޤާއިމުކުރެވޭނެއެވެ. ޢަމަލުތައް ވަޒަން ކޮށްލެވޭނެއެވެ. ނަމަވެސް އެދުވަހު ޢަމަލު ކުރުމެއް ނެތެވެ. ޢަމަލުކުރުން އޮތީ މިއަދު ދުނިޔެމަތީގައެވެ. އެދުވަހަށްޓަކައި ތައްޔާރުވާން އޮތްތަނަކީ ދުނިޔެއެވެ. ފަނާވެދަނިވި މި ދުނިޔޭގައި 30 އަހަރު ނުވަތަ 40 ނުވަތަ 60 އަހަރުގެ ހޭދަކޮށްފައި ދާއިރު ، ޤިޔާމަތްދުވަހަށް އެއްޗެއް ރައްކާ ނުކުރެވުނު މީހަކަށްވުރެ އަބާއްޖަވެރިޔަކީ ކާކުތޯއެވެ. މަރުވެގެން މި ދުނިޔެ ދޫކޮށްފައި ދާންޖެހޭނީ ކޮންދުވަހަކުން ކަމެއް އެއްވެސް މީހަކަށްނޭންގޭނެއެވެ. ކައިވެއްޏެއް ކުރެވެންދެން ނުވަތަ ދަރިޔަކު ލިބެންދެން ނުވަތަ 30 އަހަރު ފުރެންދެން ދުނިޔޭގައި ހުންނާނެކަމަށް ތިބާ ޔަޤީންކުރަނީހެއްޔެވެ. ހަމަކަށަވަރުން މަރު ހިއްޕެވުމުގެ ވަޤުތު އައުމުން މަލަކުލް މަވްތު އެމީހެއްގެ މަރު ، ﷲ ތަޢާލާގެ އިޒްނަޢާއި އެކު ހިއްޕަވާނެއެވެ. ލަހެއް ފަހެއް ނުކުރެވޭނެއެވެ. އެހެން ކަމުން އެވަޤުތު އައުމުގެ ކުރިން ތިމާގެ ޢަމަލުތައް ﷲ ރުއްސަވާ މަގަށް އިސްލާޙް ކުރާށެވެ.\nﷲ ތަޢާލާ ވަޙީ ކުރައްވާފައިވެއެވެ. ” فَمَن ثَقُلَتْ مَوَازِينُهُ فَأُولَـٰئِكَ هُمُ الْمُفْلِحُونَ ” – سورة المؤمنون102 – މާނަ : ” ފަހެ އެމީހެއްގެ ހެޔޮޢަމަލުތަކުގެ ތިލަފަތް ބަރުވެއްޖެ މީހާ ދަންނާށެވެ. ފަހެ ކާމިޔަބު ލިބުނު މީހުންނަކީ ހަމަ އެބައިމީހުންނެވެ. “\n“وَمَنْ خَفَّتْ مَوَازِينُهُ فَأُولَـٰئِكَ الَّذِينَ خَسِرُ‌وا أَنفُسَهُمْ فِي جَهَنَّمَ خَالِدُونَ” – سورة المؤمنون103 – މާނަ : ” ފަހެ އެމީހެއްގެ ހެޔޮޢަމަލުތަކުގެ ތިލަފަތް ލުއިވެއްޖެ މީހާ ދަންނާށެވެ. ފަހެ އެއީ އަމިއްލަ ނަފްސުތައް ގެއްލެނިވިކުރި މީހުންނެވެ. އެއީ ނަރަކައިގައި ދެމިތިބޭނޭ މީހުންނެވެ.”\nއަދި ޤިޔާމަތް ދުވަހަކީ އެންމެހާ ސިއްރުތައް ފަޅައި އަރުވާލެވޭދުވަހެވެ. ކޮންމެ މީހަކަށްވެސް އެމީހެއް ކުޅަހައި ޢަމަލެއް އެފަތަކުން ފެންނާނޭ ޢަމަލުގެ ފަތެއް އެމީހަކަށް ދެވޭނެއެވެ. ﷲ ތަޢާލާ ވަހީކުރައްވާފައި ވެއެވެ. ” وَكُلَّ إِنسَانٍ أَلْزَمْنَاهُ طَائِرَ‌هُ فِي عُنُقِهِ ۖ وَنُخْرِ‌جُ لَهُ يَوْمَ الْقِيَامَةِ كِتَابًا يَلْقَاهُ مَنشُورً‌ا ” – سورة الإسراء13 – މާނަ : ” އަދި ކޮންމެ އިންސާނަކުމެ، އޭނާ ކުޅަ ޢަމަލުތައް، އޭނާގެ ކަރުގައި ތިމަންރަސްކަލާނގެ އެޅުއްވީމެވެ. އަދި ޤިޔާމަތް ދުވަހުން، ތިމަންރަސްކަލާނގެ އެމީހާއަށް ފޮތެއް( ޢަމަލުގެ ފަތް) ނެރުއްވާހުށީމެވެ. އެ ފޮތް ނިއުޅައިލެވިގެންވާ ޙާލުގައި، އޭނާ ދެކޭނެތެވެ.”\nއަދި އޭނާއަށް ބުނެވޭނެއެވެ. ” اقْرَ‌أْ كِتَابَكَ كَفَىٰ بِنَفْسِكَ الْيَوْمَ عَلَيْكَ حَسِيبًا ” – سورة الإسراء14 – މާނަ : ” ތިބާގެ ފޮތް ތިބާ ކިޔާށެވެ! މިއަދު ތިބާގެ މައްޗަށް ޙިސާބު ކުރާ މީހަކަށް، ތިބާގެ އަމިއްލަ ނަފްސު ފުދެއެވެ.”\nއެއީ ތިބާގެ ޢަމަލުތަކުގެ ރެކޯޑެވެ. މިހާރުވެސް ތިބާ ކުރަމުންގެންދާ ޢަމަލު ރެކޯޑުކުރެވެމުން ލިޔެވެމުން އެބަދެއެވެ. ﷲ ތަޢާލާ މޮޅަށް ދެނެވޮޑިގެންވާ ޙާލު، ތިބާގެ ޢަމަލުތައް ލިޔުއްވަނީ އެކަމަށް އެއިލާހު ތަޢާލާ ކަނޑައަޅުއްވަފައިވާ ޚާއްސަ މަލާއިކަތުންނެވެ. އެއީ ޤިޔާމަތް ދުވަހުގައި އެފަތް ތިބާއަށް ދެއްކުމަށްޓަކައެވެ. އެއިލާހުގެ ވަޙީ ބަސްފުޅުގައި ވެއެވެ. ” وَإِنَّ عَلَيْكُمْ لَحَافِظِينَ ﴿*﴾ كِرَ‌امًا كَاتِبِينَ ﴿*﴾ يَعْلَمُونَ مَا تَفْعَلُونَ ” – سورة الإنفطار 10،11،12 – މާނަ : ” އަދި ހަމަކަށަވަރުން، ތިޔަބައިމީހުންގެ މައްޗަށް ރައްކާތެރިވެ ބަލަހައްޓަވާ ملائكة ންވެއެވެ. ﴿*﴾ އެއީ މާތްވެގެންވާ، ލިޔުއްވާ މަލާއިކަތުންނެވެ. ﴿*﴾ ތިޔަބައިމީހުން ކުރާ ކަންތައް އެ މަލާއިކަތުން ދެނެވަޑައިގެންވެތެވެ. “\nޢަމަލުގެ ފަތުގައި އެބޭކަލުން ނުލިޔުއްވައި އެއްވެސް އެއްޗެއް ދޫކުރައްވާފައި ނުވެއެވެ. ހުރިހާ ޢަމަލެއް އެފަތުގައި ވަނިކޮށް އެ އެދުވަހުގައި އިންސާނާ ދެކޭނެއެވެ. އެންމެހާ މީސްތަކުން މަޙްޝަރުކުރެވޭ ދުވަހުގައެވެ. އެއްވެސް މީހަކު ފިލަންދާނެތަނެއް އެދުވަހުގައި ނެތެވެ. ” وَيَوْمَ نُسَيِّرُ الْجِبَالَ وَتَرَ‌ى الْأَرْ‌ضَ بَارِ‌زَةً وَحَشَرْ‌نَاهُمْ فَلَمْ نُغَادِرْ مِنْهُمْ أَحَدًا ” – سورة الكهف47 – މާނަ ” އަދި ތިމަންރަސްކަލާނގެ ފަރުބަދަތައް ލުހެލައްވައި، ފުނޑުފުނޑުކޮށްލައްވާ ދުވަސް ހަނދުމަކުރާށެވެ! (އެދުވަހުން) ބިންގަނޑު ހަމަހަމަވެ ފާޅުވެގެންވާތީ ތިބާދެކޭނޫއެވެ. އަދި އެއުރެން މަޙުޝަރަށް ފޮނުއްވާހުށީީމެވެ. ފަހެ، އޭގެތެރެއިން ހަމައެކަކުވެސް ދޫނުކުރައްވާހުށީމެވެ. “\nއޭނާ މީސްތަކުންނާއި ސިއްރުން ކުރި ޢަމަލުކަށް ދާންދެން އެފަތުގައި ފެންނަން ހުންނާނެއެވެ. އެކަން ބަޔާން ކޮށްދެއްވާ ﷲ ތަޢާލާ ވަޙީކުރައްވާފައި ވެއެވެ. ” وَوُضِعَ الْكِتَابُ فَتَرَ‌ى الْمُجْرِ‌مِينَ مُشْفِقِينَ مِمَّا فِيهِ وَيَقُولُونَ يَا وَيْلَتَنَا مَالِ هَـٰذَا الْكِتَابِ لَا يُغَادِرُ صَغِيرَ‌ةً وَلَا كَبِيرَ‌ةً إِلَّا أَحْصَاهَا ۚ وَوَجَدُوا مَا عَمِلُوا حَاضِرً‌ا ۗ وَلَا يَظْلِمُ رَ‌بُّكَ أَحَدًا ” – سورة الكهف 49 – މާނަ : ” އަދި ކޮންމެ މީހަކުމެ ކޮށްފައިވާ ޢަމަލުތަކުގެ ފަތް (އެމީހަކަށް) ދެއްވާނެތެވެ. ފަހެ، އެ ފަތުގައިވާ ތަކެއްޗާމެދު، ކުށްވެރިން ބިރުގެންފައިވާތީ ތިބާ ދެކޭނޫއެވެ. އަދި އެއުރެން ބުނާނެތެވެ. އޭ ތިމަންމެންނަށްހުރި ހިތާމައެއްގެ ބޮޑުކަމާއެވެ! މިފަތަށް މިވެފައިވަނީ ކީއްހެއްޔެވެ؟ ކިތަންމެ ކުޑަކަމެއްވެސް، އަދި ބޮޑުކަމެއްވެސް، އެ ފަތުގައި ނުހިމަނައި ދޫކޮށްލައިފައެއް ނުވެއެވެ. އަދި އެއުރެންކުޅަ އެންމެހައި عمل ތައް އެ ފަތުގައިވާތީ، އެއުރެން ދެކޭނެތެވެ. ކަލޭގެފާނުގެ ވެރިރަސްކަލާނގެ އެއްވެސްމީހަކަށް އަނިޔާވެރިވެވޮޑިއެއް ނުގަންނަވަތެވެ. “\nލޮބުވެތި އަޚުންނޭވެ. އެއީ ބިރުވެރިކަން އިންތިހާއަށް ބޮޑުވެގެންވާ ދުވަހެކެވެ. އެއްވެސް މީހަކަށް އަނެއްމީހާގެ ކިބައިން ފައިދާއެއް ނުކުރާނެ ދުވަހެވެ. އެމީހަކު ކޮށްފައިވާ ކަމެއް އެމީހަކަށެވެ. ބިރުވެރިކަން ބޮޑު އެދުވަހުގައި މިންޖުވެ ސަލާމަތްކަން ލިބެންއޮތީ އެމީހެއްގެ ޢަމަލުގެ ފަތް ކަނައަތަށް ލިބޭމީހުންގެ ތެރެއިންވެވިގެންނެވެ. އެކަމަށްޓަކައި މަސައްކަތް ކުރަން އޮތްތަނަކީ މި ދުނިޔޭގައި ލިބިބިފައިވާ ކުޑަކުޑަ ވަޤުތުކޮޅެވެ. ކުޅިވަރާއި މަޖަލުގައި ޒުވާންކަން ނަގާނުލާށެވެ. ﷲ ގެ ޒިކުރުން ޣާފިލުވެ ނަމާދު އަޅާ މީހުންގެ ތެރެއިން ތިބާ ނުވާށެވެ. ހަޤީޤީ މަންޒިލަށް( ސުވަރުގެއަށް) ވާޞިލުވުން އެއީ ތިބާގެ މަޤުޞަދަަކަށް ހަދާށެވެ. ތިބާގެ އުމުރު ހޭދަކުރިގޮތާއި މެދު އެދުވަހުގައި ސުވާލުކުރެވޭނެވެ. ޒުވާންކަން ހޭދަކުރިގޮތާއި މެދު ސުވާލު ކުރެވޭނެއެވެ. އަރުޝީގެ ހިޔާވަހިކަން ފިޔަވައި އެހެން ހިޔާވަހިކަމެއް ނުވާދުވަހުގައި ، އަރުޝީގެ ހިޔާވަހިކަން7ބަޔަކަށް ލިބިގެންދެއެވެ. އިރު ލޮންސިއެއްގެ މިންވަރަށް ކައިރި ކުރެވުގެންވާ ދުވަހުގައި ، މީސްތަކުން އެބައިމީހުންގެ ގައިން ނުކުންނަ ދަލުގެ ތެރޭގައި އެކި މިންވަރަށް ޣަރަޤުވެގެންދާ ދުވަހުގައި ، އަރުޝީގެ ހިޔާވަހިކަން ލިބިގެންދާ މީހުންގެ ތެރެއިން ވުމުގެ ފުރުޞަތު ﷲ ތަޢާލާ ތިބާއަށް ވަނީ ދެއްވާފައެވެ. ނަަމަވެސް އެއީ މިއަދު ދުނިޔޭގައި ތިބާ އެ ފުރުޞަތުގެ ބޭނުން ހިފައިފިނަމައެވެ. އާދެ! މާތް ނަބިއްޔާ ޞައްލަﷲ ޢަލައިހި ވަޞައްލަމަ އެހަތް ވައްތަރުގެ މީހުންގެ ތެރޭގައި ބަޔާންކޮށްދެއްވާފައިވާ އެއްވައްތަރަކީ ” وَشَابٌّ نَشَأَ فِى عِبَادَةِ اللَّهِ “ ( رواه البخاري) މާނަ : ” ﷲ ތަޢާލާއަށް އަޅުވެތިވުމުގައި ބޮޑުވަމުން އައި އަޅުވެރި ޒުވާނާ “ އެވެ. އެހެން ކަމުން މުސްކުޅިވުމުގެ ކުރިން ޒުވާންކަމުގެ ފައިދާ ހެޔޮގޮތުގައި ލިބިގަންނާށެވެ.\nޢަމަލުތަކުގެ ފަތް ދެވުމުން މީސްތަކުންގެ ޙާލު ހުންނާނެ ގޮތް ﷲ ތަޢާލާ ވަނީ ކީރިތި ޤުރުއާނުގައި ޞިފަކޮށްދެއްވާފައެވެ. ކަނައަތަށް ޢަމަލުގެ ފަތް ލިބޭ މީހުންނާއި ބެހޭގޮތުން އެއިލާހު ވަޙީކުރައްވާފައިވެއެވެ. ” فَأَمَّا مَنْ أُوتِيَ كِتَابَهُ بِيَمِينِهِ فَيَقُولُ هَاؤُمُ اقْرَ‌ءُوا كِتَابِيَهْ ﴿*﴾ إِنِّي ظَنَنتُ أَنِّي مُلَاقٍ حِسَابِيَهْ ﴿*﴾ فَهُوَ فِي عِيشَةٍ رَّ‌اضِيَةٍ ﴿*﴾ فِي جَنَّةٍ عَالِيَةٍ ﴿*﴾ قُطُوفُهَا دَانِيَةٌ ﴿*﴾ كُلُوا وَاشْرَ‌بُوا هَنِيئًا بِمَا أَسْلَفْتُمْ فِي الْأَيَّامِ الْخَالِيَةِ ” މާނަ : ” ފަހެ، އެމީހެއްގެ ފަތް، އެމީހެއްގެ ކަނާތަށް ލިބުނުމީހާ ދަންނާށެވެ! ފަހެ، އެމީހާ ބުނާނެތެވެ. މިއޮތީއެވެ. ތިޔަބައިމީހުން ތިމަންގެ ފަތް ކިޔައިބަލާށެވެ! ﴿*﴾ ހަމަކަށަވަރުން، ތިމަންގެ ޙިސާބު ކުރިމަތިލާންޖެހޭނެކަން ތިމަންނާއަށް ޔަޤީން ވިއެވެ. ﴿*﴾ ފަހެ، އޭނާ ވާހުށީ، ރުހިގެންވާ ދިރިއުޅުމެއްގައެވެ. ﴿*﴾ މަތިވެރިވެގެންވާ ސުވަރުގެޔެއްގައެވެ. ﴿*﴾ އެތާނގެ މޭވާތައް ކައިރިވެގެންވެއެވެ. ﴿*﴾ އަންގަވާނެތެވެ. އަރާމުލިބެނިވިގޮތުގައި، ތިޔަބައިމީހުން ކައިބޮއި އުޅޭށެވެ! ދުނިޔޭގައި ތިޔަބައިމީހުން ހޭދަކުރި ދުވަސްތަކުގައި ތިޔަބައިމީހުންކުރި ހެޔޮ عمل ތަކުގެ ޖަޒާއެއްގެ ގޮތުންނެވެ. “\nއަދި ވައަތަށް ޢަމަލުގެ ފަތް ލިބޭ މީހުންނާއި ބެހޭގޮތުން އެއިލާހު ވަޙީކުރައްވާފައިވެއެވެ. ” وَأَمَّا مَنْ أُوتِيَ كِتَابَهُ بِشِمَالِهِ فَيَقُولُ يَا لَيْتَنِي لَمْ أُوتَ كِتَابِيَهْ ﴿*﴾ وَلَمْ أَدْرِ مَا حِسَابِيَهْ ﴿*﴾ يَا لَيْتَهَا كَانَتِ الْقَاضِيَةَ ﴿*﴾ مَا أَغْنَىٰ عَنِّي مَالِيَهْ ۜ ﴿*﴾ هَلَكَ عَنِّي سُلْطَانِيَهْ ﴿٢٩﴾ خُذُوهُ فَغُلُّوهُ ﴿*﴾ ثُمَّ الْجَحِيمَ صَلُّوهُ ﴿*﴾ ثُمَّ فِي سِلْسِلَةٍ ذَرْ‌عُهَا سَبْعُونَ ذِرَ‌اعًا فَاسْلُكُوهُ ” މާނަ : ” އަދި އެމީހެއްގެ ފަތް، އެމީހެއްގެ ވާތަށް ލިބުނުމީހާ ދަންނާށެވެ! ފަހެ، އެމީހާ ބުނާނެތެވެ. އޭ ސަހަރޯއެވެ! ތިމަންގެ ފަތް ތިމަންގެ އަތަށް ނުދެއްވެވިނަމަ ކިހާ ރަނގަޅުވީސް ހެއްޔެވެ؟ ﴿*﴾ އަދި ތިމަންގެ ހިސާބު ތިމަންނާއަށް ނޭނގުނުނަމަ ކޮންފަދަހެއްޔެވެ! ﴿*﴾ އޭ ސަހަރޯއެވެ! އެ މަރު އެއީ، ތިމަންނާގެ ނިމުންކަމުގައިވީނަމަ، ކޮންފަދަހެއްޔެވެ! ﴿*﴾ ތިމަންގެ މުދާ، ތިމަންނާއަށް އެއްވެސްކަމެއް ފުއްދައެއް ނުދިނެވެ. ﴿*﴾ ތިމަންގެ އާރާއި ބާރު، ތިމަންގެ ކިބައިން ފިލައިހިނގައްޖެއެވެ. ﴿*﴾ ( މަލާއިކަތުންނަށް ﷲ އަންގަވާނެތެވެ.) އޭނާ ހިފައި ކަސްތޮޅު އަޅާށެވެ! ﴿*﴾ ދެން އޭނާ ނަރަކަޔަށް ވައްދާށެވެ! ﴿*﴾ ދެން ހަތްދިހަ މުށުގެ ދިގުމިންހުރި ހިލިހިލާއެއްގައި އޭނާ ހިލިހިލާ ޖަހާށެވެ! “\nއަޅުގަނޑުމެން ޢާފިލުކަމުގެ ނިދިން ހޭލަންވެއްޖެއެވެ. ކުރިމަތީގައި އޮތް ބޮޑުވެގެންވާ ދުވަހަށް ތައްޔާރުވާކަށް އަދިވެސް ނުވޭތޯއެވެ! އެއީ މީސްތަކުން އެބައިމީހުންގެ ވެރި ރައްބުގެ ކުރިފުޅުމަތީގައި ކޮޅަށް ތިބެންޖެހޭ ދުވަހެވެ. އެދުވަސް ވަނީ ވަރަށް ކައިރީގައެވެ. ނަމަވެސް މީސްތަކުންގެ ތެރެއިން ގިނަަބަޔަކު ވަނީ ޣާފިލުކަމުގެ ތެރޭ އެދުވަހަށް ފުރަގަސް ދީގެންނެވެ.\nދުޢާ އަކީ ﷲ ތަޢާލާ ރުއްސަވާ މަގުގައި ޘާބިތުވެތިބޭ ބަޔެއްކަމުގައި އަޅުގަނޑުމެން އެންމެން ލައްވައި އަދި ބިރުވެރިކަމުން ފުރިގެންވާ ޤިޔާމަތް ދުވަހުގައި ޢަމަލުތަކުގެ ފަތް ކަނައަތަށް ލިބޭ މީހުންގެ ތެރެއިން ﷲ ތަޢާލާ އަޅުގަނޑުމެން އެންމެން ލެއްވުމެވެ.


އީގަލްސް އަށް ބޮސްނިޔާގެ ފޯވާޑަކާއި ބުރުކީނަ ފާސޯގެ ޑިފެންޑަރެއް |\nއީގަލްސް އަށް ބޮސްނިޔާގެ ފޯވާޑަކާއި ބުރުކީނަ ފާސޯގެ ޑިފެންޑަރެއް\nދަ ގްރާންޑޭ، އީގަލްސް މެޗު އެއްވަރު\nމީޑިއާނެޓްގެ ޕޯސްޓާއެކު ލިވަޕޫލް ސަޕޯޓަރުން ރަތަށް!\nއާސެނަލް ކުއާޓާ ފައިނަލަށް\nޔޫރަޕްގެ ލީގުތަކުގެ ތަޖުރިބާ ހުރި ބޮސްނިއާގެ ފޯވަޑެއްގެ އިތުރުން މިސްރުގެ ފުރަތަމަ ޑިވިޝަންގެ ކްލަބުތަކަށް ކުޅެފައިވާ ޑިފެންޑަރެއް، ކްލަބު އީގަލްސްއަށް ގެންނަން ނިންމައިފާވާކަން އެކުލަބުން ހާމަ ކޮށްފިއެވެ.\nއީގަލްސްއިން ގެންނަން ނިންމާފައިވާ، ބޮސްނިއާއަށް ނިސްބަތްވާ އުމުރުން 23 އަހަރުގެ އަދްނާން ބަޝިކަކީ ޔޫރަޕްގެ ލީގުތަކުގެ ތަޖުރިބާހުރި ފޯވާޑެކެވެ. ބަޝިކް ވަނީ ޔޫރަޕްގެ ބައެއް ގައުމުތަށް ކަމަށްވާ ޗެކްރިޕަބްލިކާއި ލަކްސަންބާގް އަދި ސްލޮވޭނިއާގެ ލީގުތަކަށް ކުޅެފައެވެ.\nބަޝިކް ވަނީ ބޮސްނިއާގެ 19 އަހަރުން ދަށުގެ ގައުމީ ޓީމުގެ އިތުރުން 18 އަހަރުން ދަށުގެ ޓީމަށްވެސް ބައެއް މެޗުތައް ކުޅެފައެވެ. ސްލޮވޭނީއާގެ ފުރަތަމަ ޑިވިޝަން ކަމަށްވާ ޑްރޫގާ ލީގާއަށް 2016 ވަނަ އަހަރުގެ ސީޒަނުގައި ކުޅުނު ބަޝިކް ވަނީ އޭގެ ފަހުން ލަކްސަންބާގުގެ ފުރަތަމަ ޑިވިޝަންގެ ދެ ކްލަބު ކަމަށްވާ ޓައިޓަސް ޕެންޓާޖް އަދި އެފްސީ އޫނާ ސްޓްރަސަންއަށް ވެސް ކުޅެފައެވެ. މިއަހަރު ކުރީކޮޅު ބަޝިކް ކުޅެފައިވަނީ ސްލޮވޭކިއާގެ ދެވަނަ ޑިވިޝަންގެ ކްލަބެއް ކަމަށްވާ ސްލަވޯޖަ ސެކެރާޑަކަށެވެ.\nމީގެއިތުރުން ދެން ގެންނަން ނިންމާފައިވަނީ މިސްރުގެ ފުރަތަމަ ޑިވިޝަނަށް ކުޅެފައިވާ ޑިފެންޑަރު އިސްމާއީލް ޔަނޯގޯއެވެ. ޔަނޯގޯއަކީ ބުރުކީނަ ފާސޯއަށް ނިސްބަތްވާ އުމުރުން 27 އަހަރުގެ ޑިފެންޑަރެކެވެ.\nއޭނާ ވަނީ ބުރުކީނަ ފާސޯގެ ފުރަތަމަ ޑިވިޝަންގެ ކުލަބެއް ކަމަށްވާ އާރްސީ ކަޑިއޯގޯގެ އިތުރުން ދުބާއީގެ ކްލަބެއް ކަމަށްވާ ރަލް އަލް ހައިމާއަށްވެސް ކުޅެފައެވެ. ޔަނޯގޯގެ ކެރިއަރުގެ ބޮޑު ބައެއްގައި އޭނާ ކުޅެފައި ވަނީ މިސްރުގެ ފުރަތަމަ ޑިވިޝަންގެ ދެ ކްލަބެއް ކަމަށްވާ އަލް މަކާސާއާއި އެލް ނަސްރަށެވެ. އެންމެފަހުން އޭނާ ކުޅެފައި ވަނީ ސައުދީ ދެވަނަ ޑިވިޝަންގެ ކްލަބެއް ކަމަށްވާ އޮރުބާއަށެވެ.\nއީގަލްސްއިން ބްރެޒިލް ގޯލްކީޕަރު އަދްރޭ ރެގްލީ ވެސް ވަނީ މިހާތަނަށް އެޓީމަށް ގެނެސްފައެވެ.\nބިދޭސީ ކުޅުންތެރިންނާއެކު އީގަލްސް އިތުރަށް ވަރުގަދަކުރި އިރު އެޓީމުން ފުރަތަމަ ފަހަރަށް އޭއެފްސީ ކަޕުގައި ވާދަކުރުމަށް އަންނީ ތައްޔާރުވަމުންނެވެ. އޭއެފްސީ ކަޕް އީގަލްސް ފަށާނީ ކޮލިފައިން ޕްލޭއޯފް ބުރުންނެވެ.\nލީގުގައި އަންނަމަހު އީގަލްސްގެ ފުރަތަމަ މެޗުގައި ނުކުންނާނީ އަލަށް ފުރަތަމަ ޑިވިޝަނުގައި ވާދަކުރާ ސުޕަ ޔުނައިޓެޑާ ދެކޮޅަށެވެ.\nކްލަބު އީގަލްސް, ފުޓުބޯޅަ


Space Agency Akun Negi Raajje Mathin Fenna Hihgaimu Aa Photo Eh! - Vaguthu\nޔޫރަޕްގެ ސްޕޭސް އެޖެންސީގެ ސެޓެލައިޓަކުން ރާއްޖޭގެ އާ ފޮޓޯއެއް އާއްމުކޮށްފިއެވެ.\nމި އަހަރުގެ މާޗު މަހު ނަގާފައިވާ އެ ފޮޓޯއިން ރާއްޖޭގެ 1،200 ރަށް ވަރަށް ކުޑަކޮށް ފެންނައިރު އަތޮޅުތައް އެތުރިފައި ހުރި ގޮތް ވަރަށް ސާފުކޮށް ފެނެއެވެ. އިންޑިއާ ކަނޑުގެ ސަރަހައްދު ފެންނަ އެ ފޮޓޯ ނެގި ސެޓެލައިޓްގެ ފޮޓޯތައް ވެސް އާންމުކޮށްފައިވެއެވެ.\nމި އެއިރިއަލް އިމޭޖަކީ ސެޓެލައިޓް ކޮޕާނިސަސް ސިންޓިނަލް-3 މިޝަން އިން ނަގާފައިވާ ފޮޓޯއެކެވެ.\nއެ ސެޓެލައިޓް ފޮޓޯއިން ރާއްޖޭގެ ފަރުތައް އުފެދިފައިވާ އޮނިގަނޑު ވެސް ވަރަށް ސާފުކޮށް ފެނެއެވެ. އެ ފޮޓޯގަނޑުގެ އެންމެ ތިރިން ދެކުނުގެ ތިން އަތޮޅު ފެންނައިރު ހުވަދު އަތޮޅާއި ލ. އަތޮޅާ ދެމެދުގެ ކަނޑު ސަރަހައްދު މަތިން ވިލާތައް ފެނެއެވެ.\nޔޫރަޕްގެ ސްޕޭސް އެޖެންސީއިން ބުނި ގޮތުގައި ބިޔަ މާ ކަނޑެއް ހިމެނޭ ދުރު ދުރުގައި އަތޮޅުތައް އެތުރި ދިގުމިނެއް އޮންނަ ރާއްޖެ މަތިން ވިލާ މަދު ސެޓެލައިޓް ފޮޓޯއެއް ނެގުމަކީ ފާހަގަކޮށްލެވޭ ވަރުގެ ކާމިޔާބީއެއް ކަމަށެވެ. ސަބަބަކީ އަތޮޅުތަކާއި ރަށްތައް އެތުރިފައި އޮންނަ ދިގު މިނުން އާންމު ގޮތެއްގައި ވިލާ ނެތި ފޮޓޯ ނުނެގޭނެތީއެވެ.\nނޮވެމްބަރު 1, 2020 18:31\nނޮވެމްބަރު 1, 2020 18:33\nކޮން ސެޓެލައިޓެއް ދެން އެ ފެންނަނީ ، ހަނދަށް އެންމެ ފުރަތަމަ އިންސާނަކު ސިޑިއަކުން ފައިބަނިކޮށް ވެސް ހަމަ ތިގޮތަށް ނެގި ފޮޓޯ އަކާއި ވީޑިއޯ އެއް ވެސް އެބަ ދައުރުވޭތާ ދެއްތޯ\nނޮވެމްބަރު 1, 2020 18:49\nމާޝާﷲ... މިކާއިނާތު ހެއްދެވި ފަރާތުގެ ކުޅަދުންވަންތަކަމާ...\nނޮވެމްބަރު 1, 2020 21:29\nހިތާމަޔަކީ ކަނޑެއްފަޅެއް ފަރެއް ހަލެއް މިހާރުސަލާމަތުން ވިއްކާނުލާ އެބައޮއްބާއޭ އެކިއެކިފައިސާގެ ދަހިވެތިކަމުގައި ގަވާއިދްއާއި ގާނޫނުހަދައިގެން 99 އަހަރައް ބޭރުގެ ފަރާތަކައް ކުއްޔައްދީހުސް\nނޮވެމްބަރު 1, 2020 22:08\nއެހާ ދުރުން ނަގާ ފޮޓޯއެއްގަ ތިހާ ސާފުކޮށް ރަށްތަކާއި ފަޅުތަށް ފެންނާކަށް ނުހުންނާނެ.\nނޮވެމްބަރު 1, 2020 23:00\nދެވަނަ ފޮޓޯއަކީ އަސްލެއް ނޫން!


Raajjeyge Bodu Sarahahdhakah White Alert Nerefi - Vaguthu\nރާއްޖޭ ބޮޑު ސަރަހައްދަކަށް ވައިޓް އެލާޓް ނެރެފި\nމޫސުމާއި ބެހޭ ގައުމީ އިދާރާ އިން ރާއްޖޭގެ ބޮޑު ސަރަހައްދަކަށް ވައިޓް އެލާޓް ނެރެފިއެވެ.\nމޫސުމާއި ބެހޭ ގައުމީ އިދާރާ އިން ވިދާޅުވީ މިރޭ ދަންވަރު 00:45 އިން މާދަމާ ހެނދުނު 06:45 އަށް ހ.އ.އަތޮޅުން ފެށިގެން ކ.އަތޮޅާއި ދެމެދުގެ ސަރަހައްދުތަކަށް ވައިޓް އެލާޓް ނެރެފައިވާ ކަމަށެވެ.\nވައިޓް އެލާޓް ނެރެފައިވާ ސަރަހައްދުތަކަށް ގުގުރުމާއި އެކު ބޯކޮށް ވާރޭ ވެހޭނެ ކަމަށް ވަނީ ލަފާކޮށްފައެވެ.\nHeavy rain and thunderstorms expected.\nArea: Between Haa Alifu and Kaafu atoll.\nPeriod: 06/0045 hrs - 06/0645 hrs.\nISSUED: 0015hrs 06 July 2018.\n— Maldives Meteorology (@MetMaldives) July 5, 2018


އެއްވާ މީހުން ވިސްނަން ޖެހޭނީ ކޮންކަމަކަށް\nމާދަމާގެ އެއްވުން ޤާނޫނާ ޚިލާފް ކަމަކަށް އަދި ނުނިންމޭނެ\nސުްޕރީމް ކޯޓުން ކުރާ އަމުރު ތަންފީޒް ކުރަން ޖެހޭނެ\n15 މާރޗް 2018 | ބުރާސްފަތި 21:35\nސަމީމް: މާދަމާގެ އެއްވުމަކީ ޤާނޫނީ ގޮތުން އެއްވެވިދާނެ. އެއީ ރައީސް ޔާމީން ކުރައްވާ ކަންކަން ހުރިގޮތުން އެއްވަނީ. ރައީސް ޔާމީން ޤާނޫނީގޮތުން ޚިލާފް ކަންކަން ކުރައްވާ ކަންކަން އެބަހުރި. އެހެންވީމާ އެކަން ހުއްޓުވަން އެބަޖެހޭ. އަނިޔާކުރުން ހުއްޓުވަން ޖެހޭ. ދީނީގޮތުންވެސް އަނިޔާ ލިބޭ މީހާ އެކަން ހުއްޓުވަން ނުކުމެވޭނެ. ޝިފާން ސަރ ގެ ވާހަކަތައް ހުންނަނީ ޖަޒްބާތީ ގޮތެއްގައި. މާދަމާގެ އެއްވުން އަދި ޤާނޫނާ ޚިލާފެއް ނޫން.\nފުލުހުންނާ ސިފައިންނަށް ބުނެލާނީ ޤާނޫނާ ޚިލާފް ކަމެއް ކުރާ މީހެކޭ ޒިންމާ ނަގަން ޖެހެނީ. އެއަމުރު ކުރާ މީހާއެއް ޒިންމާއެއް ނުވޭ. ގުޅިފައިވާ ޕާޓީތަކުން އެބަބުނޭ ޤާނޫނާ ޚިލާފް އަމުރަކަށް ތަބާ ނުވެގެން ގެއްލޭ ވަޒީފާ ހޯދައިދޭނަމޭ. އެހެންވީމާ ޤާނޫނާ އެއްގޮަތައް އަމަލް ކުރަން ގޮވާލަން\n15 މާރޗް 2018 | ބުރާސްފަތި 22:33\nސަމީމް: ޝިފާން ސަރ އަކީ އާދަޔާ ޚިލާފްވާ ބޭފުޅެއް. މާދަމާ ވާނެކަންކަންވެސް އެނގޭ. މުޒާހަރާ ނުފަށަނީސްވެސް އޭގައި ކަންވާނެގޮތް އެނގިވަދައިގަންނަވާ. ޝިފާން ސަރ ވަރަށް ތޫނުފިލި. ކުރިންވާނެކަން ކަން ބުނެދޭ.\n15 މާރޗް 2018 | ބުރާސްފަތި 22:27\nސަމީމް: ސުޕްރީމް ކޮޓުން އަމުރެއް ކޮށްފިއްޔާ އެއަށް އަމަލު ކުރަން ޖެހޭނެ. ކިތައްމެ ނުރުހުނަސް ހިތްހަަމަ ނުޖެހުނަސް. 1 ފެބްރުއަރީގައި ކުރި ހުކުމް5ފެބްރުއަރީއާ ހަމަޢަށް ތަންފީޒް ނުކޮށްތިބި މީހުން ޒިންމާ ނަގަން ޖެހޭނެ. އެއަމުރު ތަންފީޒް ނުކޮށް އޭގެ ފަހުން5ގައި ކުރި އަމުރު ތަންފީޒް ކުރެވޭނީ. ސަރުކާރުން ނުބުނޭ އަމުރު ތަންފީޒް ނުކުރާނަމެކޭ. އޭރުވެސް ބުނަމަުން އައީ ތަންފީޒް ކުރުމުގެ މަސައްކަތް ކުރަމުންނޭ މިދަނީ. އޭގެފަހުން5ފެބްރުއަރީގައި އަމުރެއް ނެރުނީ. އެހެންވީމާ އެހިސާބަށް އެއަމުރު ތަންފީޒް ނުކުރި މީހުންނާމެދު ފިޔަވަޅު އަޅަން ޖެހޭނެ\n15 މާރޗް 2018 | ބުރާސްފަތި 22:22\nސަމީމް: ސަރުކާރުން ބޯދަމައިގަންނާނެ. ވަކިވަކި ފަރުދުން އާޚިރުގައި ޒިންމާ ނަގަން ޖެހޭނީ. ސަރުކާރުން ބުނާނީ ތިމަންނާމެން ކުރިކަމެއް ނޫނޭ. އެއަމުރުކުރި މީހުން ކުރި ކަމެކޭ.\n15 މާރޗް 2018 | ބުރާސްފަތި 22:19\nއުއްތަމަ ފަނޑިޔާރު ނެތި މައްސަލައެއް ނުބޭއްވޭނެ\nސަމީމް: ޤާނޫނީ މިހާރު އޮތްގޮތުން އެސްއޯއީގެ މުއްދަތު ހަމަވުމުން ހައްޔަރުކޮށްފައިތިބި ފަނޑިޔާރުން މުއްދަތު ޖަހަން ގެންނަން ޖެހޭ. އެމީހުންނާމެދު ދައުވާ ކޮށްފައި ނެތީމާ ދެން ހާޒިރު ކުރަން ޖެހެނީ ސުޕްރީމް ކޯޓަށް. ސުޕްރީމް ކޯޓަށް ގެނައިމާ އުއްތަމަ ފަނޑިޔާރު އެބަޖެހޭ ރިޔާސަތުގައި އިންނަން. މިހާރު ބަންދުގައިތިބި މީހުން 30 ދުވަސްވަންދެން ހައްޔަރުގައި ބައިތިއްބާފައި ތިބިއްޔާ ދައުވާ ނުކޮށް އޮތްނަމަ އެމީހުން އޮޓޮމެޓިކުން މިނިވަންވާނެ. މިހާރު ޤާނޫން އޮތްގޮތުން މިހާރު ތިބި ފަނޑިޔާރުންނާމެދު ކަމެއްކުރަން ޖެހޭނެ\nދެން އެވިދާޅުވަނީ ސުޕްރީމް ކޯޓުގެ ފަސްފަނޑިޔާރުން ސޮއިކޮށް ނެރުނު އަމުރަކީ ބަޣާވާތެކޭ. އެހެންވިއްޔާ5ފަނޑިޔާރުން ބަޣާވާތް ކުރިއިރު2ފަނޑިޔާރުން ބަންދުކޮށްފައިތިބީ. އަނެއް ތިން ފަނޑިޔާރުންނަމެދު ދެންވާނީ ކިހިނެއްތޯ. އެހެންވީމާ ޤާނޫނީގޮތުން ވަރަށްގިނަ ދެކޮޅު ނުޖެހޭ ވަރަށްގިނަ ކަންކަން ވެގެން ދާނެ. މިއީ ވަރށް ވިސްނަންޖެހޭ ކަމެއް. އަނިޔާކޮށް ހަދާ ފުލުހުންވެސް މިކަންކަމާ ވިސްނަން ޖެހޭ. މާދަމާ ވެދާނެ ގޮތަކާމެދު\n15 މާރޗް 2018 | ބުރާސްފަތި 22:17\nހައްޔރުކުރާ މީހުންނާ ބެހޭގޮތުން ހެއްކެތް ނުހުރޭ\nސަމީމް: އެސްއޯއީގެ ދަށުން ނެގި އެއްވެސް މީހަކާމެދު ޕީޖީން ދައުވާއެއް ނުކުރޭ. ފުލުހުންބުނި ދުވާލަކު5މައްސަލަ ފޮނުވަމޭ. އެކަމަކު އެއިން އެއްވެސް މައްސަލައެއް އަދި ފޮނުވިތަނެއް ނުފެނޭ. އެންމެ މައްސަލައެއް މީޑިއާގައި އުޅެނީ. އެމައްސަލަވެސް އަދި ފޮނުވި ކަމަކަށް ނުބުނޭ. އަޅުގަނޑުމެން މިދަންނަވަނީ ނިކަން ހެކި ހުރިއްޔާ ދައުވާކޮށްބަލާށޭ. އެހާބައިވަރު ހެކި ހުރިކަމަށް ބުނެ ދައުވާކުރަން ފޮނުވީވެސް ހެކިނައްތާލުމުގެ ކުށުގައި\n15 މާރޗް 2018 | ބުރާސްފަތި 22:09\nޗޮއިސް ނެތިއްޔޭ ނުބުނެވޭނެ\nސަމީމް: ވަރަށްގިނަ ފުލުހުންނާއެކު މަސައްކަތް ކުރިން. ނޯޗޮއިސްއޭ ބުނެ ސަލާމަތެއް ނުވެވޭނެ. ޤާނޫނާ ޚިލާފް އަމުރުކުރީމާ އެކަން ނުކުރުމުގެ ބާރު އޮވޭ. އެކަމަށް ދެކޮޅު ހެދުމުގެ ބާރު އޮވޭ. އެފަދަ އަމުރެއް ކުރަންޏާ އެންމެފަހު ކަމަކަށް ލިޔުމުން ހޯދިދާނެ. އޭރުން އެމީހުން ޖެހޭނީ ޒިންމާ ނަގަން. ލިޔުމުން ލިބުނީމާ ކަންކަން ކުރެވިދާނެ.\nމިހާރު ޕެޕަރ ސްޕްރޭ ޖަހައި އަނިޔާކުރުން އެއީ ޤާނޫނީ އަމުރެއް ނޫން. އެއީ ކުރިން އެންގުމަކާ ނުލައި އެއްވެ ޚިޔާލު ފާޅު ކުރެވިދާނެކަން ޤާނޫން އަސާސީގައި އެބައޮތް. އެއީ އެމީހުންނަށް ލިބިދޭ ހައްޤެއް. އިސްލާމް ދީނުގައިވެސް ބުނަނީ އަނިޔާ ލިބޭ މީހާ އެއަނިޔާގެ ވާހަކަ ދެއްކުމޭ އެންމެ ރަނގަޅީ. އެހެންވީމާ އެކަންކުރާ މީހުންނާ ދެކޮޅަށް ފުލުހުން ނުކުމެ އަނިޔާއެއް ނުކުރެވޭނެ.\nމިހާރު ނުކުމެ މުޒާހަރާއެކުރަނީ ޤާނޫނާ ޚިލާފަކަށް ނޫން. އެއީ ޤާނޫން އަސާސީއާ ޚިލާފަށް ކުރާކަމެއް ނޫން. އެކަމާ ދެކޮޅަށް ފުލުހުންނަކަށް ކަމެއް ނުކުރެވޭނެ.\n15 މާރޗް 2018 | ބުރާސްފަތި 22:06\nއަނިޔާކުރި މީހުންނަށް ދައުވާ ކޮށްފައިވޭ\nސަމީމް: އަނިޔާ ކުރާ ފުލުހުންގެ ވަކިވަކި މީހުންނަށް ހުންނާނެ ދައުވާކޮށްފައި. އެކަންކަމަށް އަމުރުކުރާ ފަރާތްތަކާމެދުވެސް ދައުވާ ކުރެވިފައި ހުންނާނެ. އެހެންވީމާ ޤަބޫލު ކޮށްގެން ނުވާނެ އެމީހުންނާމެދު ދައުވާ ނުކުރެވޭނެ ކަމަކަށް.\nމިހާރު އަނިޔާ ލިބޭ މީހުން އެމީހުންނަށް އަނިޔާކުރި މީހުން އިންސާފްގެ ކުރިމައްޗަށް ނުގެނެހެއް ނުނިމޭނެ. ޤަވާއިދާ ޚިލާފަށް ކަންކުރާ މީހުންނަށް ފިޔަވަޅު ނޭޅި ކުރިއަކަށް ނުދެވޭނެ\n15 މާރޗް 2018 | ބުރާސްފަތި 22:00\nޤާނޫނީ ވަކީލުން ސަސްޕެންޑް ކުރުން\nސަމީމް: ސަސްޕެންޑް ކުރީމާ އަޅުގަނޑުމެން ދެރައެއް ނުވޭ. ބިރެއްވެސް ނުގަނޭ. އެކަމަކު ދެރަވަނީ ވަކީލުން ބޭނުންވާ ފަރާތްތަކަށް އެ ޚިދުމަތް ނުދެވޭތީ. އެއީ އެމީހުންނަށް ގެއްލޭ ހައްޤެއް. މާ ގިނަ ދުވަހަކު މިގޮތައް ސަސްޕެންޑް ކޮށްފައެއް ނުތިބެވޭނެ.\nވަރަށް ބޮޑަށް ކަންބޮޑުވިކަމެއް މިއީ ލޯޔަރު ހިސާންގެ ގޮނޑިދަށުގައި ރެކޯޑަރެއް އޮތުން. ވަކީލުންނަށް އެހެން އެހަދަނީ އެމީހުންގެ މުހިއްމުކަން ނޭނގޭތީ. އަޅުގަނޑުމެންގެ ބޭނުމަކީ އަޅުގަނޑުމެންގެ މުވައްކިލުންނަށް ކަމެއް ކޮށްދެވޭތޯ. އެމީހުންގެ ޙައްޤުތައް ހޯދުން. ވަރަށް ދަށުދަރަޖައިގެ ކަމެއް އެއީ ވަކީލުންނަށް ދުއްތުރާކުރުން.\nފުލުހުންނަށް އެނގޭނެ ޤާނޫނާ ޚިލާފަށް ނަގާ ހެއްކެތްގެ ބޭނުމެއް ނުހިފޭނެކަން. އެހެންވީމަ ވަރަށް ދަށުދަރަޖައިގެ ކަމެއް އެއީ.\nއެސްއޯއީގެ ދަށުން މިހާރު ވަރަށް ތަފާތު ލޯޔަރުން މުވައްކިލާ ބައްދަލު ކުރާއިރު.\n15 މާރޗް 2018 | ބުރާސްފަތި 21:54\nބައިނަލްއަޤްވާމީ ކޯޓަކަށް ހުށަހަޅަން ޖެހޭ ހިސާބަށް ރާއްޖޭގެ ހާލަތު\nސަމީމް: ބައިނަލްއަޤްވާމީ ދުނިޔޭގެ އެއްވެސް ޤައުމަކުން ރާއްޖޭގެ މިހާލަތު ރަނގަޅު ކަމަކަށް ނުބުނޭ. ރާއްޖޭގެ ރައްޔިތުންގެ ތެރެއިންވެސް ޕީޕީއެމްގެ ހައެއްކަ މީހުން ނޫނީ މި އެސްއޯއީ ރަނގަޅު ކަމަކަށް ނުބުނޭ. ޕީޕީއެމްގެ ޤާނޫނީ ވަކީލުންވެސް ޤަބޫލެއް ނުކުރޭ މި އެސްއޯއީ ރަނގަޅު ނޫންކަމަށް. އަދި ސިޔާސީ ކަންކަމުގައި ހަރަކާތްތެރި ނުވާ ޤާނޫނީ ވަކީލުންވެސް އަމިއްލައަށް ބަޔާން ނެރެފައި އެބުނަނީ މި އެސްއޯއީ ރަނގަޅު ނޫން ކަމަށް\nބައިނަލް އަޤްވާމީ ކޯޓަކަށްދާން ޖެހޭތޯ ބަލާއިރު މި ވޭތުވެ ދިޔަ4އަހަރުގެ ތެރޭގައި ރާއްޖޭގެ ކޯޓުތަކުން ޖިނާއީ އަދްލުގެ ތެރެއިންނިންމި އެއްވެސް ޝަރީޢަތެއް ރަނގަޅު ކަމަކަށް ނުބުނޭ. ރައީސް ނަޝީދުވިއަސް، އިމްރާން ވިއަސް، ނާޒިމް އަދި މަހްލޫފް ވިއަސް މިއިން ކޮންމެ ބޭފުޅެއްގެ ޝަރީޢަތާ ބެހޭގޮތުންވެސް އދ އިން އެބުނަނީ ރަނގަޅެއް ނޫނޭ. އެއީ ރާއްޖެއިން ބޭރުގެ ހާލަތު ހުރިގޮތް. ކޮންމެވެސް ދުވަހަކުން އެކަން ބެލޭނެ މެކޭނިޒަމްތައް އެބަހުރި.\nރާއްޖޭގައިވެސް އެކަންކަން ބެލޭނެ. މިއަދު ފުލުހުންވިއަސް ސިފައިންވިއަސް ވިސްނަން ޖެހޭނެ ބާރުގައި އޮތެކޭ ކިޔައިގެން ޤާނޫނީ އިމުގެ ބޭރުން އަނިޔާކޮށް ނުހެދޭނެ. އެކަންކަން ބެލޭނެ. ކުރިންވެސް ބާރުގައިތިބި ބަޔަކު މިހާރުވެސް އެތިބީ ޖަލުގައި. އެކަންކަން ވިސްނަން ޖެހޭ. ހަމައެކަނި އޮތްގޮތަކީ ޤާނޫނީ އިމުގެ ތެރެއަށް ރުޖޫއަވުން. މިހާރުވެސް އެންމެ އިސް ޕޮލިސް ބޭފުޅާ ފެނުން ދުރުވެއްޖެ. އެބައަޑުއިވޭ ކޮންމެވެސް ތަނެއްގައި ބަންދުގައި ހުންނެވި ވާހަކަ. މި ރޭގަނޑު ހަރަކާތްތައް ފެށުނު ފަހުން ނުފެނޭ.\n15 މާރޗް 2018 | ބުރާސްފަތި 21:48\nސަމީމް: ހުއްޓުވުމަކީ ކޮންކަމެއްކަން ސީދާ ނޭނގުނަސް ހުއްޓުވަން ޖެހޭ ވަރަށް ގިނަ ކަންކަން އެބަހުރި. އެގޮތުން ޤާނޫނީ ގޮތުން ބަލާއިރު މިއަދު ކުއްލި ނުރައްކަލުގެ ހާލަތެއް ނެތް. ޤާނޫނީ ކުއްލި ނުރައްކަލުގެ ހާލަތެއް ނެތި އެހާލަތު އެބައޮތޭ ބުނެގެން މިކުރާ ކަންކަން ހުއްޓުވަން ޖެހޭ. މިސާލަކަށް މިހާރު އެއްވެސް ހަމައެއް ލަމައެއް ނެތި މީހުން ހައްޔަރު ކުރަމުން މިދަނީ. އެކަން ހުއްޓުވަން ޖެހޭ. ރައްޔިތުން އެކަމަށް އަޑު އުފުލުމަކީ ކުރަންޖެހޭ ކަމެއް\n15 މާރޗް 2018 | ބުރާސްފަތި 21:40\nމިރޭގެ މައުޟޫޢަކީ ރާއްޖޭގެ ސިޔާސީ މަޝްރަހް\nޕްރޮގްރާމް ފެށިއްޖެ. ޕްރޮގްރާމް ކުރިއަށްދާއިރު މިރޭ ކުރިއަށް ގެންދާ ސިލްސިލާ މުޒާހަރާގެ ކަވަރޭޖްވެސް ކުރިއަށްދާނެ\n15 މާރޗް 2018 | ބުރާސްފަތި 21:37


vnews - Villingili rayyithun alhugandah vote dhinee Yameen ge alhakah vaakah noon: MP Saud\nވިލިނގިލީ ރައްޔިތުން އަޅުގަނޑަށް ވޯޓްދިނީ ރައީސް ޔާމީންގެ އަޅަކަށް ވާކަށްނޫން: މެމްބަރ ސައުދު\nގއ. ވިލިނގިލީގައި ބޭއްވި ޖަލްސާގައި ސައުދު ހުސައިން ވާހަކަފުޅު ދައްކަވަނީ:\nރައްޔިތުންގެ މަޖިލީހުގެ ވިލިނގިލީ ދާއިރާގެ ރައްޔިތުން މަޖިލިސް ގޮނޑިއަށް މެމްބަރަކު އިންތިޚާބު ކުރުމަށް ވޯޓްދިނީ ރައީސް ޔާމީންގެ އަޅަކަށްވާން ނޫންކަމަށް، ވިލިނގިލީ ދާއިރާގެ މެމްބަރ ސައުދު ހުސައިން ވިދާޅުވެއްޖެއެވެ.\nގއ. ވިލިނގިލީގައި ބުރާސްފަތި ދުވަހުރޭ ބޭއްވި "ޖަޒީރާރާއްޖެ" ޖަލްސާގައި ވާހަކަފުޅު ދައްކަވަމުން ސައުދު ހުސައިން ވިދާޅުވީ، ރައްޔިތުން ވޯޓްދިނީ ރައީސް ޔާމީން ވިދާޅުވީމާ ވިދާޅުވާގޮތަށް، ޔާމީންގެ ގާތުގައި އަޅަވެގެން އޮންނަން ނޫން ކަމަށެވެ.\nސައުދު ހުސައިން ވިދާޅުވީ، ވިލިނގިލީ ރައްޔިތުން އޭނާއަށް ވޯޓްދިނީ ރައީސް ޔާމީން ވިދާޅުވެގެން ނޫންކަމަށާއި، ރައްޔިތުން އޭނާއަށް ވޯޓްދިނީ، ރައްޔިތުން ރައީސް މައުމޫނަށް ތާއީދުކުރާތީ އަދި އޭރު ޕީޕީއެމް ސަރުކާރުގައި އޮތުމުން ކަމަށެވެ.\nސައުދު ހުސައިން ވިދާޅުވީ، މަޖިލީހުގެ ގޮނޑިއަށް އިންތިޚާބުވެވަޑައިގެންފަހުން، އޭނާ އިންތިޚާބުކުރި ދާއިރާގެ ރައްޔިތުންގެ އިހްސާސްތަކާއި އަދި ސަރުކާރު އިންތިޚާބު ކުރުމަށްޓަކައި ރައްޔިތުންގެ ކައިރީގައި ވެރިން ދެއްކެވި ވާހަކަތަކާއި، ރައްޔިތުންނާ ހަމަށް ގެންދިޔަ މެނިފެސްޓޯއަށް ވެގެންދިޔަގޮތް ވަރަށް ގާތުން ފެނިވަޑައިގެންނެވި ކަމަށެވެ. މިސަރުކާރުގެ ތެރޭގައި ވެރިން ކަންކަން ކުރައްވަމުން ގެންދެވިގޮތް އެންމެ ގާތުން ފެނިވަޑައިގެންނެވި އެކަކަށް އޭނާ ވެވަޑައިގަންނަވާނެ ކަމަށްވެސް ވިދާޅުވިއެވެ.\nސަރުކާރުން ކުރަމުންދިޔަ ގޯސް ކަންތައްތައް ހުއްޓުވަން ތެދުވެވަޑައިގަތުމާއި، ގޯސް ކަންކަމަށް އާނބަސް ވިދާޅުނުވެ، ސަރުކާރު ޖަވާބުދާރީ ކުރުވުމަކީ ޒިންމާއެއްކަމަށް ދެކިވަޑައިގެން މަސައްކަތް ކުރެއްވީމާ އޭނާއަކީ ޚިޔާނާތްތެރިއެއް ކަމަށް ސަރުކާރުން ބުނަންފެށި ކަމަށް މެމްބަރ ސައުދު ހުސައިން ވިދާޅުވިއެވެ.\nގއ. ވިލިނގިލީގައި ބުރާސްފަތި ދުވަހުގެރޭ ބޭއްވި "ޖަޒީރާރާއްޖެ" ޖަލްސާގެ ބައެއް ބައިވެރިން:\nއެހެން ނަމަވެސް، ހަގީގަތަކީ، މެނިފެސްޓޯ ހަދައިގެން މިސަރުކާރުން ރައްޔިތުންނަށްވީ ވައުދު ރައީސް ޔާމީން ނުފުއްދަވާ ކަމަށާއި، އެހެންކަމުން، މިކަމުން ސަލާމަތްވުމަށް ރާއްޖޭގެ ރައްޔިތުން މިހާރު ކުރަމުންގެންދާ މަސައްކަތްތަކަކީ އާދައިގެ މަސައްކަތްތަކެއް ނޫން ކަމަށް ވިދާޅުވިއެވެ.\n"ހަމަ ޔަގީނުންވެސް ދިވެހިރާއްޖޭގެ އައިޑީ ކާޑުއޮތް ދިވެހި ރައްޔިތަކަށް ސަރުކާރެއްގެ ނުވަތަ އަނިޔާވެރި ވެރިއެއްގެ ފަރާތުން ލިބޭނެ އެންމެބޮޑު އަނިޔާ، އެންމެބޮޑު ހިތްދަތިކަން އަޅުގަނޑަށް މިސަރުކާރުގަ ވަނީ ލިބިފަ. އަޅުގަނޑު ޔަގީނުންވެސް ވައްކަމެއް ނުކުރަން، މީހަކު ނުމަރަން، އަދި މީހަކާ ދޭތެރޭ ޒާތީ ހަސަދަވެރިކަމެއް ނުބާއްވަން" ސައުދު ހުސައިން ވިދާޅުވިއެވެ.\nސައުދު ހުސައިންގެ ވާހަކަފުޅުގައި ވިދާޅުވީ، ރާއްޖެ މިހާރު މިދެކޭ ތަރައްގީގެ ހަގީގީ ބާނީއަކީ ރައީސް މައުމޫނު ކަމަށާއި، އެހެން ނަމަވެސް އެމަނިކުފާނުގެ އުމުރުފުޅުގެ ދޮށިކަމާއެކުވެސް އެމަނިކުފާނާމެދު ރައީސް ޔާމީނު ކަންތައް ކުރައްވާ ގޮތަކީ ބޮޑު ޚިޔާނާތެއް ކަމަށެވެ.\n2018 ވަނަ އަހަރުގެ މިއޮގަސްޓްމަހާ ހަމައަށް އައިއިރު، ދިވެހި ރައްޔިތުންގެ ކުރިމަތީގަ ސަރުކާރެއް ހިންގުމުގަ ވެރިން ފަޟީހަތް ނުވާ މިންވަރަށް މިސަރުކާރުގެ އެކިއެކި ފަންތީގެވެރިން ވަނީ ފަޟީހަތްވެފައި ކަމަށާއި، ރައީސުލްޖުމްހޫރިއްޔާއިން ފެށިގެން ސަރުކާރުގެ އެންމެންގެ ހަގީގަތް ރައްޔިތުންނަށް ވަރަށް ރަނގަޅަށް އެނގި ހާމަވެފައިވާ ކަމަށް ސައުދު ވިދާޅުވިއެވެ.\nގުޅިފައިވާ އިއްތިހާދުގެ ކެންޑިޑޭޓް އިބްރާހިމް މުހަންމަދު ސޯލިހްއާއި، ރަނިންމޭޓް ފައިސަލް ނަސީމް ރިޔާސީ އިންތިޚާބަށް ނުކުމެވަޑައިގެންނެވީ ދެލައްކާ ވޯޓްގެ ކަށަވަރުކަމާ އެކުގައި ކަމަށާއި، ރައީސް ޔާމީނު ހުންނެވީ ގިނިކަންޏާ ކަމަށްވެސް ސައުދު ހުސައިން ވިދާޅުވިއެވެ.


Record Adhadhu Thakeh, Ginaee Russia Aa India Fathuruverin! - Vaguthu\nރިކޯޑު އަދަދުތަކެއް، ގިނައީ ރަޝިއާ އާއި އިންޑިއާ ފަތުރުވެރިން!\nރާއްޖެ އަށް އަންނަ ފަތުރުވެރިންގެ އަދަދު ވަރަށް ބޮޑަށް އިތުރުވެ، ފަތުރުވެރިކަމުގެ ދާއިރާ ވަރަށް ބޮޑަށް ކުރިއަރަން ފަށައިފިއެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި، މިދިޔަ އަހަރެކޭ އެއްގޮތަށް މި އަހަރު ވެސް އެންމެ ގިނަ އިން ފަތުރުވެރިން އަންނަނީ ރަޝިއާ އިންނާއި އިންޑިއާ އިންނެވެ. އަދި ތިން ވަނަ އަށް އެންމެ ގިނަ ފަތުރުވެރިން އަންނަނީ ޖަރުމަނުންނެވެ. މި އަހަރުގެ މިހާތަނަށް ފަތުރުވެރިކަމުގެ މާކެޓްގެ %24.3 ހިއްސާ ކުރަނީ ރަޝިއާއެވެ. އަދި %16.5 ހިއްސާ ކުރަނީ އިންޑިއާއެވެ. ޖަރުމަނު ހިއްސާ ކުރަނީ %5.5އެވެ.\nތަފާސް ހިސާބުތަކަށް ބަލާ އިރު، މިދިޔަ ހޮނިހިރު ދުވަހު ރާއްޖެ އަށް 4،614 ފަތުރުވެރިން އައިސްފައިވެއެވެ. އަދި އިއްޔެ އެކަނި ވެސް 4،818 ފަތުރުވެރިން ރާއްޖެ އައިސްފައިވެއެވެ. އިއްޔެއަކީ ޖުލައި މަހުގެ މިހާތަނަށް އެއް ދުވަސްތެރޭގައި އެންމެ ގިނަ ފަތުރުވެރިން ރާއްޖެ އައި ދުވަހެވެ.\nކޮޮވިޑް-19 ގެ ބަލިމަޑުކަމުގެ ކުރިން، 2019 ވަނަ އަހަރުގެ ހިސާބުތަކަށް ބަލާއިރު، އެ އަހަރު ވެސް ޓޫރިސްޓުން ޒިޔާރަތްކުރި އެއް ދުވަހުގެ އެވަރޭޖަކީ 4،713 އެވެ. މިދިޔަ ހޮނިހިރު ދުވަހުގެ އަދަދާ އެކު، މިހާރު ވަނީ މި ރިކޯޑު މުގުރާލައިފައެވެ.\nއެއީ މިއަހަރުގެ އެއް ދުވަހުގެ އެވަރޭޖަށް ވުރެ ދެ ގުނަ އިތުރު އަދެދެކެވެ.\nއިއްޔެ ރެކޯޑާއެކު މިއަހަރުގެ މިހާތަނަށް ރާއްޖެއަށް ޒިޔާރަތްކުރި ފަތުރުވެރިންގެ ޖުމްލަ އަދަދު ވަނީ 564،228 އަށް އަރައިފައެވެ. މިދިޔަ އަހަރު ރާއްޖެ އައިސްފައި ވަނީ 555،494 ފަތުރުވެރިންނެވެ. މިއާއެކު، މިދިޔަ އަހަރުގެ ރިކޯޑު ވެސް މި ވަނީ މުގުރާލައިފައެވެ.\nސަރުކާރުން އަމާޒު ހިފާފައިވަނީ މިއަހަރު އެއް މިލިއަނަށް ވުރެ ގިނަ ފަތުރުވެރިން ގެނައުމަށެވެ.\nކޮވިޑް-19 ގެ ބަންދުތަކާ ހެދި ބައެއް ގައުމުތަކުގެ ފަތުރުވެރިން ރާއްޖެ އައުން މަނާކުރި ކުރުން ނިމުމަކަށް ގެނައުމާއެކު ކުރިއަށް އޮތް ދެ މަހަކީ ރާއްޖޭގެ ފަތުރުވެރިކަން ވަރަށް ބޮޑަށް ރަނގަޅުވެގެންދާނެ ދުވަސްތަކެއް ގޮތުގައި ޓޫރިޒަމް މިނިސްޓަރު ޑރ. އަބްދުﷲ މައުސޫމް ދާދި ފަހުން ވަނީ ވިދާޅުވެފައެވެ. ދެކުނު އޭޝިޔާގެ ގައުމުތަކުގައި ކޮވިޑްގެ އާ ވޭރިއަންޓެއް ފެތުރި ހާލަތު ގޯސްވަމުންދާތީވެ އެ ގައުމުތަކުން އަންނަ ފަރާތްތަކަށް ޓޫރިސްޓު ވިސާ ދިނުން ހުއްޓާލުމަށް ފަހު، އެ ނިންމުން އުވާލި ކަން ސަރުކާރުން އިއުލާން ކުރީ މި މަހުގެ ހަތް ވަނަ ދުވަހުއެވެ.\nދެކުނު އޭޝިޔާގެ ފަތުރުވެރިންނަށް ޓޫރިސްޓު ވިސާ ދޫކުރަން ނިންމާފައިވާ އިރު، އިންޑިއާ އިން ރާއްޖެ އަށް އަލުން ފަތުރުވެރިން އަންނަން ފެށީ މިދިޔަ ބުރާސްފަތި ދުވަހުން ފެށިގެންނެވެ. ފަތުރުވެރިންނަށް، ރާއްޖެ އެތެރެވެވޭނީ ކުރިންވެސް އަމަލުކުރަމުން އައި ގޮތަށް ނެގެޓިވް ޕީސީއާރް ނަތީޖާއާ އެކުއެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން ރާއްޖެ އަންނަ ފަތުރުވެރިންގެ ތެރެއިން %75 މީހުން ދަނީ ރިސޯޓުތަކަށެވެ. އަދި %16 މީހުން ގެސްޓްހައުސްތަކަށް ޗުއްޓީ ހޭދަކުރަން ދާއިރު، ސަފާރީ ފަދަ އުޅަނދުތަކަށް %6 އަދި ހޮޓެލްތަކަށް %3 މީހުން ޗުއްޓީ ހޭދަކުރަން ދެއެވެ.\nރަޝިއާ ފަތުރުވެރިންގެ ސަބަބުން ރާއްޖެއަށް ބޮޑު ފައިދާއެއް!\nޖުލައި 19, 2021 13:09\nމިދިޔަ އަހަރުގެ ޖުމުލަ އަދަދަށް ވުރެ ގިނަ ޓޫރިސްޓުން މިހާތަނަށް އަތުވެއްޖެ ނަމަ އެއީ މަމެން އުފާ ކުރާ ކަމެކޭ މިދިޔަ އަހަރަކީ ތަމެން ރާއްޖެ ބޯޑަރު ބަންދުކޮށްގެން އުޅުނު އަހަރު ނޫންތޭ ތަމެންގެ ދެއުއިޅި އެއް ނުވާ ކައްޕަޅި ސަރުކާރުގެ ކައްޕަޅި ކަމުންނޭ ރާއްޖޭގެ ބޯރޑަރު އެއްކޮށް ބަންދުކޮށް ރާއްޖޭގެ ހުރިހާ ރިސޯރޓްސް ތައް ވަގުތުން ޝަޓް ޑައުން ކުރާނީ މީގެ ސަބަބުން އިއާދަ ނުކުރެވޭނެ ބޮޑު އިގްތިސާދީ ގެއްލުން ރާއްޖޭގެ އިގްތިސާދަށް ވެއްޖެއޭ ޔޫ ޑޯން ސީމް ޓު ނޯ ދިސް ދޯ ވެލް ޔޫ ކުޑުންޓް ބީ ދަ ޗޯސެން ވަން ދޯ...\nޖުލައި 19, 2021 13:18\nރާއްޖެ އަށް އެންމެ ގިނަ ޓޫރިސްޓުން އެގްރިގޭޓް ކޮށް ކަލްކެއް ހަދާނަމަ ގެސްޓް ހައުސް ތަކަށް ވެސް އެންމެ ގިނައިން އަންނަނީ ޗައިނާ މީހުންނޭ އަދި ރިސޯރޓްސް ތަކަށް ވެސް ގިނައިން ފްލަޑް ވަނީ ޗައިނާ މީހުންނޭ އެކަމަކު ޗައިނާ އިން އެންމެ ޓޫރިސްޓެއް ވެސް ރާއްޖެ އަށް ނާދެއޭ މީގެ ހުރިހާ މައްސަލަ އަކީ މިސަރުކާރުން ޗައިނާ އާއި ނެކް ޓު ނެކް ޖައްސާލުމުން ޗައިނާ އިން ގެސްޓުން ރާއްޖެ ގެނައުން ހުއްޓާލީއޭ ވެލް ޔޫ ދިސް އެޑްމިނިސްޓްރޭޝަން ޑޯން ސީމް ޓު ކެއަރ ދި އިކޮނޮމީ ދޭ ހޭވް ނޯ ލަކް ދިސް އިޒް ހައު އައި ފީލް...\nޖުލައި 19, 2021 17:50\nއއއއިންޑިޔާ ފަތުރުވެރިންނުކިޔާ . ކަރަންޓީނުވާން އަންނަބައެއް


Sri lanka ge haalathu: Raajje ah iburatheh!\nސްރީލަންކާ މަގެއްގެ މަތީގައި "ކުރޮޅި" އެއް ޕާކުކޮށްފަ: ދިވެހިންގެ ގިނަ ބަޔަކު އުޅޭ މި ގައުމު އޮތީ އިގްތިސޯދީ ކާރިސާއެއްގެ ތެރޭގައި -- އަވަސް ފޮޓޯ\nކޮވިޑުގެ ކުރީގައި މި ސަރަހައްދުން އެންމެ އުފެއްދުންތެރި އިގްތިސޯދެއް އޮތް އެއް ގައުމަކީ ސްރީލަންކާގަ އެވެ. ވަރުގަދަ އުމްރާނީ މަސައްކަތާއެކު އެ ގައުމުގެ ދުވެލި ހުރީ "ރޮކެޓް" އިސްޕީޑުގަ އެވެ. ނަމަވެސް ކޮވިޑް-19 އިގެ ރާޅުތަކުގެ ތެރެއަށް އެ ގައުމު ނުކުތުމާއެކު ލަންކާގެ ބަލިފައި ފެންނަން ފެށި އެވެ. ބަލީގެ ތެރެއިން ފާޅުވާން ފެށީ އެ ގައުމުގެ ދިގު ދަަރަނީގެ ސަފުހާ އެވެ. ދަރަނި މަތިވެފައި ވަނިކޮށް، އެ މެނޭޖު ނުކުރުމުގެ ނަތީޖާއަކީ އެ ގައުމު މާލީ ބޮޑު ވަޅުގަނޑެއް ތެރެއަށް ފުރޮޅާލުމެވެ. އެ ގައުމުން އެކި މާލީ އިދާރާތަކަށް ދައްކަން ޖެހޭ ދަރަނި ހަތް ބިލިއަން ޑޮލަރަށް އަރާއިރު މި ދަރަނީގެ ބޮޑު ބައެއް މި އަހަރު ދައްކަން އޮތީ ކުޑަތަން ވެފަ އެވެ.\nމި ދަރަނީގެ ބޮޑު ދަރަނީގެތެރޭގައި 500 މިލިއަން ޑޮލަރުގެ ސޮވްރިން އިންޓަނޭޝަނަލް ބޮންޑެއް ވެސް ހިމެނެ އެވެ. މިއާއެކު އެ ގައުމުގެ ޖުމުލަ ދަރަނި އުފެއްދުންތެރިކަމުގެ ނިސްބަތުން ބަލާނަމަ 104 ޕަސެންޓަށް އަރަ އެވެ. ނަމަވެސް ދަރަނި ދައްކަން ބަލައިލިއިރު ގައުމުގެ ފޮރިން ކަރަންސީ ރިޒާވްގައި ނުވަތަ ގައުމުގެ ހަޒާނާގައި ހުރީ 1.6 ބިލިއަން ޑޮލަރެވެ. ލަންކާގެ މި ހާލަތަށް ވިސްނާލައި ލަންކާގެ އެތެރޭގައި ހުރެ ވިސްނާލާއިރު ރާއްޖެއަށް އިބުރަތް ތަކެއް ފެނެ އެވެ. ރާއްޖޭގެ ދަރަނި ދަނި މަތިވަމުންދާއިރު ގައުމީ އުފެއްދުންތެރިކަމުގެ ނިސްބަތުން ދަރަނީގެ ނިސްބަތް ވެސް ވަނީ 100 ޕަސެންޓުގަ އެވެ.\n"ރާއްޖެއާ ސްރީލަންކާގެ މަންޒަރު ގާތްގަނޑަކަށް އެއްގޮތް. ތަފާތަކީ ރާއްޖޭގެ އިކޮނޮމީގެ މައި އިންޖިން ޓޫރިޒަމް ރަނގަޅުކަން. މިކަން ގޯސްވެއްޖެނަމަ މިހާރު ލަންކާ އޮތް ހާލަތަށް ރާއްޖެ ވެެއްޓުމުގެ ބިރު އެބައޮތް. އެހެންވެ މިކަމަށް ދުރާލާ ފިޔަވަޅު އަޅަން ދަރަނި މެނޭޖުކޮށް، ދަށް ކުރަން ޖެހޭ،" އިންޓަނޭޝަނަލް ބިޒަންސް އާއި ވިޔަފާރީގެ އެކި ދާއިރާ އިން މަތީ ތައުލީމް ހާސިލް ކުރައްވައިގެން ހުންނެވި އިގްތިސޯދީ މާހިރަކު ވިދާޅުވި އެވެ.\nއެފަދަ އެހެން ބޭފުޅުންގެ ވެސް އަބަދުގެ ކަންބޮޑުވުމަކީ މިއީ އެވެ. އެކަަމަކު ސުވާލަކީ ރާއްޖެއާ ލަންކާއާ މި ހާލަތާ އޮތް ގުޅުމެވެ. ލަންކާގެ އިގްތިސޯދުން މިހާރު ފެންނަ މަންޒަރުތައް ރާއްޖެއާ ގާތް ކުރާ ގޮތެވެ. ހާލަތުގައި ރާއްޖެ އާއި ލަންކާގެ އެއްގޮތް ކަމަކީ ކޮބައި ހެއްޔެވެ؟\nކޮވިޑުގައި އެންމެ ކާމިޔާބުކޮށް އިކޮނޮމީ ހިންގި ގައުމަކީ ރާއްޖެކަމަށް ބުނެ މިތިބެނީ ބައިސާ ކަނޑާށެވެ. ރާއްޖެ އުފެދިފައިވާ އޮތް ގުދުރަތީ ނިއުމަތުގެ އެޑްވާންޓޭޖާއި ރަނގަޅަށް ކުރެވުނު މަސައްކަތުން ލިބުނު މި ކާމިޔާބު ވާހަކަ އަބަދު ދައްކާއިރު ރާއްޖޭގެ މާލީ ހާލަތުން ފެންނަ ބިރުވެރިކަމުގެ ވިސްނުމެއް ނެތެވެ. ޓޫރިޒަމް ރަނގަޅުވުމުން ޖީޑީޕީގެ ނަމްބަރު މަތިވި ނަމަވެސް ދަރަނި މަތިވަމުން ދިއުމަކީ ރާއްޖެ އަށް އޮތް ބިރެއް ކަމަށް ވިސްނަކީ ކޮން ބައެއް ހެއްޔެވެ؟ ސަރުކާރުން ވެސް އެކަމެއް ގަބޫލެއް ނުކުރެ އެވެ.\nމީގެ ބަދަލުގައި ރާއްޖޭން ދަނީ ސްރީލަންކާގެ މިސްޓޭކް ރިޕީޓް ކުރަމުންނެވެ. ސްރީލަންކާގެ ދަރަނީގެ ހާލަތަށް ބަލާއިރު އެއް ގައުމަކަށް - ޗައިނާ - އަށް އޮތީ ލައްގާފަ އެވެ. ރާއްޖޭން ވެސް މިހާރު ފެންނަނީ އެ މަންޒަރެވެ. ރާއްޖޭގެ މިހާރު ދަރަނީގެ "ބަފައަކީ" އިންޑިއާއޭ ބުނުމުގެ ފުރުސަތު އެބައޮތެވެ. ރާއްޖެ އޮތީ އިންޑިއާއަށް ލައްގާފަ އެވެ. އާއްމު ރައްޔިތު މީހާއަށް ނޭނގޭ ނަންތައް ކިޔައިގެން ނެގިޔަސް ދަރަނި ވާނީ ހަމަ އެއަށެވެ. ވަކި ބައެއްގެ އަތުން ނެގުމުން ދަރަންޏަށް ވެފައި އަނެއް ބަޔަކު އަތުން ނެގުމުން އެހީ "ހިލޭ ދިން ދަރަނި" ކަމަށް ދެއްކުމަކީ ބޮޑު ގޯހެކެވެ. ނަތީޖާއަކީ ކުރިއަށް އޮތް ހަތް އަހަރު ދުވަހަށް ވިސްނާލި ނަމަވެސް ދަަރަނި މަތިވާނެ ކަމަށް ދެއްކުމެވެ.\n2022 ވަނަ އަހަރު\nއެތެރޭގެ ދަަރަނި - 50.2 ބިލިއަން\nބޭރުގެ ދަަރަނި - 41.1 ބިލިއަން\nގެރެންޓީ ދަރަނި- 11.6 ބިލިއަން\nޖުމްލަ ދަރަނި- 103 ބިލިއަން\nރާއްޖޭގެ ދަރަނި ހަތް އަހަރު ހުންނާނެ ގޮތް -- އަވަސް އިންފޮގްރެފިކް: އައިމިނަތު އިޒުވީނާ\n2023 ވަނަ އަހަރު\nއެތެރޭގެ ދަަރަނި - 50.9 ބިލިއަން\nބޭރުގެ ދަަރަނި - 47.1 ބިލިއަން\nގެރެންޓީ ދަރަނި - 9.5 ބިލިއަން\nޖުމްލަ ދަރަނި - 107.5 ބިލިއަން\n2024 ވަނަ އަހަރު\nއެތެރޭގެ ދަަރަނި - 53.1 ބިލިއަން\nބޭރުގެ ދަަރަނި - 49.8 ބިލިއަން\nގެރެންޓީ ދަރަނި - 8.2 ބިލިއަން\nޖުމްލަ ދަރަނި - 111 ބިލިއަން\nބަޖެޓުގެ 15 ޕަސެންޓު ދަރަންޏަށް!\nދަރަނި އިންތިހާ އަށް މަތިވަމުންދާއިރު ދަރަނި މެނޭޖު ކުރުމަކީ ސްރީލަންކާއެކޭ އެއްގޮތަށް ރާއްޖެ އަށް ވެސް އޮތް ގޮންޖެހުމެވެ. ރާއްޖޭގެ ދަރަނި ސޮވްރިން ޑިފޯލްޓަކަށް ނުދާނެ ކަމުގެ ޔަގީންކަމަށް ސަރުކާރުން ބުނި ނަމަވެސް ފެންނަ ހަގީގަތަކީ ދަރަނި ދައްކަން ކުރަން ޖެހޭ ހަރަދު މަތިވަމުން ދިއުމެވެ.\nމި އަހަރުގެ ބަޖެޓުގެ 15 ޕަސެންޓަށްވުރެ ބޮޑު ބައެއް ހޭދަވާނީ ދަރަނި އަދާ ކުރާށެވެ. މާނައަކީ މި އަހަރު އެކަނި ދަރަނި ދެއްކުމާއި ދަރަނީގެ ހިދުމަތް ތަކަށް 5.7 ބިލިއަން ރުފިޔާ ހަރަދު ކުރަން ޖެހުމެވެ. މި ފައިސާގެ ތެރެއިން ތިން ބިލިއަން ރުފިޔާއަކީ ސީދާ ލޯނު ތަކަށް ދައްކަން މަޖުބޫރުވާ ފައިސާ އެވެ. މިއީ ލަންކާގެ ވެސް މިހާރުގެ ހާލަތުގެ ފެށުމެވެ. ލަންކާގެ ހާލަތުން ރާއްޖެ އަށް އިބުރަތް ހޯދަން ވާހަކަ ދައްކާއިރު މި ހާލަތަށް ވެއްޓިދާނެ ކަމަށްޓަކައި ސަރުކާރުން ސިޔާސަތު ތަކެއް ވެސް ތަންފީޒު ކުރަން ނިންމާފައިވާ ކަމަށް ބުނެފައިވެ އެވެ.\nމި ފިޔަވަޅުތަކުގެ ތެރޭގައި ޖީޑީޕީގެ ނިސްބަތުން ދަރަނި 105 ޕަސެންޓަށް ތިރިކުރުމާއި އަންނަ އަހަރުގެ ނިޔަލަށް ޕްރައިމަރީ ބަޖެޓު ޑެފިސިޓް ޖީޑީޕީގެ ނިސްބަތުން ފަސް ޕަސެންޓަށް ތިރިކުރުން ހިމެނެ އެވެ. އަދި ބަޖެޓު ޑެފިސިޓް އަދި ދައުލަތުގެ ދަރަނި އަހަރަކަށް ފަހު އަހަރެއް ކުޑަކޮށް މެދުރާސްތާގައި ބެހެއްޓުން ވެސް ހިމެނެ އެވެ. މި ފިޔަވަޅުތައް ތަންފީޒު ކުރެވޭނެ ހެއްޔެވެ؟ މިކަންވާނެ ހެއްޔެވެ؟\nރާއްޖެ އަށް ވެސް އަގުގެ މައްސަލަ\nރާއްޖޭގެ ދަރަނި އިންތިހާ އަށް މަތިވެފައިވާއިރު ސްރީލަންކާއެކޭ އެއްގޮތަށް ރާއްޖޭން ވެސް ވަނީ ފައިސާ ޗާޕު ޖަހާފަ އެވެ. ލަންކާގެ ހާލަތަށް ބަލާއިރު ފައިސާ ޗާޕު ކުރުމުން ދެންވީ ގޮތް އެނގޭ ހެއްޔެވެ؟\nނަތީޖާއަކީ އާއްމު ގިނަ ބާވަތްތަކުގެ އަގުތައް އުފުލިގެން ދިއުމެވެ. އެ ގައުމުގެ ފައިސާގެ އަގު އިންތިހާ އަށް ވެއްޓިގެން ދިއުމެވެ. އެހެންވެ ލަންކާގެ ބޮޑު ވަޒީރުގެ އޯޑަރަށް އާއްމުކޮށް ބޭނުން ކުރާ ބާވަތްތަކުގެ އަގު ކޮންޓްރޯލްކޮށް އެ ކަމަށް ހާއްސަ "އިމަޖެންސީ ގަވާއިދެއް" ހަދައި ވަނީ އަމަލު ކުރަން ފަށާފަ އެވެ. ނަމަވެސް އެ ގައުމު ބޮޑު މާލީ މުސީބާތެއްގެ މެދުތެރެއަށް ވެއްޓި އަވަދި ވެއްޖެ އެވެ. ރާއްޖޭގެ ހާލަތަށް ބަލާނަމަ މި އަހަރު ތަކެތީގެ އަގު ބޮޑުވާނެ ކަމަށް ސަރުކާރުން އޮތީ ބުނެފަ އެވެ. ނަމަވެސް، ފައިސާ ޗާޕު ކުރުމަށްވުރެ ރާއްޖޭގައި އަގު މަތި ވާނީ ސަރުކާރުން ތަންފީޒު ކުރާ ބައެއް ސިޔާސަތު ތަކުންނެވެ. އެއް ކަމަކީ މިނިމަމް ވޭޖެވެ. އަނެއް ކަމަކީ ޕްލާސްޓިކް ޓެކްސް ނެގުމެވެ. ނަމަވެސް ރާއްޖޭގެ އިންފްލޭޝަން މި އަހަރު 1.1 ޕަސެންޓުގައި ހިފެއްޓޭނެ ކަމުގެ ޔަގީންކަން ސަރުކާރުން ދެ އެވެ.\nބާޒާރު މަތީގައި މީހަކު ވިޔަފާރި ކުރަން ގޮސް: އަގު މަތިވުމުގެ މައްސަލައިގެ ބިރު ބޮޑު -- އަވަސް ފޮޓޯ\nމި އަހަރުގެ ބަޖެޓު ބަޔާން ދެއްވަމުން ފިނޭންސް މިނިސްޓަރު އިބްރާހިމް އަމީރު ވިދާޅުވި ގޮތުގައި މި އަހަރު\nއަގުތައް އެންމެ ބޮޑަށް މަތިވާނީ ދުނިޔޭގެ ބާޒާރުގައި ތެލުގެ އަގު މަތިވުމުގެ ސަބަބުން ކަމަށް ލަފާ ކުރެވޭ އެވެ.\n"ދުނިޔޭގެ ބާޒާރުގެ އަގުތަކަށް އަންނަ ބަދަލުތައް ރާއްޖޭގެ ބާޒާރުގެ އަގު ތަކުން ވަރަށް ބޮޑަށް ފެނިގެން ދޭ. އެހެންކަމުން ދުނިޔޭގެ ބާޒާރުގައި އަގުތައް އިތުރަށް މަތިވެއްޖެނަމަ އިންފްލޭޝަން ރޭޓު މަތިވުން އެކަށީގެންވޭ،" އަމީރު ވިދާޅުވި އެވެ.\nދަރަނި މަތިވުމުގެ މައްސަލަ އިންތިހާއަށް ރާއްޖެ އަށް ނުކުމެފައިވާއިރު، އަނެއް މައްސަލައަކީ ހަރަދުތައް އިންތިހާ އަށް މަތިވަމުން ދިއުމެވެ. ލިބޭ އެއްޗަކުން ދެކޮޅު ނުޖެހުމެވެ. ދިވެހި އާއްމު މީހާއެކޭ އެއްގޮތަށް ސަރުކާރުގެ ހާލަކީ ވެސް މި އެވެ.ސަރުކާރުން ދަނީ އެއް ރުފިޔާ ލިބުނީއްޔާ ދެ ރުފިޔާ ހޭދަ ކުރަމުންނެވެ.\nރާއްޖޭގެ ފިސްކަލް މިޝްރާބު\n2020 : އާމްދަނީ އާއި ހިލޭ އެހީ 15.2 ބިލިއަން، ހަރަދު: 28.7 ބިލިއަން\n2021 : އާމްދަނީ އާއި ހިލޭ އެހީ 19.6 ބިލިއަން، ހަރަދު: 28.7 ބިލިއަން\n2022 : އާމްދަނީ އާއި ހިލޭ އެހީ 24.2 ބިލިއަން، ހަރަދު: 34 ބިލިއަން\n2023 : އާމްދަނީ އާއި ހިލޭ އެހީ 27.9 ބިލިއަން، ހަރަދު: 35 ބިލިއަން\n2024 : އާމްދަނީ އާއި ހިލޭ އެހީ 27.3 ބިލިއަން، ހަރަދު: 37 ބިލިއަން\nރާއްޖޭގެ ޓޫރިޒަމް މިހާރު ރަނގަޅެވެ. ދައުލަތަށް ރަނގަޅު އާމްދަނީއެއް ވެސް ލިބެ އެވެ. އެހެންވެ މިހާރު މި ޖެހެނީ ވެހޭތާ ފެން ނަގާށެވެ. އެކަމަށްޓަކައި 2017 ވަނަ އަހަރު ރާއްޖޭން ބައިނަލްއަގުވާމީ މާލީ ބާޒާރަށް ފުރަތަމަ ފަހަރަށް ބޮންޑެއް ވިއްކުމާއެކު ސޮވްރިން ޑިވެލޮޕްމަންޓް ފަންޑެއް ހެދި އެވެ. މިހާރު އެ ފަންޑުގެ ބެލެންސަކީ ތިން ބިލިއަން ރުފިޔާ އެވެ. މި ފަންޑު ބޮޑު ކުރަން ޖެހެ އެވެ. މިހާރު ރާއްޖޭން ލަންކާ ދިޔަ މަގުން ނުދާން ބޭނުން ކުރެވޭނެ އެއް ހަތިޔާރަކީ މި އެވެ. މި ފަންޑަށް ގާނޫނީ ބާރުދީ ބޭނުން ވަގުތަކު ފިނޭންސް މިނިސްޓަރަށް އަތް ނުކޮށްޕޭ އެއްޗަކަށް ހަދަން ޖެހެ އެވެ. ސްރީލަންކާގެ މިހާރުގެ ފައިނޭންސަލް ކްރައިސިސް އިން އިބުރަތެއް ހޯދުނު ކަމަށްވާނީ އޭރުންނެވެ.\nއިންޑިއާ ސްރީލަންކާ ޓޫރިޒަމް + ފިނޭންސް މިނިސްޓްރީ ދައުލަތުގެ އާމްދަނީ އިގްތިސޯދު އިބްރާހިމް އަމީރު ކޮވިޑް-19 ދައުލަތުގެ ދަރަނި


Addu aai Fuvahmulakugai dropping centre eh qaaim koh hingumah hulhuvaalaifi - AO News\nނޭޝަނަލް ޑްރަގް އޭޖެންސީ - ފޮޓޯ: ގޫގުލް މެޕްސް (ހުސަން އާޒިމް)\nނޭޝަނަލް ޑްރަގް އޭޖެންސީ (އެންޑީއޭ) އާއި ގުޅިގެން އައްޑޫ ސިޓީ އަދި ފުވައްމުލަކު ސިޓީގައި ޑްރޮޕިންގ ސެންޓަރެއް ޤާއިމްކޮށް ހިންގުމަށް ޝައުގުވެރިވާ ޖަމިއްޔާ، ޖަމާއަތްތަކަށް ޕްރޮޕޯސަލް ހުށަހެޅުމުގެ ފުރުސަތު ހުޅުވާލައިފިއެވެ.\nއެންޑީއޭ އިން ކުރި އިޢުލާނެއްގައި ބުނެފައި ވަނީ އެކަމަށް ރަޖިސްޓްރީވުމުގެ ފުރުސަތު ޑިސެންބަރު 18 ވަނަ ދުވަހުގެ 14:00 އާއި ހަމައަށް ހުޅުވާލާފައިވާ ކަމަށާއި، ނަން ނޯޓުކުރާނީ [email protected] އަށް މެއިލްކޮށްގެން ކަމަށެވެ. އަދި އެ މަސައްކަތުގެ މަޢުލޫމާތު ދިނުމުގެ ސެޝަން އޮންނާނީ ޑިސެންބަރު 21 ވާ ހޯމަ ދުވަހުގެ 10:00 ގައި ވާޗުއަލްކޮށެވެ.\nއެ މަސައްކަތަށް ޕްރޮޕޯސަލް ހުށަހެޅުން އޮންނާނީ 30 ޑިސެންބަރު 2020 ވާ ބުދަ ދުވަހުގެ 10:00 ގައެވެ. މާލޭގައި ނަމަ ޕްރޮޕޯސަލް ހުށަހެޅުން އޮންނާނީ އެ އެޖެންސީގައި ކަމަށާއި، ފުވައްމުލަކާއި އައްޑޫ އިން ޕްރޮޕޯސަލް ހުށަހަޅާނީ އެ ސިޓީއެއްގެ ޑްރަގް ޓްރީޓްމަންޓް އެންޑް ޑީޓޮކްސިފިކޭޝަން ސެންޓަރުގައެވެ.\nނޭޝަނަލް ޑްރަގް އޭޖެންސީއައްޑޫ ސިޓީއެންޑީއޭފުވައްމުލައް ސިޓީ


Mas bandhu kuraa kaaruhaanaa thakeh elhumah Saudi eheevaan ninmaifi - vNews.mv\nމަސް ބަންދުކުރާ ކާރުހަނާތަކެއް އެޅުމަށް ސައުދީން އެހީވާން ނިންމައިފި\nރިފާ ޚަލީލް 07 October 2016, 15:16\nރާއްޖޭގެ ހަތަރު ރަށެއްގައި ދަޅުގައި މަސް ބަންދު ކުރާ ކާރުހާނާތަކެއް ހެދުމަށް ސައޫދީ އަރަބިއްޔާ އިން އެހީވާން ނިންމާފައިވާ ކަމަށް ފިޝަރީޒް މިނިސްޓަރު ޑރ. މުހައްމަދު ޝައިނީ ވިދާޅުވެއްޖެ އެވެ.\nރައީސް އަބްދުﷲ ޔާމީން ސައޫދީ އަށް ކުރެއްވި ދަތުރުފުޅާ ގުޅޭ ގޮތުން ރޭ ބޭއްވި ނޫސްވެރިންގެ ބައްދަލުވުމެއްގައި ޝައިނީ ވިދާޅުވީ މަސްވެރިކަން ރަނގަޅު ހަތަރު ސަރަހައްދެއްގައި އަޅަން ނިންމީ އިކްރޯ ކޭނަރީ ފެކްޓްރީތަކެއް ކަމަށެވެ.\nނަމަވެސް ކާރުހާނާ އަޅަނީ ކޮންކޮން ރަށްތަކެއްގައި ކަމެއް އޭނާ ވިދާޅެއް ނުވެ އެވެ. އިކްރޯ ކޭނަރީ ފެކްޓްރީތައް ގާއިމުކުރުމަކީ މަސްވެރިކަމަށް ކުރަން ޖެހޭ ހޭދަ އެތައް ގުނައެއް ކުޑަވެގެން ދާނެ ކަމެއް ކަމަށެވެ. އެއީ މިހާރުވެސް މަސް ގަނެގެން ފެލިވަރަށް ގެންދިއުމަށް ވަރަށް ދުރަށް ދަތުރު ކުރަން ޖެހޭތީ ހަރަދުތަކެއް ހިނގާ ކަމަށް ވިދާޅުވި އެވެ.\n"ކުދިކުދި ކާރުހާނާތަކެއް އަޅާނީ. މިހާރު އެއް ތަނެއްގައި ކާރުހާނާ ހަދައިގެން ހުރިހާ މަހެއް އެތަނަށް ގެންދަންވީމަ ހަރަދު ވަރަށް ބޮޑުވެގެން ދަނީ. ސައުދީ ސަރުކާރުން ވަނީ ހަތަރު މައިކްރޯ ކޭނަރީއެއް އެޅުމަށްޓަކައި އެހީދޭން އެއްބަސްވެފައި،" ޝައިނާ ވިދާޅުވި އެވެ.\nއޭނާ ވިދާޅުވީ މީހުން ދިރިއުޅޭ ރަށްރަށުގައި މަސް ފެކްޓްރީތައް އެޅުމަކީ އެތަންތަން ބެލެއްހެއްޓުމުގައި ހަރަދުވެސް ކުޑަވެގެންދާނެ ކަމެއް ކަމަށެވެ. އަދި ގިނަ ބަޔަކަށް މިކަމުގެ ސަބަބުން ވަޒީފާ ލިބިގެންދާނެ ކަމަށްވެސް ވިދާޅުވި އެވެ.\nސައޫދީ އަރަބިއްޔާ އިން ރާއްޖެ އަށް 150 މިލިއަން ޑޮލަރު ނުވަތަ 2.3 ބިލިއަން ރުފިޔާ ރާއްޖޭގެ އިގްތިސޯދާއި މާލީ ހާލަތު ރަނގަޅު ކުރަން ދޭން ނިންމާފައިވާ ކަމަށް ދިވެހި ސަރުކާރުން ރޭ ވެސް ވަނީ ބުނެފަ އެވެ.\nސަރުކާރުގެ މަސް ކުންފުނި ވަކި ކުންފުންޏެއްގެ ގޮތުގައި އޮތް އޮތުން ނިމުމަކަށް ގެންނަަވައި އެސްޓީއޯގެ ދަށަށް މިފްކޯ ވަނީ ބަދަލުކުރައްވާފަ އެވެ. އެގޮތަށް ބަދަލުކޮށްފައިވަނީ މަސްވެރިންނަށް މިފްކޯއިން ދޭން ޖެހޭ ފައިސާ ސަރުކާރުން ދެއްކުމަށް ނިންމުމަށްފަހު އެވެ.


Iran ge judiciary ah aa verieh\nމުހުސިން އަޖީ: އީރާންގެ ޖޫޑިޝަރީގެ ވެރިޔާގެ މަގާމު ރޫހީ ލީޑަރު ވަނީ ހަވާލު ކުރެއްވި\nއީރާންގެ ރޫހީ ލީޑަރު އަލީ ހާމަނާއީ އެ ގައުމުގެ ޖޫޑިޝަރީއަށް އާ ވެރިއަކު ހަމަޖައްސަވައިފި އެވެ. ޖޫޑީޝަރީ ވެރިޔާގެ މަގާމުގައި ކުރިން ހުންނެވި އިބްރާހީމް ރައީސީ، އީރާންގައި މިއަހަރު އޮތް ރިޔާސީ އިންތިހާބު ކާމިޔާބު ކުރައްވައި ވަނީ ރައީސް ކަމަށް އިންތިހާބުވެ ވަޑައިގެންފަ އެވެ. ޖޫޑިޝަރީ ހަވާލު ކުރެއްވީ މުހުސިން އަޖީއާ އެވެ.\nމުހުސިން އަޖީ ކުރިން ހުންނެވީ ޖޫޑިޝަރީގެ ދެވަނަ ވެރިޔާގެ މަގާމުގަ އެވެ. އޭނާ ވަނީ އީރާންގެ ޖޫޑިޝަރީގައި ތަފާތު އެތައް މަގާމުތަކެއް ފުރުއްވާފަ އެވެ.\nއީރާންގައި ކުރިން ވެރިކަން ކުރެއްވި އަހުމަދީ ނިޖާދުގެ ވެރިކަމުގައި އިންޓެލިޖެންސް މިނިސްޓަރަކީ ވެސް މުހުސިން އަޖީ އެެވެ. އޭނާ ވަނީ ޝޫރާ ކައުންސިލާއި ގާނޫން ހަދާ މަޖިލީހާ ދެމެދު އުފެދޭ ހިލާފުތައް ރޫހީ ލީޑަރަށް ތަރުޖަމާ ކޮށްދޭ ކޮމެޓީގައި ވެސް މަސައްކަތް ކުރައްވާފަ އެވެ.\nއަލީ ހާމަނާއީ (ވ) އަދި މުހުސިން އަޖީ: ޖޫޑިޝަރީ ހަވާލު ކުރެއްމުގެ ތެރެއިން\nއަލީ ޚާމަނާއީ މަސްއޫލިއްޔަތު ހަވާލު ކުރައްވަމުން އަޖީއަށް އިތުބާރު އޮތް ކަމަށް ވިދާޅުވި އެވެ. އަދި ވެރިކަން ބަދަލު ވެގެން ދާއިރު ގާނޫނާއި ހުކުމްތައް ފުށުނާރާ ގޮތަށް ވާޖިބުތައް ހަވާލު ކުރައްވައި އީރާންގައި ސުލްހަ ގާއިމު ކުރުމަށް މަސައްކަތް ކޮށްދެއްވުމަށް ދެންނެވި އެވެ.\nއަލީ ޚާމާނާއީ އިބްރާހީމް ރައިސީއަށް ވެސް ވަރަށް ތައުރީފު ކުރެއްވި އެވެ. ހާމަނާއީ ވިދާޅުވީ އޯގަސްޓް ފަހެއްގައި މަގާމާ ހަވާލުވެ ވަޑައިގަންނަވާއިރު އީރާންގެ ރައްޔިތުން އިތުބާރު ކުރައްވާ ރައީސަކަށް ވެވަޑައިގަތުން ލާޒިމު ކަމަށެވެ.


Council memberun ge dhauru aammu gaaoonakun ithureh nukureveyne: Filza | Mihaaru\nފިލްޒާ: އާންމު ގާނޫނަކުން ކައުންސިލް މެމްބަރުންގެ ދައުރު އިތުރު ނުކުރެވޭނެ ކަމަށް އޭނާ ވަނީ ލަފާ ދެއްވާފައި -- ފޮޓޯ/ަމަޖިލިސް\nގާނޫނު އަސާސީ އިސްލާހު ނުކޮށް، އާންމު ގާނޫނަކުން ކައުންސިލް މެމްބަރުންގެ ދައުރު އިތުރެއް ނުކުރެވޭނެ: ފިލްޒާ\n14 މެއި 2020 - 15:46 23 comments\nކޮވިޑް-19 އާ ގުޅިގެން ކައުންސިލް އިންތިޚާބު އެއް އަހަރަށް ފަސްކުރަން ޖެހުމުން އާ ކައުންސިލް މެމްބަރުން ހުވާކުރެންދެން މިހާރު ތިބި ކައުންސިލް މެމްބަރުންގެ ދައުރު ދެމިގެންދާ ގޮތަށް ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ވަނީ ޚާއްސަ ގާނޫނެއްގެ ބިލެއް މަޖިލީހަށް ހުށަހަޅުއްވައިފަ އެވެ. އެކަމަކު ގާނޫނު އަސާސީގައި ކައުންސިލް މެމްބަރުންގެ ދައުރު ކަނޑައަޅާފައި ވަނިކޮށް ގާނޫނު އަސާސީ އިސްލާހު ކުރުމެއް ނެތި އާންމު ގާނޫނަކުން އެ ބަދަލު ނުގެނެވޭނެ ކަމަށް ބައެއް މެމްބަރުން ދަނީ ވިދާޅުވަމުންނެވެ.\nއެ ބިލް ދިރާސާ ކުރަމުންދާ މަޖިލީހުގެ ލާމަރުކަޒީ ކޮމެޓީން ކައުންސެލާ ޖެނެރަލްގެ ލަފައަކަށް އެދުމުން ފިލްޒާ ދެއްވި ލަފާގައި ވަނީ ގާނޫނު އަސާސީގައި ކައުންސިލް މެމްބަރުންގެ ދައުރު ކަނޑައަޅާފައި ވަނިކޮށް، ގާނޫނު އަސާސީ އިސްލާހު ކުރުމެއް ނެތި އާންމު ގާނޫނަކުން އެ ބަދަލު ނުގެނެވޭނެ ކަމަށެވެ. އަދި އެއީ ގާނޫނު އަސާސީ ތަސައްވުރު ކޮށްފައިވާ ކަމެއް ނޫން ކަމަށް ވެސް އެ ލަފާގައިވެ އެވެ.\nފިލްޒާގެ ލަފާގައި ބުނީ ކުއްލި ނުރައްކަލުގެ ހާލަތެއްގެ ސަބަބުން މަޖިލީހުގެ އިންތިޚާބު ވަކި މުއްދަތަކަށް ފަސްކުރަން ޖެހިއްޖެ ނަމަ، އެކަން ވެސް ކުރެވޭނީ އާންމު ގާނޫނެއް ފާސްކުރަން ބޭނުންވާ މިންވަރަށް ވުރެ ގިނަ މެމްބަރުންގެ ވޯޓު ލިބިގެން ފާސްކުރާ ގަރާރަކުން ކަން ގާނޫނު އަސާސީގައި ބަޔާންކުރާ ކަމަށެވެ.\nފިލްޒާ އެގޮތަށް ލަފާ ދެއްވިއިރު، އެޓާނީ ޖެނެރަލް އިބްރާހިމް ރިފްއަތު ވެސް ކުރިން ލަފާ ދެއްވާފައިވަނީ ގާނޫނު އަސާސީ އިސްލާހު ނުކޮށް، ކައުންސިލް މެމްބަރުންގެ ދައުރު އިތުރު ނުކުރެވޭނެ ކަމަށެވެ. އަދި މިހާރު ސިއްހީ ކުއްލި ނުރައްކަލުގެ ހާލަތެއް އިއުލާން ކޮށްފައި އޮތުމަކީ ގާނޫނު އަސާސީ އިސްލާހު ކުރަން ހުރަސް އެޅޭނެ ކަމެއް ނޫން ކަމަށް ވެސް ރިފްއަތު ވިދާޅުވި އެވެ.\nގާނޫނު އަސާސީއަށް ބޭނުންވާ އެ އިސްލާހު އެޓާނީ ޖެނެރަލްގެ ފަރާތުން މަޖިލިހަށް ހުށައަޅާފައިވެ އެވެ. އެކަމަކު އެ ބިލްގެ މަސައްކަތްނުކޮށް، ރިޔާސަތުން ފުރުސަތު ދިނީ ހަސަން ލަތީފުގެ ބިލަށެވެ.\nއިތުރު ލިޔުންތައް ރައްޔިތުންގެ މަޖިލިސް ލޯކަލް ކައުންސިލްތައް ލާމަރުކަޒީ ހިންގުން ރާއްޖޭގެ ގާނޫނުއަސާސީ ފާތުމަތު ފިލްޒާ ލޯކަލް ކައުންސިލްތަކުގެ އިންތިޚާބު 2020


އެމްޓީސީސީގެ ފައިދާ ނުބަހަން ނިންމައިފި\nJuly 09, 2019 09:40:43\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ، އެމްޓީސީސީ އަށް މިދިޔަ އަހަރު ލިބުނު ފައިދާ ދަށްވެ ކުންފުނީގެ ހިއްސާދާރުންނަށް ހިއްސާގެ ފައިދާ ނުބެހުމަށް ފާސްކޮށްފި އެވެ.\nރޭ ހޮޓެލްޖެންގައި ބޭއްވި އެމްޓީސީސީގެ އަހަރީ އާންމު ޖަލްސާގައި ކުންފުނީގެ ހިއްސާދާރުންނަށް ފައިދާ ނުބަހަން ފާސްކުރީ ޖަލްސާގައި ބައިވެރިވި ހިއްސާދާރުންގެ ތެރެއިން 97.80 އިންސައްތަ ހިއްސާދާރުންގެ ވޯޓާއެކު އެވެ.\nއެމްޓީސީސީގެ ސާފު ފައިދާއަށް މިދިޔަ އަހަރު ލިބިފައިވަނީ 34.27 މިލިއަން ރުފިޔާއެވެ. 2017 ވަނަ އަހަރު އެ ކުންޏަށް ސާފު ފައިދާގެ ގޮތުގައި ލިބިފައިވަނީ 145 މިލިއަން ރުފިޔާއެވެ. އެއީ މިދިޔަ އަހަރުގެ ސާފު ފައިދާއަށް ވުރެ 111 މިލިއަން ރުފިޔާ އިތުރު އަދަދެކެވެ.\nއެމްޓީސީސީ އިން ބުނީ ކުންފުނީގެެ ފައިދާ ދަށްވީ ދަތުރުފަތުރުގެ ސެކްޓާ އާއި ކުންފުނީގެ ކޮންނަބޯޓު، މަހާޖައްރާފު ގަތުމަށް ނަގާފައިވާ ލޯނު ފައިނޭންސް ކުރުމުގެ ހަރަދު ބޮޑުވެ، ހަރަދާ އެކަށީގެން ނުވާ ކުޑަ އަގެއްގައި ބިން ހިއްކުމުގެ މަޝްރޫއުތައް ކުރިއަށް ގެންދަން ޖެހުމުން ކަމަށެވެ.


Miee ehenkamakah samaalukan anburaalanvee vagutheh noon: Maleeh\nކޮމިޔުނިކޭޝަންސް މިނިސްޓަރު މުހައްމަދު މަލީހު ޖަމާލް -- ފޮޓޯ: އަވަސް\nރާއްޖޭގައި ކޮވިޑް-19 ފެތުރިގެން ދިޔުން ހުއްޓުވުމަށް މުޅި ދައުލަތް އެކީގައި މަސައްކަތް ކުރަމުންދާ ދަނޑިވަޅެއްގައި، އެހެންކަމަކަށް ސަމާލުކަން އަނބުރާލުން އެއީ ރަނގަޅުގޮތެއްނޫން ކަމަށް، ކޮމިޔުނިކޭޝަންސް މިނިސްޓަރު މުހައްމަދު މަލީހު ޖަމާލް މިއަދު ވިދާޅުވެއްޖެ އެވެ.\nއިންޓަނެޓްގެ އަގުގެ މައްސަލައިގައި ކޮމިއުނިކޭޝަންސް އޮތޯރިޓީ ރައްޔިތުންގެ މަޖިލީހަށް ހާޒިރު ކުރަން ގަލޮޅު ދެކުނު ދާއިރާގެ މެމްބަރު މީކާއިލް އަހްމަދު ނަސީމް ހުށަހެޅުއްވުމާ ގުޅިގެން، މަލީހު މިއަދު އަވަސްއަށް ވިދާޅުވި ގޮތުގައި ގައުމަށް މިހާރު ދިމާވެފައިވާ މިފަދަ ހާލަތަކާ ގުޅިގެން، އެހެން ދިމާލަކަށް ސަމާލުކަން އަނބުރާލުމަކީ އެންމެ ރަނގަޅުގޮތް ނޫން ކަމަށެވެ.\nކޮވިޑް-19 އާއެކު ރާއްޖެއަށް ކުރިމަތިވެފައިވާ ހާލަތާ ގުޅިގެން، ސަރުކާރުގެ އެދުމުގެ މަތީން މިހާރުވެސް މުއާސަލާތީ އެންމެ ބޮޑު ދެ ކުންފުނިކަމަށްވާ ދިރާގާއި އުރީދޫގެ ހިދުމަތްތަކަށް ގިނަ ލުއި ތަކަކާއި ހާއްސަ އުސޫލުތަކެއް ހަމަޖައްސައިދީފާއިވާކަން މިނިސްޓަރު ފާހަގަކުރެއްވި އެވެ.\n"މިހާލަތާ ގުޅިގެން ސީދާ ސަރުކާރުގެ އެދުމުގެ މަތީން ދިރާގާއި އުރީދޫންވެސް ހާއްސަ ޕެކޭޖުތަކެއް ވަނީ ތައާރަފްކޮށްފައި. އަދި ސްކޫލްތައް ބަންދުވުމުން ކުދީން ގޭގައި ތިބެގެން އޮންލައިންކޮށް ކިޔެވޭނެ އިންތިޒާމް ހަމަޖެއްސުމަށް އެޑިޔުކޭޝަން މިނިސްޓްރީއާއެކު ވެސް މަސައްކަތްތަކެއް އެދަނީ ކުރެވެމުން. އެހެންވީމާ، މިވަގުތު އައުޓް އޮފް ފޯކަސްއަށް ގެންދިޔުމަކީ އެންމެ ރަނގަޅު ގޮތެއް ނޫން،" މަލީހު ވިދާޅުވި އެވެ.\nމީކާއިލް ސޮއި ކުރައްވާ، މަޖިލީހުގެ ރައީސަށް ފޮނުވި ސިޓީގައި ބުނެފައިވަނީ މި ދަނޑިވަޅަކީ ގިނަ ރައްޔިތުންތަކެއް ގޭގައި ތިބެގެން ވަޒީފާ އަދާ ކުރަން މަޖުބޫރުގެ ދަރިވަރުންވެސް އެމީހުންގެ އުނގެނުމުގެ ކަންކަން ގޭގައި ކުރަން މަޖުބޫރު ވެފައިވާއިރު މުވާސަލާތީ ހިދުމަތުގެ ތެރެއިން އިންޓަނެޓު ޒަރޫރީ ހިދުމަތަކަށް ވެފައިވާ ކަމަށެވެ.\nއެހެންނަމަވެސް ރާއްޖޭގައި މުވާސަލާތީ ހިދުމަތްދޭ ކުންފުނިތަކުން އެކަށީގެންވާ ލުޔެއް ރައްޔިތުންނަށް ފޯރުކޮށްދީފައިނުވާކަން ވަނީ ފާހަގަކޮށްފަ އެވެ. އަދި އެ ކުންފުނިތައް ރެގިއުލޭޓް ކުރުމުގެ ބާރާއި ހިދުމަތުގެ އަގުތައް ކޮންޓްރޯލްކޮށް އެ އަގުތައް ފާސްކުރުމުގެ ބާރު ކޮމިއުނިކޭޝަންސް އޮތޯރިޓީ އޮފް މޯލްޑިވްސް އަށް ލިބޭއިރު އެކަމަށް ފިޔަވަޅެއް އަޅާފައި ނުވާ ކަމަށް ސިޓީގައި ވަނީ ބަޔާންކޮށްފަ އެވެ.\nއެހެންކަމުން، އެ އޮތޯރިޓީގެ ޒިންމާ އެންމެ ފުރިހަމަ އަށް އަދާ ކުރަމުން ނުދަނީ ކީއްވެތޯ ސާފު ކުރުމަށް އޮތޯރިޓީގެ އިސްވެރިޔާ މަޖިލީހަށް ހާޒިރު ކުރުމަށް ވަނީ އެދިފަ އެވެ.\nމަލީހު އިތުރަށް ވިދާޅުވި ގޮތުގައި، ސަރުކާރު ހިންގާ ކޯލިޝަނުގެ މައި ޕާޓީގެ މެންބަރަކު އެފަދަ މައްސަލައެއް ހުށަހެޅުއްވިއިރު، އިންޓަނެޓްގެ އަގު ހެޔޮ ކުރުމަށް ސަރުކާރުން ތައްޔާރުކޮށްފައިވާ އެކްޝަން ޕްލޭނުގައިވެސް ވަރަށް ސާފުކޮށް ބަޔާންކޮށްފައިވާނެ ކަމަށެވެ.\nމިނިސްޓަރު ވިދާޅުވީ ރާއްޖޭގައި ދެމުންދާ މުއާސަލާތީ ހިދުމަތްތައް އިތުރަށް ފުޅާކުރުމަށްޓަކައި ކުންފުނިތަކާއެކު މަޝްވަރާތައް ކުރެވެމުންދާ ކަމަށާއި، ލަންކާ މެދުވެރިކޮށް އިތުރު ކޭބަލްތައް ރާއްޖެއަށް އެޅުމުގެ މަސައްކަތްވެސް ކުރިއަށްދާ ކަމަށެވެ.\nރާއްޖޭގައި ސިއްހީ ނުރައްކަލުގެ ހާލަތު އިއުލާން ކޮށްފައިވާއިރު، ސަރުކާރުގެ އޮފީސް ތަކުގެ އިތުރުން ބައެއް އަމިއްލަ އޮފީސްތައްވެސް ވަނީ ގޭގައި މަސައްކަތް ކުރާ ގޮތަށް ހަދާފަ އެވެ.\nދިރާގު އުރީދޫ ރައްޔިތުންގެ މަޖިލިސް + މުހައްމަދު މަލީހު ޖަމާލް\n"އިންޓަނެޓްގެ އަގު ހެޔޮ ނުކުރީ އެމްޑީޕީގެ ވަޒީރަކަށް ނުވީމަ"


SunOnline: Maziya balikoh TC in New Radiant aa3point ah faraku kuda koffi\nމާޒިޔާ ބަލިކޮށް ޓީސީން ނިއުއާ ތިން ޕޮއިންޓަށް ފަރަގު ކުޑަކޮށްފި\nޙުސައިން ހަބީބު 26 Oct 2015, 00:42\nޓީސީ އިން މާޒިޔާއާ ދެކޮޅަށް ކުޅުނު މެޗުގެ ތެރެއިން-- ސަން ފޮޓޯ/ ޔޫސުފް ސޮފްވާން\nމާޒިޔާގެ މައްޗަށް 2-0 ގެ ނަތީޖާއަކުން ކާމިޔާބު ހޯދައި ޓީސީ ސްޕޯޓްސް ކުލަބުން އެއް ވަނައިގައި އޮތް ނިއުރޭޑިއަންޓާ ތިން ޕޮއިންޓަށް ފަރަގު ކުޑަކޮށްފިއެވެ.\nގައުމީ ފުޓްބޯޅަ ދަނޑުގައި މިރޭ ކުޅުނު މެޗްގައި ޓީސީގެ ދެ ލަނޑުވެސް ކާމިޔާބު ކުރީ މެޗްގެ ފުރަތަމަ ހާފުގައެވެ. އެގޮތުން ޓީސީގެ ފުރަތަމަ ލަނޑު އެޓީމްގެ ކެޕްޓަން ޔާމީން އިބްރާހިމް (ޔާންބެ) ކާމިޔާބު ކުރީ މާޒިޔާގެ ޕެނަލްޓީ އޭރިއާ ތެރޭގައި ހުރެފައި ލިބުނު ބޯޅަ މާޒިޔާގެ ގޯލަށް ފޮނުވާލައިގެންނެވެ.\nޓީސީގެ ދެ ވަނަ ލަނޑު ޙަސަން ނާއިޒު ކާމިޔާބު ކުރީ ފުރަތަމަ ހާފުގެ އިތުރު ވަގުތުގެ ގޮތުގައި ދެއްކި ދެ މިނެޓްގެ ތެރެއިން އެންމެ ފަހު މިނެޓްގައެވެ. ދެ ވަނަ ހާފުގައި ޓީސީއިން ވަނީ ބައެއް ހަމަލާތައް އުފައްދައި މާޒިޔާގެ ގޯލަށް ނުރައްކާކޮށްފައެވެ.\nމެޗްގެ 66 ވަނަ މިނެޓްގައި ޓީސީގެ ޢަލީ ނާފިއު (ކަޅޭ) ހުސްކޮށް ވަދެ މާޒިޔާގެ ގޯލަށް ފޮނުވާލި ބޯޅަ މާޒިޔާގެ ކީޕަރު ޕެވެލް ވަނީ ދިފައުކޮށްފައެވެ. އޭގެ އެއް މިނެޓް ފަހުން މާޒިޔާއިން އުފެއްދި ހަމަލާއެއްގައި ފުލުފުލުގައި ތިން ފަހަރަށް ޓީސީގެ ގޯލަށް އަމާޒު ކުރި ބޯޅަތައް ޓީސީގެ ކީޕަރު ޢިމްރާން މުޙައްމަދު (ކުޑަ ޢިމްރާން) ވަނީ ހުށިޔާރު ކަމާއެކު ދިފާއުކޮށްފައެވެ.\nމެޗުގައި މާޒިޔަަގެ ޕަބެލޯ ރޮޑްރިގޭޒްއަށް ޓީސީގެ ގޯލަށް ނުރައްކާ ކުރަން ފުރުސަތު ލިބުނު ނަމަވެސް ނަތީޖާއެއް ނެރެވިފައެއް ނުވެއެވެ. މިމެޗުން މޮޅުވެ ޓީސީ ތާވަލްގެ ދެ ވަނަ އިގައި އޮތީ 17 ޕޮއިންޓް ލިބިގެންނެވެ. އެއްވަނައިގައި އޮތް ނިއުއަށް ލިބިފައިވަނީ 20 ޕޮއިންޓެވެ.


Report: Abdhulla Saeed aai Ali Hameed minivan nuvumaky arathekeve. – adduLIVE\nއަބްދުﷲ ސައީދާއި އަލީ ހަމީދު މިނިވަންނުވުމަކީ އަރަތެކެވެ.\n1 Nov 15, 2018, 19:37 އަލީ ހުޒާމް\nކުރީގެ އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު-\nކުރީގެ އުއްތަމަފަޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ނިސްބަތްވަނީ އައްޑުއަތޮޅު ހުޅުމީދޫއަށެވެ. ރިޔާސީ އިންތިޚާބުގެ ތެރޭގައި އެދެބޭފުޅުންގެ ގާތްތިމާގެ މީހުންނާއި ރައްޓެހީންނާއި ހެޔޮއެދޭ އެންމެންގެ ކައިރިޔަށް ގޮސް އަޅުގަނޑު ވަރަށް ސާފުބަހުން ވާހަކައެއް ދެންނެވީމެވެ. އެދެބޭފުޅުންގެ ފުރާނަ ނުދަނީސް ޖަލުން މިނިވަންކުރަން އެދޭނަމަ ރިޔާސީ އިންތިޚާބުގައި ރައީސް ޔާމީނަށް ނޫނެކޭ ބުނަން އެދުނީމެވެ. އެދެބޭފުޅުން މިނިވަންކުރުމަށް އޮތް ހަމައެކަނި މަގަކީ އިއްތިހާދުގެ ކެންޑިޑޭޓު އިބްރާހިމް މުހައްމަދު ސާލިހަށް ވޯޓުދިނުންކަމަށް ދެންނެވީމެވެ.\nވައްކަމުގެ ވާހަކަޔާއި ޑިމޮކްރަސީގެ ވާހަކަޔާއި ހައްގުތަކުގެ ވާހަކަޔާއި ދަރަންޏާއި އިގްތިސާދުގެ ވާހަކަ އަޅުގަޑެއް ނުދައްކަމެވެ. އެހެންމީހުން އެބާވަތުގެ ވާހަކައިން ކެމްޕޭނުކުރާނެތާއެވެ. ކޮންމެއަކަސް އަޅުގަޑުދެއްކީ ބައެއްގެ ފުރާނަ ސަލާމަތްކުރުމާއި މިނިވަންކުރުމުގެ ވާހަކައެވެ. މިވާހަކަ މީހުން އަޑުއެހިވަރެއް ނާހާވަރެއް ނޭގެއެވެ. އެގެނީ ހުޅުދޫއާއި މީދޫންވެސް އިބްރާހިމް މުހައްމަދު ސާލިހަށް ސާފު އަގުލަބިއްޔަތެއް ލިބިވަޑައިގެންނެވިކަމެވެ. މީގެތެރެއިން މީދޫއަކީ ރިޔާސީ އިންތިޚާބެއްގައި އެމްޑީޕީގެ ކެންޑިޑޭޓަކަށް މިފަހަރު ނޫނީ އަގުލަބިއްޔަތު ހޯއްދެވުނު ރަށެއް ނޫނެވެ. މީދޫއަކީ އަބްދުﷲ ސައީދުގެ އުފަން ރަށެވެ.\nއަބްދުﷲ ސައީދާއި އަލީ ހަމީދު ޖަލަށް ލެވުނީ ސްޕްރީމްކޯޓުގެ ފަސް ފަޑިޔާރުން އިއްތިފާގުވެގެން މިއަހަރުގެ ފެބްރުއަރީ އެއްވަނަ ދުވަހު ނެރުނު އަމުރެއް ރައީސް ޔާމީނަށް ހަޖަމު ނުކުރެއްވިގެންނެވެ. އެއަމުރުގައި ވަނީ ރައީސް ނަޝީދާއި ގާސިމް އިބްރާހީމާއި ޝައިޚް އިމްރާނާއި ކާނަލް ނާޒިމާއި އަހުމަދު އަދީބު މިނިވަންކޮށް ދޫކޮށްލާ ވާހަކައެވެ. މިބޭފުޅުންގެ މައްޗަށް ހިންގުނު ޝަރީއަތްތައް ދެކޮޅުނުޖެހޭ ވާހަކައެވެ. އެހެންވީމާ ތަހުގީގީ އިދާރާތަކަށް މިބޭފުޅުންނާ ދެކޮޅަށް މައްސަލައެއް ކުރިޔަށް ގެންދަން ފެންނަކަމުގައިވަނީނަމަ އެމައްސަލައެއް ވަކިން ކުރިއަށް ގެންދެވިދާނެ ވާހަކައެވެ. ގޮނޑި ގެއްލިފައިވާކަމަށް ބުނާ މަޖިލީހުގެ ބާރަ މެންބަރެއްގެ ގޮނޑި ނުގެއްލޭ ވާހަކަޔާއި އެމެންބަރުން ބައިވެރިކޮށްގެން މަޖިލީހުގެ ޖަލްސާތައް ކުރިއަށް ގެންދިއުމުގެ ވާހަކައެވެ.\nމިއަމުރަކަށްފަހު ރައީސް ޔާމީނުގެ ލޮލަށް ނިދިނައިސް ހަތަރު ފަސްރެއެއް ފާއިތުވުމަށްފަހު އެއްރޭ ދަންވަރު ސިފައިން ފޮނުވައިގެން ސްޕްރީމްކޯޓުގެ ފުރާޅުން ޓިނު ނައްޓައިގެން އެތެރެއަށްވަދެ ދޮރުތައްވެސް ވައްޓާލާފައި ގަދަކަމުން އުއްތަމަފަޑިޔާރު އަބްދުﷲ ސައީދާއި ފަޑިޔާރު އަލީ ހަމީދު ބިންމަތީގައި ކޫއްތަމުން ދަމާނެރެގެންގޮސް ހުރަގެޔަށް ލައިފިއެވެ. ސްޕްރީމްކޯޓުގެ އަމުރުގައި ސޮއިކުރެއްވިއެއްކަމަކު އަނެއް ތިން ފަޑިޔާރުން ތިއްބެވީއެވެ. ރައީސް ޔާމީނުގެ ރުޅި އަމާޒުވީ އެންމެ އިސް ދެފަޑިޔާރުންނަށެވެ.\nމިކަން މިމަގުން ކުރުމަށްފަހު އާޒިމާޔަކާއި އަނިލްއަކާއި އެއްތަންކޮށްގެން ރިޝްވަތުނެގީޔޭ ދައުލަތް ހުއްޓުވީޔޭ ކުކުޅުމުންޖޭ ކިޔައިގެން ދެކޮޅުނުޖެހޭ ދައުވާތަކެއްކޮށް ފަޓާސްބަރިއެއްހެން ސަރިޔަތް ހިންގައި ނިންމާލައި މިޑްރާމާގައި ގާނޫނީ ކުލަ ޖައްސައިފިއެވެ. މަގާމުވެސް ގެއްލުނީކަމަށް ނިންމައި ބާކީ ތިބި ތިން ފަޑިޔާރުންގެ ތެރެއިން މީހަކު އުއްތަމަފަޑިޔާރަކަށް އައްޔަންކޮށް ހުސްވެފައިވާ ދެޖާގައަށް ހައިކޯޓުގެ ތެރެއިން ދެމީހަކު ގެނެސް ސްޕްރީމްކޯޓުގެ ބެންޗު ފުރިހަމަވެސްކޮށްފިއެވެ. މިކަންކޮށްނިމެންދެން ސްޕްރީމްކޯޓަށް ކާކީ ޔުނިފޯމުގައި ތިބޭ މީހުން ވަދެނިކުމެވުން ވަރަށް ގިނައެވެ. މިކަންކުރީ ރައްޔިތުންގެ މަޖިލީހުގެ ޖަލްސާތަކަށް ޔާމީނަށް ވަފާތެރި ތިރީހަކަށް މެންބަރުން ވައްދައިގެން އެނޫން މެންބަރުން ނުވައްދައި މަޖިލީސް ތަޅުލައިގެންތިބެއެވެ. ޖަލްސާއެއް ބޭއްވުމަށް ގާނޫނު ލާޒިމުކުރާ އަދަދު ހަމަވޭތޯ ނުވޭތޯ ބެލުމެއްވެސް ނެތިއެވެ.\nރިޔާސީ އިންތިޚާބުގެ ކެމްޕޭނުގެ ދުވަސްވަރު އިއްތިހާދަށް ނިސްބަތްވާ ބޭފުޅަކު ހުޅުމީދޫއަށް އަރައިވަޑައިގެންފީވިއްޔާ ލަސްނުކުރައްވައި އެންމެ އިހަށް ވަޑައިގަންނަވަނީ އަބްދުﷲ ސައީދުގެ ގެއަށެވެ. ވައުދުވެވަޑަައިގަންނަވަނީ ވީއެންމެ އަވަހަކަށް އަބްދުﷲ ސައީދާއި އަލީ ހަމީދު މިނިވަންކުރާނެ ކަމަށެވެ.\nވީއެންމެ އަވަހަކީ ކިހާ އަވަހެއްބާވައެވެ. ސެޕްޓެމްބަރު ތޭވީހުގައި ދިވެހިރައްޔިތުން ބޮޑުތަނުން ރައީސް ޔާމީނަށް ނޫނެކޭ ބުނެފިއެވެ. ހުޅުދޫއާއި މީދޫވެސް ޝާމިލްވާގޮތުންނެވެ. ނަތީޖާ ސާފުވީމާ ރައީސް ޔާމީނުގެ ބާރުތައް ލުހިގެން އެމަނިކުފާނުގެ މުށުތެރެއިން ދޫވާން ފަށައިފިއެވެ. ކޯޓުތައް މެދުވެރިވެގެން ހުރިހާ ސިޔާސީ ގައިދީންވެސް މިނިވަންވެއްޖެއެވެ. އެއްކަލަ ބާރަ މެންބަރުންގެ ގޮނޑި ނުގެއްލޭކަމަށް އަނެއްކާވެސް އަލުން ނިންމައި މަޖިލީހުގެ ޖަލްސާތަކުގައިވެސް ބައިވެރިވެވޭގޮތް ވެއްޖެއެވެ. ފެބްރުއަރީ އެކެެެއްގެ އަމުރުގައި ބުނާ ކަންކަން ގާތްގަޑަކަށް ތަންފީޒުކޮށް ނިމިއްޖެއެވެ.\nއެއަމުރު ހަމަބަރާބަރެވެ. އަމުރުގައި ސޮއިކުރެއްވި ފަސް ފަނޑިޔާރުންގެ ތެރެއިން ތިން ފަޑިޔާރުން އިސްކޮށް ތިއްބަވައިގެން އެއަމުރުގައި ބުނާ ކަންކަން މުޅިންކަހަލަ ގޮތަކަށް ކޮށްނިންމަވައިފިއެވެ. އެކަމަކު މިއަމުރު ނެރެގެން ރައީސް ޔާމީނުގެ ދަރުބާރުގައި ކުށްވެރިވެ ޖަލަށް ލެވުނު ދެފަޑިޔާރުން ބަރާބަރެއް ނުވިއެވެ. އަމުރު ބަރާބަރެވެ. ތިންފަޑިޔާރުންވެސް ބަރާބަރެވެ. އެކަމަކު އަބްދުﷲ ސައީދާއި އަލީ ހަމީދު ބަރާބަރެއް ނުވިއެވެ.\nޖަލަށްލެވުނު ހުއްޖަތު ބާތިލުވުމުންވެސް އެދެބޭފުޅުން އެތިއްބެވީ ހަމައިހެކޭ އެއްގޮތަށް ޖަލުގައެވެ. އެދެބޭފުޅުންގެ ހުކުމް މުރާޖާކުރަން އުޅޭބަޔަކުވެސް ނުފެނެއެވެ. ކުޑަމިނުން ޖަލުން ނެރެގެން ގޭބަންދަށް ބަދަލުކުރުމުގެ ޚިޔާލެއް ފިކުރެެއް ކުރާމީހަކުވެސް ނުފެނެއެވެ. މިއީ އަރަތެއް ކަހަލަ ކަމެކެވެ.\nއެދެބޭފުޅުން ޖަލުގައި އެތިއްބެވީ ކުށެއްކުރައްވައިގެނެއް ނޫނެވެ. އެހެންވީމާ ޖުޑީޝަލް ސާވިސް ކޮމިޝަނަށް ހެދިފައިވާ އެއްޗަކުން އަރާ މަޅިއެއްގެ ސަބަބުން އަދި އަވަސްއަރުވާލައިގެން ރައީސް ޔާމީނު ވިދާޅުވިގޮތަކަށް މަޖިލީހުން ދިން ވޯޓެއްގެ ސަބަބުން ނިޒާމުގެ ތެރޭގައި އުފަންވާން އުޅޭ މައްސަލައަކާހެދި އެދެބޭފުޅުން ޖަލުގައި ތިއްބަވާކަށް ޖެހިވަޑައި ނުގަންނަވާނެއެވެ. ކުށެއްނެތް ބަޔަކު އެންމެ ސިކުންތަކަށްވެސް ޖަލުގައި ބައިތިއްބައިގެން ނުވާނެއެވެ. ރައީސް އިބޫއާއި ނާއިބުރައީސް ފައިސަލަށް ހުވައިލައިދޭ މީހާގެ ނަން މުހިއްމެއް ނޫނެވެ. މުހިއްމީ އިންސާފެވެ. މަޖިލީހުގެ ވޯޓަކުން ތަނަކަށް ވެއްދި ބައެއްގެ ޖާގަ ޖަލުން މިނިވަންވާ ބައެއްގެ ސަބަބުން ގެއްލޭކަމަށް ހީވާހީވުމަކީ މިދެބޭފުޅުން މިނިވަންވުމަށް އެޅޭ ހުރަހަކަށް ވެގެން ނުވާނެއެވެ.\nކުށެއްނެތްބަޔަކު މިނިވަންކުރާ ކުރުމަކުން އެބަޔަކު ކުރިން ތިބި މަގާމުތަކަށް ރުޖޫއަވާންޖެހޭތޯ ނޫންތޯ ބެލުން މުހިއްމެއް ނޫނެވެ. މުހިއްމީ ކުށްވެރިންކަމުގައި ނުވާބަޔަކު ވީހާވެސް އަވަހަށް މިނިވަން ކުރުމެވެ. އެކަންކުރަން ބިރުގަންނަކަމަށްވަނީ ވިއްޔާ އެމީހުންގެ އާއިލާތަކުގެ ކައިރިޔަށް ގެޔަށް ބަދަލުކޮށްދިނުމެވެ.\nއަޅުގަޑު ކުރިން ޚިޔާލުކޮށްގެން ހުރީ އިބޫ ހުވާނުކުރައްވަނީސް މިވާހަކަ ނުދެއްކުމަށެވެ. ރިޔާސީ މައާފެއް އިބޫއަށް ދެއްވޭނީވެސް ހުވާކުރެއްވުމަށްފަހުތާއެވެ. އެކަމަކު އެޚިޔާލު ދޫކޮށްލާފައި މިއަދު މިވާހަކަ ދައްކަން ޖެހުނީ ދެތިންކަމެއް ދިމާވެގެންނެވެ. އެއްކަމަކީ އެބޭފުޅުން މިހާރު ތިއްބެވީ ރައީސް މައުމޫނު ހުންނެވި ގޭގައޭ އެއްވެސްކަމެއް ދައްޗެއް ނޫނޭ އެދެބޭފުޅުންގެ އާއިލާޔަށް ކޯލިޝަނުގެ ތެރެއިން އައި ޖަވާބެވެ. އާއިލާއިން މިއުޅެނީ ޖަލުގައި އެބޭފުޅުން ތިއްބަވާ ތިއްބެވުން ފައިވްސްޓަރ ފެންވަރަށް އަޕްގްރޭޑް ނުކުރެވިގެނެެެއް ނޫނެވެ. އެހެންވީމާ އެޖަވާބު ކަމަކު ނުދެއެވެ. ދެވަނަ ކަމަކީ އިންތިޚާބުވެފައިވާ ރައީސްގެ ތަރުޖަމާނު މިއަދު ވިދާޅުވި ވާހަކަފުޅެކެވެ. ރައީސް ހުވާކުރައްވާ ފުރަތަމަ ދުވަހު މިނިވަންކުރައްވާނީ ސިޔާސީ ކުށްވެރިންނޭ ވިދާޅުވިއެވެ. އަބްދު ﷲ ސައީދާއި އަލީ ހަމީދަކީ ސިޔާސީ ކުށްވެރިން ކަމަށް އަޅުގަޑު ގަބޫލެއް ނުކުރަމެވެ. އަދި އެއްވެސް ބާވަތެއްގެ ގިންތިއެއްގެ ކުށްވެރިން ކަމަކަށްވެސް ގަބޫލެއް ނުކުރަމެވެ.\nއެއީ ފުރާޅުން ޓިނު ނައްޓައިގެން ވަދެ ރަހީނުކުރެވުނު ބޭފުޅުންނެވެ. ތަރުޖަމާނު ވިދާޅުވި އެއްޗެއް މާނަކުރީމާ އަޅުގަޑަށް މޭރުންވަނީ ހުވާކުރެެއްވުމަށްފަހު ދެންވެސް އަބްދުﷲ ސައީދާއި އަލީ ހަމީދު ތިއްބަވާނީ ޖަލުގައި ކަމަށެވެ.\nގަސްތުކުރިވަރަށްވުރެ މާބޮޑަށްވެސް މިލިޔުން ދިގުވެއްޖެއެވެ. ވާނީވެސް އެހެންތާއެވެ. ކެމްޕޭނުގެ ތެރޭގައި އަޅުގަޑު ވިއްކޭތޯ އުޅުނު އެެއްޗަކީ އެދެބޭފުޅުންގެ ނަންވިއްޔާއެވެ. ކޮންމެއަކަސް ނިންމައިލުމުގެ ކުރިން އަނެއްކާވެސް އާދޭހާއެކު މުވައްސަސާތަކަށް މިކުރަނީ އާދޭހެވެ. ނޮވްބަރު ސަތާރައިގެ ކުރިން އެބޭފުޅުން މިނިވަންކޮށްދެެއްވާށެވެ. ކޮންމެވެސް ސަބަބުތަކަކާހެދި އެކަން ކުރަން ބަޔަކު ބިރުގަންނަކަމަށްވަނީނަމަ ގޭބަންދަށްނަމަވެސް ބަދަލުކޮށްދެއްވާށެވެ.


ކައިރިން ދުށްތަން، ދޮގެއް ނުކުރެވޭނެ – Maldivian Democratic Party\nކައިރިން ދުށްތަން، ދޮގެއް ނުކުރެވޭނެ\nއިންސާނާއަށް ﷲ ދެއްވި ޙިއްސުތަކަކީ އޭގެ ބޭނުން ކޮށްގެން އިންސާނާއަށް ދެނެގަންނަން ބޭނުންވާ ކަންކަން ފުރިހަމަ ކުރުމަށްވާ ނިޢުމަތެކެވެ. އަނެކާއަށް އިހުސާސު ކުރެވުނު ޝުޢޫރެއް ނުވަތަ ފެނުނު ޙަގީގަތެއް ތިމާއަށް އެންމެ ފުރިހަމަ ގޮތުގައި ފަހުމް ނުވެދާނެއެވެ. ނަމަވެސް ތިމާގެ ލޮލުންދެކި އަހާ އަޑަކީ ގައިމުވެސް ތިމާއަށް ޔަގީންވެ އޮޅުންފިލައި ފަހުމްވާނެ އެއްޗެކެވެ. އެއެއް އަނެކުންނަކަށް ފަސްލައި ފޮރުވައެއް ނުލެވޭނެތާއެވެ.\nދިވެހިރާއްޖެއަކީ އަންޒަމާނުއްސުރެ މަތިވެރި ވެގެންވާ އިސްލާމް ދީނުގައި ސާބިތުވެތިބި ރައްޔިތެއް ދިރިއުޅެމުން ގެންދާ ގައުމެކެވެ. ގައުމެއް ގައުމެއްގެ ގޮތުގައި ދެމިއޮންނަނީ އެގައުމުގެ މީސްތަކުންގެ އަގީދާއާއި ސަގާފަތާވެސް އެކުލެވިގެންނެވެ. ދިވެހީންގެ ހިތުން އިސްލާމްދީނަށް ޙުރުމަތް ތެރިކޮށް ހިތުން ނައްތާލުމަކީ ދުވަހަކުވެސް ކުރެވޭނެ ކަމެއް ނޫނެވެ. ތެދެކެވެ. ދީނީ ޢަގީދާ ބަލިކަށި ބަޔަކުވެސް ދިވެހީންގެ ތެރޭގައި އުޅެފައި ވާނެއެވެ. އަދި މިއަދުވެސް އުޅެދާނެއެވެ. ނަމަވެސް ދިވެހީންނޭ ބުނެވޭ ކޮންމެ ކަމެއްގައި ދިވެހީންގެ އަޣުލަބިއްޔަތު ކަނޑައަޅާން ޖެހޭނެއެވެ.\nއިންސާނީ ހަޟާރަތެއް އުފެދި އެކުވުމުގައި ކޮންމެހެން ފުރިހަމަ ކުރާންޖެހޭ ރުކުންތަކެއް ހުންނަކަމީ ހަގީގަތެކެވެ. އެގޮތުން އެބައެއްގެ މެދުގައި ވިޔަފާރީގެ މުއާމަލާތްތައް ހިންގުމަކީ ކޮންމެހެން ފުރިހަމަވާން ޖެހޭނެ ރުކުނެކެވެ. އެތެރެއާއި ބޭރަށް ހުޅުވާލެވިފައިވާ ވިޔަފާރި މީގެތެރޭގައި ހިމެނެއެވެ. އެންމެ އާދައިގެ ބަހުރުވައިން ބުނާނަމަ ވިޔަފާރިއަކީ ގަނެވިއްކުމެވެ. ނަމަވެސް ވިޔަފާރީގައި މިނޫން ކަންކަންވެސް ހިމެނެއެވެ. އަޅުގަނޑުމެންގެ މުސްލިމުންނަށްވެސް ﷲތަޢާލާ ވަނީ ވިޔަފާރި ޙަލާލު ކުރަށްވާފައެވެ. އިސްލާމްދީނުގައި ޙަރާމް ކުރަށްވާފައިނުވާ ކޮންމެ އެއްޗެއް ގަނެވިއްކުމަކީ ހުއްދަ ކަމެކެވެ. އުނުފޭރާމާއި، ކާބޯ ތަކެއްޗާއި މުސްހަފްއާއި ހަމަޔަށްވެސް ވިއްކައި ވިޔަފާރި ކުރެވިދާނެއެވެ. ޝަރުތަކީ އޮޅުވާލުމާއި މަކަރާ ހީލަތް ނުހެދުމެވެ. ނަފާވެރިކަން ހޯދުމަށް މިދެންނެވި ބީދައިން ކޮންމެ ވިޔަފާރިއެއްވެސް ކުރެވިދާނެއެވެ.\nﷲތަޢާލާ އެކަލާނގެ ކަލާމްފުޅުގައި ސަރީޚަ ބަސްފުޅުން އަންގަވާފައިވާ ގޮތުގައި މުސްލިމުންނަށް ވަނީ ވިޔަފާރި ޙަލާލު ކުރަށްވާފައެވެ. ހަމަ އެއާއެކު ރިބާވަނީ ޙަރާމް ކުރަށްވާފައެވެ. އެއެއްޗެއްގެ ހަމައަގުފިޔަވައި އިތުރަށް ނެގޭ ކޮންމެ އެއްޗަކީ ރިބާއެވެ. މިއީ ކަނޑައެޅިގެން އިންސާނިއްޔަތާވެސް ޚިލާފު ހުތުރު އެހާމެ ގޮތްކުޑަ އެއްޗެކެވެ. މީހަކު ހާޖަތެއް ޖެހިގެން އައުމުން ދަރަނީގެ ގޮތުގައި ދޭމިންވަރުގެ އެތަކެއްގުނަ އިތުރަށް އަތުލައި މިކަމަކީ ނަފާވެރި ކަމެއް ކަމުގައި ޖާހިލިއްޔަ ޒަމާނުގައި އޮތްގޮތަށް މިއަދުވެސް ދުނިޔޭގައި މިކަން ކުރަމުން ގެންދެއެވެ. ނަންރީތި ކޮށްލައިގެންނެވެ.\nހިތާމަޔަކީ އަދި ލަދުވެތިވާން ޖެހޭކަމަކީ އަންދުވަހުއްސުރެ ދިވެހީންގެ ތެރޭގައިވެސް ރިބާކައިއުޅޭ ބަޔަކު ތިބުމެވެ. ކުރީގައި މިކަމަކީ ދޭދޭ މީހުންގެ ދެމެދުގައި ކުރެވޭ މުޢާމަލާތެއްގެ ގޮތުގައި އޮތްގޮތަށް މިއަދުވެސް މަދުންނަމަވެސް މިކަން ކުރާބަޔަކު އެބައުޅެއެވެ. ނަމަވެސް އިސްލާމީ ޝަރީޢަތުގެ ހަމަތަކުގެ މަތީން ރިބާ ނަގައިދިނުން ހުއްދަ ކަމަކަށް ނުވާތީވެ ރަސްމީގޮތެއްގައި ދާދި ފަހާ ޖެހެންދެންވެސް ދިވެހި ރާއްޖޭގައި ރިބާއަށް ހިމެނޭ އެއްވެސް މިންވަރެއް ނަގައި ނުދޭކަން ޔަގީންކުރެވެއެވެ.\nހަތްދިހައިގެ އަހަރުތަކުގައި ރާއްޖޭގައި އެންމެ ފުރަތަމަ ހުޅުވުނު ބޭރުގައުމެއްގެ ކޮމާޝަލް ބޭންކެއް ހުޅުވި 2008 ވަނަ އަހަރާ ހަމަޔަށް ރާއްޖޭގައި ވަނީ އިތުރު ކޮމާޝަލް ބޭންކުތަކެއް ހުޅުވާފައެވެ. މީގެތެރޭގައި ދިވެހީންގެ އަމިއްލަ ބޭންކުވެސް ހިމެނެއެވެ. ބޭންކުތަކުން ދޫކުރާ ލޯންއާއި ގުޅިގެން ނަގަމުން ގެންދާ އިންޓަރެސްޓަކީ ކަނޑައެޅިގެން އިސްލާމްދީނުގައި ހަރާމް ކުރަށްވާފައިވާ ރިބާކަމުގައި ދަންނަބޭކަލުން އިއްތިފާގުވެ ލަށްވައެވެ. އަދި ރިބާ އެކުލެވޭ ލޯނު ނަގާމީހާއާއި ،ދޭމީހާގެ އިތުރުން ލިޔާކާތިބާއި ހެކިވާ ދެމީހުންގެ މަށްޗަށް ﷲއާއި ރަސޫލާގެ ލައުނަތް ވާކަމުގައި ޢިލްމުވެރީން ބުނެއެވެ. މިހެން ދަންނަވާއިރުވެސް މިގައުމުގައި މިއަދު މަޝްހޫރުވެގެން އެއުޅޭ ފަހަރި ޝޭޚުން މިކަންކަން އެހެންގޮތަކަށް ބަދަލުވެސް ކޮށްފާނެއެވެ. އެކަމަކު ދުނިޔޭގެ އެންމެން ކުރިޔަސް ނުބައިކަމެއްވާނީ ހަމަ ނުބައި ކަމަކަށެވެ. ޝައްކެއްވެސް ނެތެވެ.\nހުޅުވުނު ބޭންކުތަކާއި ގުޅިގެން ދިވެހީން އިސާހިތަކު ލޯނުގެ މަޅީގައި ޖެހެން ފެށިއެވެ. ބޮޑެތި ރިސޯޓުތައް ހެދުމުން ފެށިގެން އަމިއްލަ މީހުންގެ ގެދޮރު އެޅުމާއި އަދިކީއް ރޯދަޔަށް ގޭގެ ފަރުނީޗަރު ބަދަލުކޮށްލުމާ ކައިވެނީގެ ހެދުން ތައްޔާރު ކޮށްލުމަށްވެސް ލޯނުނެގުމަކީ ފެޝަނަކަށް ވެގެން މިއަދުމިވަނީ ގޮސްފައެވެ. މިއިން ކޮންމެ ލޯނަކާ ގުޅިފައިވާ އިންޓަރެސްޓު ނުވަތަ ރިބާ ހުއްދަވެ ރަސްމީގޮތެއްގައި އެކަމަކީ ހަލާލު ކަމެކޭ ނުބުނިއެއް ކަމަކު ދައުރުވެ ދައުރުވެ ދިވެހީންގެ ތެރޭގައި މިއަދުވެސް މިއޮތީއެވެ.\nރާއްޖެއަށް ބޭންކިންގ ތަޢާރަފުވީއިރު ވެރިކަމުގައި ހުންނެވީ މާބޮޑު ދީނީ ޢިލްމުވެރިއެއް ނޫންކަމުގައި ބުނެއެވެ. ނަމަވެސް އެވެރިކަމަށްފަހު ދެންއައި ތިރީސްއަހަރު ރާއްޖޭގައި ވެރިކަންކުރީ ބައެއް މީހުންގެ ނަޒަރުގައި އެފަދަ ދެވަނައެއް ނުވާފަދަ ދީނީ ޢިލްމުވެރިޔެކޯލައެވެ. ނަމަވެސް ވެރިކަމަށް ބީތާވެ މޮޔަވެފައިހުރި މީހާގެ ލުއްޗާ ސިކުނޑިއަކަށް މިގައުމުގައި ރިބާ ޢާންމުވެ ރައްޔިތުން ބޯފެނަށްވުރެ ބޮޑަށް ރިބާގެ ވަބައިގައި ޖެހިފައިވާކަމެއް ނޭނގުނެވެ. ނުވަތަ އެނގުނު ކަމަކަށް ނުހެދިއެވެ. މީސްމީހުންގެ ގެދޮރުގެއްލި މަގުމަތީގައި ބިކަވެ ދިޔައިރު މިކަމަކީ ކިހާވަރެއްގެ ކަމެއްކަމެއް ރައްޔިތުންނަކަށް އަންގައެއްވެސް ނުދެވުނެވެ. ވާނީވެސް އެހެންތާއެވެ. ރަލާބެހޭގޮތުން އެކަލޭގެ ވެރިކަމަށް އައުމުގެ ކުރީން ދެއްކިވާހަކަ ވެރިކަމަށް އައުމުން ބަދަލުކޮށްލީ އެންމެ ބޮޑެތި މުނާފިގުންނެކޭވެސް އެއްގޮތަށެވެ.\nކޮންމެއަކަސް އެމްޑީޕީގެ ވެރިކަން ފެށި އެވެރިކަމުގެ އެންމެ ކުރީކޮޅުގައި މިދިވެހި ރާއްޖޭގައި ރިބާއިން ސަލާމަތް ވެފައިވާ އިސްލާމިކް ބޭންކެއް ހުޅުވިގެން ދިޔަކަމީ ފޮރުވެންނެތް ހަގީގަތެކެވެ. ގައިމުވެސް ރާއްޖޭގައި އެންމެ ފުރަތަމަ އިސްލާމިކް ބޭންކެއް ގާއިމް ކުރެއްވީ މިއަދުގެ އިންތިޚާބީ ރައީސް ނަޝީދެވެ. މިހެން ދަންނަވާއިރަށް އެއްކަލަ އަނގަގަދަ މިތުރުން އަރައި އެހެންނުވާނެޔޭ އެއީވެސް އެއްކަލަ އަތްޕުޅު މަޑު ރައީސްއަށް ހުވަފެނުން ފެނުނު ކަމެކޭ ބުނެފާނެއެވެ. އެކަމަކު ދަންނަވަންތޯއެވެ. އަޅުގަނޑުމެން ކައިރިން ދުށްތަނެއް ދޮގެއް ނުކުރެވޭނެއެވެ. ދިވެހީން ރިބާގެ ވަބާއިން ސަލާމަތް ކުރުމުގެ މަތިވެރި ނިޔަތުގައި މިގައުމުގައި ރިބާއިން ނަޖިސްނުވާ އިސްލާމިކް ބޭންކެއް ގާއިމް ކޮށްދެއްވީ ގައިމުވެސް ރައީސުލް ޖުމްހޫރިއްޔާ މުޙަންމަދު ނަޝީދެވެ. އެމްޑީޕީގެ ވެރިކަމުގައެވެ.


Film Ehge Shooting Ge Therein Chris Evans Ah Aniyaa Vehje - Vaguthu\nފިލްމެއްގެ ޝޫޓިންގެ ތެރެއިން ކްރިސް އެވަންސް އަށް އަނިޔާވެއްޖެ\nމާވެލްގެ ފިލްމީ ތަރި ކްރިސް އެވަންސް މިހާރު މަސައްކަތް ކުރަމުން އަންނަ "ގްރެއި މޭން" ގެ ޝޫޓިންގެ ތެރެއިން އޭނާ އަށް އަނިޔާވެއްޖެއެވެ.\nއުމުރުން 39 އަހަރުގެ ކްރިސް އެވަންސް އަށް އަނިޔާވެފައި ވަނީ ނެޓްފްލިކްސްގެ ފިލްމެއްގެ ޝޫޓިންގައި މަސައްކަތް ކުރަނިކޮށެވެ.\nފިލްމުގެ ޝޫޓިންގެ ތެރެއިން ކްރިސް އެވަންސް އަށް އަނިޔާވެފައިވަނީ އޭނާގެ އަތަށެވެ. އެގޮތުން އަތުގެ ބޮޑުބައި ވަނީ ނޫފައިގެންފައެވެ. ކްރިސް އެވަންސް ވަނީ އޭނާ އަށް ލިބިފައިވާ އަނިޔާތަކުގެ ފޮޓޯތައް މީސްމީޑިއާގައި ހިއްސާކޮށްފައެވެ.\nކެޕްޓަން އެމެރިކާގެ ކެރެކްޓާއިން މަޝްހޫރުވެފައިވާ ކްރިސް އެވަންސް މިހާރު މަސައްކަތް ކުރަނީ ނެޓްފްލިކްސްގެ ތާރީހުގައި ގެނެސްދޭ އެންމެ އަގު ބޮޑު ފިލްމުގައެވެ. މި ފިލްމަށް ނެޓްފްލިކްސް އިން މިހާތަނަށް 200 މިލިއަން ޑޮލަރުގެ ބަޖެޓެއް ވަނީ ހަމަޖައްސައިފައެވެ.\nދަ ގްރެއި މޭން، މި ފިލްމުގައި މަޝްހޫރު ފިލްމީ ތަރިން ހަރަކާތްތެރިވެއެވެ. އޭގެތެރޭގައި ހޮލީވުޑްގެ ފިލްމީ ތަރި ރަޔަން ގޯސްލިން އާއި ނެޓްފްލިކްސް ސީރީސް ބްރިޖާޓަން އިން ގިނަ ބައެއްގެ ސަމާލުކަން ހޯދާފައިވާ ރެގޭ ޖީން ޕޭޖް ވެސް ހިމެނެއެވެ.\nދަ ގްރެއި މޭން ޑައިރެކްޓު ކުރަނީ އެވެންޖާސް:އެންޑް ގޭމް ޑައިރެކްޓުކޮށްފައިވާ ޖޯއީ އާއި އެންތޮނީ ރޫސޯއެވެ. ބެލެވޭ ގޮތުގައި މި ފިލްމަށްވެސް ބޮޑު ތަރުހީބެއް ލިބިގެންދާނެއެވެ. އެވެންޖާސް: އެންޑްގޭމް އަކީވެސް އެތައް މިލިއަން ބަޔަކަށް ކަމުދިޔަ ފިލްމެކެވެ.


"Panipat" ge trailer ah bodu tharuheebeh!\n"ޕާނިޕަޓް"ގެ ޓްރެއިލާ އަށް ބޮޑު ތަރުހީބެއް!\nއެ ފިލްމަކީ ތާރީހީ ހަނގުރާމަ ފިލްމެއް\nޑަައިރެކްޓް ކުރަނީ އަޝުތޯޝް ގޮވަރިކާ\nކ. މާލެ |7ނޮވެންބަރ 2019 | ބުރާސްފަތި 09:32 | 2,268\nޕާނިޕަޓް ގެ ޕޯސްޓަރެއް - ގޫގުލް\nއަންނަ މަހުގެ ހަވަނަ ދުވަހު ރިލީޒްކުރަން ހަމަޖެހިފައިވާ ތާރީޚީ ހަނގުރާމަ ފިލްމު "ޕާނިޕަޓް" ގެ ޓްރެއިލާ ދައްކާލުމުން ބެލުންތެރިންގެ ބޮޑު ތަރުހީބެއް އެ ޓްރެއިލާ އަށް ލިބިއްޖެއެވެ.\nއެ ފިލްމުގެ ޓްރެއިލާ އާންމުކޮށްފައިވަނީ މިދިޔަ ހޯމަ ދުވަހުއެވެ. މިހާތަނަށް ޔޫޓިއުބް މެދުވެރިކޮށް އެކަނިވެސް (25،093،394) ފަންސަވީސް މިލިއަން ނުވަދިހަ ތިންހާސް ތިން ސަތޭކަ ނުވަދިހަ ހަތަރު މީހުން ވަނީ ޓްރެއިލާ ބަލާފައެވެ.\nޓްރެއިލާ އިން ވެސް ދައްކުވައިދެނީ ހަނގުރާމަތަކެއްގެ މަންޒަރުތަކެކެވެ.\n"ޕާނިޕަޓް" ގެ ޑައިރެކްޓަރަކީ ވަރުގަދަ މޮޅު ފިލްމުތަކެއް ބެލުންތެރިންނާ ހަމަޔަށް ގެނެސްދީފައިވާ އަޝުތޯޝް ގޮވަރިކާއެވެ. ގޮވަރިކާއަކީ "ލަގާން" އާއި "ސްވަދޭސް" ފަދަ ފިލްމުތައް ގެނެސްދީފައިވާ ޑައިރެކްޓަރެއްކަން ފާހަގަކޮށްލެވެއެވެ.\n2016 ވަނަ އަހަރު "މޮހެންޖޮ ދާރޯ" ގެނެސްދިން އަޝުތޯޝް" ގެ ކުރިޔަށް އޮތް ފިލްމު "ޕާނިޕަޓް" ގެ ލީޑު ރޯލުން ފެންނާނީ ބަތަލާ ކްރިތީ ސެނަން އާއި އަރްޖުން ކަޕޫރު އެވެ.\nއޭގެ އިތުރުން ސަންޖޭ ދަތު އާއި ޕަދްމިނީ ކޯލަޕޫރީ، މޯނިޝް ބޭލް އަދި ޒީނަތު އަމަން ފަދަ ތަރިން އެ ފިލްމުން ފެންނާނެ ކަމަށް އިއުލާން ކޮށްފައިވާއިރުކުރީގެ ބޮލީވުޑްގެ ކާމިޔާބު ތަރި ސަޝީ ކަޕޫރު ދަރިފުޅު ކުނާލް ކަޕޫރް ވެސް ފެނިގެންދާނެ އެވެ.


މިރަށު ހުކުރު މިސްކިތުގެ ބައެއް މަރާމާތުތައް ކޮށްދޭނެ ފަރާތެއް ހޯދުން - R. Fainu Council\nމިރަށު ހުކުރު މިސްކިތުގެ ބައެއް މަރާމާތުތައް ކޮށްދޭނެ ފަރާތެއް ހޯދުން\nމިރަށު ހުކުރުމިސްކިތުގެ ބައެއް މަރާމާތުތައް އަމިއްލަ ތަކެތީގައި ކޮށްދޭނެ ފަރާތެއް ހޯދުމަށް ބޭނުންވެއްޖެއެވެ.\nމިމަސައްކަތާއި ގުޅޭ މަޢުލޫމާތު ދިނުން އޮންނާނީ 16 ފެބުރުއަރީ 2020 ވާ އާދިއްތަ ދުވަހުގެ މެންދުރު 13:00 ގައި މިއިދާރާގައެވެ. އަދި އަންދާސީ ހިސާބުތައް ކެނޑުން އޮންނާނީ 19 ފެބުރުއަރީ 2020 ބުދަ ދުވަހުގެ މެންދުރު 13:00 ގައި މިއިދާރާގައެވެ. މަޢުލޫމާތު ސާފުނުކޮށް ހުށަހަޅާ އަންދާސީ ހިސާބުތައް ބަލައިނުގަނެވޭނެވާހަކަ ދަންނަވަމެވެ. އަދި މަޢުލޫމާތު ސާފުކުރުމަށް އެހެން ފަރާތެއްގެ ބަދަލުގައި ވަޑައިގަންނަވާއިރު ބަދަލުގައި ވަޑައިގަންނަވާކަން އެނގޭނެފަދަ ލިޔުމެއް ގެންނަވަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނު (18/2014) ގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނު (19/2014) ގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nމިރަށު ހުކުރު މިސްކިތުގެ ބައެއް މަރާމާތުތައް ކޮށްދޭނެ ފަރާތެއް ހޯދުން Reviewed by އިބްރާހީމް ފަހީމް on 1:15 AM Rating: 5


Moosun Goasvaane Kamah Lafaakoh9Atholhakah Samaalu Nerefi - Vaguthu\nމޫސުން ގޯސްވާނެ ކަމަށް ލަފާކޮށް9އަތޮޅަކަށް ސަމާލު ނެރެފި\nމޫސުން ގޯސްވާނެ ކަމަށް ލަފާކޮށް ރާއްޖޭގެ9އަތޮޅަކަށް ސަމާލު ނެރެފިއެވެ.\nމޫސުމާއި ބެހޭ ޤައުމީ އިދާރާ، މޯލްޑިވްސް މީޓިއޮލޮޖިކަލް ސެންޓަރުން މި ސަމާލު ނެރެފައި ވަނީ ފ. އަތޮޅުން ފެށިގެން އައްޑޫ ސިޓީ އާއި ހަމައަށެވެ. މި ސަރަޙައްދަށް ވިއްސާރަކުރާނެ ކަމަށް ލަފާކޮށް ނެރެފައި ވަނީ ހުދު ސަމާލެވެ.\nމޫސުމާއި ބެހޭ އިދާރާއިން މި9އަތޮޅަށް ހުދު ސަމާލު ނެރެފައި ވަނީ ފަތިހު 4:15 އިން ހެނދުނު 9:00 އާއި ހަމައަށެވެ. އެ އިދާރާއިން ވިދާޅުވީ، ސަމާލު ނެރެފައިވާ ވަގުތުގައި މި ސަރަޙައްދުތަކަށް ގުގުރުމާއެކު ބޯކޮށް ވާރޭވެހޭނެ ކަމަށް ލަފާކުރެވޭ ކަމަށެވެ.\nފާއިތުވެދިޔަ ދުވަސްތަކުގައި ރާއްޖޭގެ އެކި ސަރަޙައްދުތަކަށް މޫސުން ގޯސްވަމުން ދާއިރު، މޫސުން ކުރިޔަށް ލަފާކުރާގޮތް ހާމަކޮށް މޫސުމާއި ބެހޭ އިދާރާއިން ވިދާޅުވީ، ރާއްޖޭގެ ބޮޑު ބަޔަކަށް ވިއްސާރަކޮށް، ބައެއް ރަށްރަށަށް ބޯކޮށް ވާރޭވެހުން އެކަށީގެންވާ ކަމަށެވެ.\nއަދި ހުޅަނގުދެކުނާއި ހުޅަނގުން ގަޑިއަކު 06 މޭލާއި 16 މޭލާ ދެމެދުގެ ބާރުމިނުގައި ވައި ޖެހޭނެ ކަމަށާއި، ވިލާގަނޑުގައި ގަޑިއަކު ގާތްގަނޑަކަށް 35 މޭލަށް ވައި ގަދަވުން އެކަށީގެންވާ ކަމަށްވެސް އެ އިދާރާއިން ވިދާޅުވެއެވެ.\nމޫސުމާއި ބެހޭ އިދާރާއިން ވިދާޅުވީ، ކަނޑުތައް އާދައިގެ ވަރަކަށް މަޑުވެފައި ވިލާގަނޑުގައި އާދައިގެ ވަރަކަށް ގަދަ ވާނެ ކަމަށެވެ.\nމިހާރު ރާއްޖެއަށް ކުރަމުންދާ ވިއްސާރައިގައި ބޯކޮށް ވާރޭ ވެހި ގުގުރާނެ ކަމަށް ލަފާކުރެވޭތީވެ އެންމެހާ ފަރާތްތަކުން މޫސުމަށް ސަމާލުވުމަށް އެ އިދާރާއިން ވަނީ އިލްތިމާސްކޮށްފައެވެ.


Kuda Hindhukolheh ge Ufalaa Araamah taka Alhugandumenge Hashithah Nurakkaluge Thereah Ellaalaigen Nuwaane: Hukuru Khutbah | #Dhiislam\nކުޑަ ހިނދުކޮޅެއްގެ އުފަލާ އަރާމަށްޓަކާ އަޅުގަނޑުމެންގެ ހަށިތައް ނުރައްކަލުގެ ތެރެއަށް އެއްލާލައިގެން ނުވާނެ: ހުކުރު ޚުޠުބާ\n4 years ago |0comment| November 22, 2013 |\nރާއްޖޭގެ ރަށެއްގައި އަލަށް ޢިމާރާތް ކޮށްފައިވާ މިސްކިތެއް\n.ކުޑަ ހިނދުކޮޅެއްގެ އުފަލާ އަރާމަށްޓަކާ އަޅުގަނޑުމެންގެ ހަށިތައް ނުރައްކަލުގެ ތެރެއަށް އެއްލާލައިގެން ނުވާނެކަމަށް މިއަދުގެ ޚުޠުބާގައި ވިދާޅުވެއްޖެއެވެ\nމާލެއާއި ރާއްޖޭގެ ގިނަ މިސްކިތްތަކުގައި މިއަދު ކިޔާފައިވާ މިޚުޠުބާގައި ވަނީ، ކުޑަ ހިނދުކޮޅެއްގެ އުފަލާ އަރާމަށްޓަކާ އަޅުގަނޑުމެންގެ ހަށިތައް ނުރައްކަލުގެ ތެރެއަށް އެއްލާލައިގެން ނުވާނެކަމަށާއި، ﷲ އާއި އެކަލާނގެ ރަސޫލާ ދެއްކަވާފައިވާ މަގަށް ތަބާވެ ދުނިޔެއާއި އާޚިރަތުގެ ބާއްޖަވެރިކަން ހޯދަން މަސައްކަތްކުރުމަކީ ފައިދާ ހުރި ގޮތްކަމަށެވެ.\n“ފާހިޝް ޢަމަލުތަކުން ރައްކާތެރިވުމުގެ މުޙިއްމުކަން!” މި މަޢުޟޫގެ މައްޗަށް މިއަދު ކިޔާފައިވާ މި ޚުޠުބާގައި އަލިއަޅުވާލާފައިވަނީ އެކި އެކި ފާހިޝް ޢަމަލުތަކަށް އަރައިގަތުމުގެ ނުރައްކާތެރިކަމުގެ މައްޗަށެވެ. އެގޮތުން ބައެއް ފާފަތަކަށް އެއްގޮތަކަށްވެސް އަރައިނުގަތުމަށް މާތް ﷲ އަމުރުކުރައްވާފައިވާ ކަމަށާއި އަނެއް ބައި ފާފަތަކާ އެއްގޮތަކަށްވެސް ގާތްނުވުމަށް މާތް ﷲ އަންގަވާފައިވާކަމަށް ހުކުރު ޚުޠުބާގައިވެއެވެ. އަދި މި ފަދަ ކަންކަމުން ދުރުހެލިނުވެ ހަވާ ނަފްސަށް ތަބާވެގެން ދިއުމަކީ މާތް ﷲ ގެ ކޯފާ އެބަޔަކަށް ޙައްޤުވެގެންދާނެ ކަމެއްކަމަށާއި ދުނިޔޭގައިވެސް އެބައިމީހުންނަށް ނުރައްކަލާ ކުރިމަތިވާކަމެއްކަމަށް ވެސް މިއަދުގެ ޚުޠުބާގައި ވިދާޅުވިއެވެ. އަދި އިސްވެ ދިޔަ އުއްމަތްތަކުގެ ތެރެއިން ބައެއް އުންމަތް އެބައިމީހުންގެ ފާފާގެ ސަބަބުން ހަލާކު ކުރައްވާފައިވާކަން ޚުޠުބާގައި ބަޔާންކުރިއެވެ.\nއަދި ހެޔޮ ގޮތާއި ނުބައި ގޮތް މާތް ﷲ ބަޔާންކޮށްދެއްވާފައިވާކަމަށާއި، އޭގެ ތެރެއިން ހެޔޮ ގޮތުގައި ހިފާ މީހުންގެ ތެރެއިން އެންމެން ވުމަށް މިއަދުގެ ހުކުރު ޚުޠުބާގައި ގޮވާލިއެވެ. އަދި ހެޔޮ ގޮތަކީ، ތިމާއަށާއި އަދި ޢާއިލާއަށާއި އެހެނިހެން މީހުންނަށްވެސް ރައްކާތެރި ގޮތްކމަުގައި ބެއްލެވުމަށް ހުކުރު ޚުޠުބާގައި ގޮވާލިއެވެ.\nމިއަދުގެ ހުކުރު ޚުޠުބާ ލިޔުއްވާފައިވަނީ ފަޟީލަތުއްޝައިޚް ޙުސަން ތަވްފީޤް ޢަބްދުއްރަޙްމާންއެވެ.


SunOnline: India ge Congress Party ge vaguthee raeesakah Sonia Gandhi\nއިންޑިއާގެ ކޮންގްރެސް ޕާޓީގެ ވަގުތީ ރައީސަކަށް ސޯނިއާ ގާންދީ\nރުގިއްޔާ މުހައްމަދު މޫސާ 11 Aug 2019, 16:31\nސޯނިއާ ގާންދީ އާއި ދަރިފުޅު ރާހުލް ގާންދީ -- ފޮޓޯ: އޭޕީ\nދިއްލީ (އޮގަސްޓު 11): އިންޑިއާގެ އިދިކޮޅު ކޮންގްރެސް ޕާޓީގެ ވަގުތީ ރައީސްކަމަށް އަނެއްކާވެސް ސޯނިއާ ގާންދީ އައްޔަންކޮށްފިއެވެ.\nމީގެ ކުރިން ކޮންގްރެސްގެ ލީޑަރުކަން 1998 އިން 2017އަށް ކުރެއްވި ސޯނިއާ އެޕާޓީގެ ވަގުތީ ރައީސްކަން ގަބޫލު ކުރެއްވީ، ޕާޓީގެ ރައީސަކަށް ހޮވާނެ ބޭފުޅަކާ ބެހޭ ގޮތުން މެމްބަރުންނަށް އެއްބަސްވުމަކަށް ނާދެވުމުންނެވެ.\nސޯނިއާ ގާންދީ ކޮންގްރެސްގެ ރައީސްކަމުން މީގެ ދެ އަހަރު ކުރިން އިސްތިއުފާ ދެއްވީ ދަރިކަލުން ރާހުލް ގާންދީއާ އެ މަގާމު ހަވާލު ކުރެއްވުމަށްފަހުގައެވެ. ނަމަވެސް މިދިޔަ އޭޕްރިލް މަހު އިންޑިއާގައި ބޭއްވި އާއްމު އިންތިހާބުން ކޮންގްރެސް ޕާޓީއަށް ލިބުނު ބޮޑު ނާކާމިޔާބީއާ ގުޅިގެން ރާހުލް ގާންދީ އިސްތިއުފާ ދެއްވީއެވެ. އަދި އޭނާ ވަނީ ޕާޓީގެ ލީޑަރަކަށް ދެން އައްޔަން ކުރާނީ ގާންދީ އާއިލާގެ މެމްބަރެއް ނޫން ކަމަށް ވިދާޅުވެފައެވެ.\nނަމަވެސް އޭގެ ފަހުންވެސް ކޮންގްރެސްގެ ވޯކިން ކޮމިޓީ (ސީޑަބްލިއުސީ)އިން މަަސައްކަތް ކުރީ ރާހުލް ގާންދީ ރައީސްކަމަށް ގެންނާށެވެ. އަދި އެކަމަށް އޭނާ އެއްބަސްނުވުމުން ވަގުތީ ގޮތުން ރައީސްގެ މަގާމަށް ވަޑައިގަންނަވަން ސީޑަބްލިއުސީން ސޯނިއާ ގާތުގައި އެދުނީކަމަށް އިންޑިއާގެ މީޑިއާތަކުން ބުނެއެވެ.\nއިންޑިއާގެ ގާނޫނު ހަދާ މަޖިލީހުގެ ތިރީގެއަށް މެމްބަރުން ހޮވުމަށް ބޭއްވި އިންތިހާބުގައި ވެރިކަން ކުރާ ބީޖޭޕީއަށް 303 ގޮނޑި ލިބުނު އިރު ކޮންގްރެސް ޕާޓީއަށް ލިބުނީ އެންމެ 52 ގޮނޑިއެވެ. އަދި ގާންދީ އާއިލާއިން 39 އަހަރުވަންދެން ދިފާއު ކޮށްފައިވާ އުއްތަރު ޕްރަދޭޝްގެ އަމެތީ ދާއިރާގެ ގޮނޑި މިފަހަރު ވަނީ ގެއްލިފައެވެ.\nއިންޑިއާގެ ހޯމް މިނިސްޓަރު ކޮރޯނާވައިރަހަށް ޕޮޒިޓިވްވެއްޖެ\nއިންޑިއާގައި ވިހަ ރަލެއް ބޮވިގެން 86 މީހަކު މަރުވެއްޖެ\n50 އަށްވުރެ ގިނަ މީހުން މެރިކަމަށް އެއްބަސްވެއްޖެ


ބޭރުގެ ބޮޑެތި އިންވެސްޓްމަންޓްތަކަކީ ރާއްޖޭގެ ޢުމްރާނީ ތަރައްޤީއާއި އިޤްތިޞާދު ފުޅާ ކުރުމުގެ މުހިންމު ބައެއް - The President's Office\nބޭރުގެ ބޮޑެތި އިންވެސްޓްމަންޓްތަކަކީ ރާއްޖޭގެ ޢުމްރާނީ ތަރައްޤީއާއި އިޤްތިޞާދު ފުޅާ ކުރުމުގެ މުހިންމު ބައެއް\n7 މާރިޗު 2017، ރިފަރެންސް: 2017/02\nރާއްޖޭގައި ބޭރުގެ ފަރާތްތަކުން ކުރާ ބޮޑެތި އިންވެސްޓްމަންޓްތަކަކީ ރާއްޖޭގެ ތަރައްޤީއަށްޓަކައި ރާވާފައިވާ މައި މަޝްރޫޢުގެ އެއްބައި ކަމުގައި ދަންނަވަމެވެ. މި މާރިޗު މަހުގެ2ވަނަ ދުވަހު ރައީސުލްޖުމްހޫރިއްޔާ ވިދާޅުވެފައިވާ ފަދައިން، ރާއްޖޭގެ އެއްވެސް އަތޮޅެއް ބޭރުގެ ފަރާތަކަށް ވިއްކާފައެއްނުވެއެވެ. އަދި ނިލަންދެއަތޮޅު އުތުރުބުރިއަށް ގެންނަ ތަރައްޤީއަކީ، ގެދޮރުވެރިކަމާއި، މަތީ ފެންވަރުގެ ތަރައްޤީއާއި، އެތައް ޓޫރިސްޓް ރިސޯޓަކާއި އެއާޕޯޓްތައް ފަދަ، އެކި ދާއިރާތަކުގެ ތަރައްޤީ ހިމެނޭ ގޮތަށް ހިންގުމަށް ރާވާފައިވާ ބޮޑު، ބިޔަ މަޝްރޫޢެއް ކުރިއަށް ގެންދިއުމަށް ކުރާ އެތައް ބިލިޔަން ޑޮލަރުގެ އިންވެސްޓްމަންޓެކެވެ.\nބޭރުގެ ފަރާތަކަށް އެ އަތޮޅު ވިއްކާލައިފިކަމަށް ބުނެ ބައެއް ފަރާތްތަކުން ކުރާ ތުހުމަތުތަކަށް ސަރުކާރުން އިންކާރު ކުރަމެވެ. އެހެންނަމަވެސް، މި ސަރުކާރުގެ ކާމިޔާބު އިޤްތިޞާދީ އެޖެންޑާގައިވާ ކަންކަން ހާސިލް ކުރުމަށްޓަކައި، ބޭރުގެ އެކިއެކި އިންވެސްޓަރުންނާއެކު މަސައްކަތް ކުރުމަކީ މި ސަރުކާރުން މަރުހަބާ ކިޔާ ކަމެކެވެ. 2014 އިން ފެށިގެން، ރާއްޖޭގެ އިޤްތިޞާދު ދަނީ އަހަރަކު %4 ގެ ކުރިއެރުމެއް ހޯދަމުންނެވެ. އިންފްލޭޝަން ހުރީ %1 އަށްވުރެ ކުޑަކޮށެވެ.\nރާއްޖޭގެ ޢުމްރާނީ ތަރައްޤީގެ ހުރިހާ މަޝްރޫޢެއް ކުރިއަށް ގެންދިއުމުގައިވެސް، ދިވެހިރާއްޖޭގެ ޤާނޫނު އަސާސީގައި ބަޔާން ވެފައިވާ ހަމަތަކަށް ސަރުކާރުން އިޙްތިރާމް ކުރާނެއެވެ. އަދި، ތަރައްޤީގެ އެއްވެސް މަޝްރޫޢެއް ކުރިއަށް ގެންދެވޭނީ ރާއްޖޭގެ ނާޒުކު ތިމާވެއްޓަށާއި، ތިމާވެށީގެ ޤަވާއިދުތަކަށް ފުރިހަމައަށް ބޯލަނބައިގެނެވެ. ރާއްޖޭގެ ތަރައްޤީގެ ޤާނޫނުތައް ހިމެނެނީ، ދުނިޔޭގެ އެންމެ ހަރުކަށި މި ފަދަ ޤާނޫނުތަކާ އެއްފަންތިއެއްގައެވެ.\nމި ފަހުގެ ތާރީޚެއްގައި ބައިނަލްއަޤްވާމީ މާލީ ފަރާތްތަކުން ރާއްޖޭގައި ކުރިއަށް ގެންދިޔަ އިޤްތިޞާދީ ދިރާސާތަކުގައި، މޫޑީސް އިން ރާއްޖެއަށް ދިން ރަނގަޅު ކްރެޑިޓް ރޭޓިންގ ފަދަ، ރަނގަޅު ނިންމެވުންތައް ރާއްޖެއާމެދު ނިންމަވާފައިވާކަމީ، ސަރުކާރުގެ ސިޔާސަތުތައް ހަރުދަނާވުމުގެ ހެއްކެކެވެ. އަދި މި ކަމުގެ ސަބަބުން ދުނިޔޭގެ އެކި ކަންކޮޅުތަކުން ބޮޑެތި އިންވެސްޓްމަންޓްތައް ހޯދުމުގައި، ރާއްޖެއާމެދު އެ ފަރާތްތަކުގެ އިތުބާރު ބޮޑުވެއެވެ. ދުނިޔޭގެ ކުރިއަރަމުންދާ އިޤްތިޞާދުތަކުން ގޮންޖެހުންތަކާ ކުރިމަތިލާންޖެހުނު ދުވަސްވަރެއްގައި، އިޤްތިޞާދީ ރޮނގުން ރާއްޖެއިން ހޯދަމުންދާ ކާމިޔާބީތައް މި ސަރުކާރުން ފާހަގަ ކުރަމެވެ. 2016 ގައި ކޮށްފައިވާ ބޮޑެތި އިންވެސްޓްމަންޓްތަކުގެ އިނީޝަލް އިންވެސްޓްމަންޓްގެ ގޮތުގައި އެކަނިވެސް 1.48 ބިލިޔަން އެމެރިކާ ޑޮލަރަށްވުރެ ގިނައިން، ކުރިއަށްއޮތް5އަހަރު ދުވަހުގެ ތެރޭގައި ލިބޭނެއެވެ. މިގޮތުން، 2017 ގައި %4.7 އަށް އިޤްތިޞާދު ކުރިއަރާނެ ކަމަށް އަންދާޒާ ކުރެވެއެވެ. އަދި، ދައުލަތުގެ އާމްދަނީގެ ގޮތުގައި 1.42 ބިލިޔަން އެމެރިކާ ޑޮލަރު ލިބޭނެ ކަމަށް އަންދާޒާ ކުރެވެއެވެ.\nނިލަންދެއަތޮޅު އުތުރުބުރިއާއި ރާއްޖޭގެ އެހެން ސަރަހައްދުތައް ތަރައްޤީ ކުރެއްވުމަށް ދިވެހި ސަރުކާރުން ރޭވުމުގެ މައިގަނޑު ބޭނުމަކީ، ރާއްޖެއަށާއި ރާއްޖޭގެ ރައްޔިތުންނަށް ހެޔޮ ގޮތްތަކެއް ފަހި ކޮށްދިނުމެވެ. މި ސަރަހައްދުގައިވެސް، އަދި ދުނިޔޭގެ އެހެން ހިސާބުތަކުގައިވެސް، ބޭރުގެ ފަރާތްތަކުން އެކި ޤައުމުތަކުގައި އިންވެސްޓް ކުރުމަކީ އާންމު ކަމެކެވެ. ތަރައްޤީގެ އެކި ދާއިރާތަކުން ރާއްޖޭގައި އިންވެސްޓްކުރާނެ ފަރާތްތައް އުތުރު އެމެރިކާއާއި، ޔޫރަޕާއި، އޭޝިޔާއާއި، މެދު އިރުމަތީގެ ޤައުމުތަކުން ރާއްޖެއިން ދަނީ ހޯދަމުންނެވެ. ރާއްޖެއިން އިތުރު އިންވެސްޓަރުން ހޯދުމަށް ކުރާ މަސައްކަތްތަކާ ދެކޮޅު ހެދުމަކީ، ވަރަށް ހިތާމަހުރި، ދެފުށް ދެގޮތް އަމަލެކެވެ.\nމި ސަރުކާރުގެ ވައުދުތަކުގެ ތެރެއިން، މި ދައުރު ނިމުމުގެ ކުރިން 94000 ވަޒީފާ އުފެއްދުމަށް ވެފައިވާ ވައުދު ކައިރި މުސްތަޤްބަލެއްގައި ހާސިލް ކުރެވިދާނެ ކަމުގެ އުއްމީދު ބޮޑެވެ. މިގޮތުން ވޭތުވެދިޔަ3އަހަރުގެ ތެރޭގައި ރާއްޖޭގައި 64000 ވަޒީފާ އުފައްދާފައިވެއެވެ. ރާއްޖޭގެ މައިދޮރޯށި "ވެލާނާ އިންޓަރނޭޝަނަލް އެއާޕޯޓު"ގެ ތަރައްޤީގެ މަސައްކަތް މިހާރު ކުރިއަށް އެބަދެއެވެ. އަދި މާލޭ ބަނދަރަށް އެކަށީގެންވާ ކުރިއެރުންތައް ހޯދާފައިވެއެވެ.\nމިއީ ހަޤީޤީ، މާއްދީ ކާމިޔާބީތަކެވެ. ދިވެހި އިޤްތިޞާދު ފުޅާ ކުރުމުގައި ހަޤީޤީ ކުރިއެރުން ހޯދަމުން އެބަދެއެވެ. އިޤްތިޞާދީ ކަންކަމާ ބެހޭގޮތުން އިދިކޮޅު ފަރާތްތަކުން ފާޅުކުރާ ޚިޔާލުތަކަށް މި ސަރުކާރުން މަރުހަބާ ކިޔާ ނަމަވެސް، ހަމަ އެއާއެކު މިފަދަ ކަންކަމުގައި، ދެކުނު އޭޝިޔާ ސަރަހައްދުގައި ރާއްޖެއަކީ ހުރިހާ ފަރާތްތަކަށް މަރުހަބާ ކިޔާ، ހަރަކާތްތެރި، އިސްނަގާ ޤައުމެއްގެ ގޮތުގައި ސިފަކުރާނެ ކަމަށް އުއްމީދު ކުރަމެވެ. ވަކި ފަރާތަކަށް ޖެހިފައިވާ، އެއްވެސް އަސާސެއްނެތް ވާހަކަތަކެއް ދެއްކުމުގެ ބަދަލުގައި، މި ސަރުކާރުން އެދެނީ ރާއްޖޭގެ ރަށްރަށަށް ގެންނަމުން މިދާ ތަރައްޤީ ފާހަގަ ކުރުމަށެވެ. އަދި، މި ސަރުކާރުގެ އިޤްތިޞާދީ އަމާޒުތަކަށް ވާސިލްވުމަށް ސާބިތުކަމާއެކު ކުރަމުންދާ މަސައްކަތްތަކާއި، ރާއްޖޭގެ އައްސޭރިފަށަށް، ދިވެހި ރައްޔިތުންނަށް، މައުނަވީ ބަދަލުތަކެއް ގެނައުމަށް ކުރަމުންދާ މަސައްކަތްތައް އިތުރަށް ފާހަގަ ކުރުމަށާއި، މި ކަންކަމާ ދެކޮޅަށް ކުރާ ދެކޮޅު ނުޖެހޭ ބަހުސްތަކަށް އަޅައިނުލުމަށް ބައިނަލްއަޤްވާމީ މުޖުތަމަޢަށް ގޮވައިލަމެވެ.\n"އިރާއި ހުޅަނގުގައި ދިރިއުޅޭ އަޅުގަނޑުމެންގެ ރަހުމަތްތެރިންނެކޭ އެއްގޮތަށް، އަޅުގަނޑުމެން ދެމިތިބޭނީ ހުޅުވައިލެވިފައިވާ، ދުނިޔޭގެ އިޤްތިޞާދުގައި ފާހަގަ ކުރެވޭ ބައިވެރިއެއްގެ ގޮތުގައި. މެދު ފަންތީގެ އާމްދަނީއަކާ ދިމާއަށް ވިހާވެސް ގިނަ ދިވެހިން ވާސިލްކޮށްދިނުމަށްޓަކައި އަޅުގަނޑުމެންގެ އިޤްތިޞާދު ފުޅާ ކުރުމުގެ ފުރުޞަތު އަޅުގަނޑުމެންނަށްވެސް ލިބެންޖެހޭ" ކަމަށް، މިކަމާ ގުޅޭ ގޮތުން ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ވިދާޅުވިއެވެ.


ރައީސްގެ ބަސް | އެންޓި-ކޮރަޕްޝަން ކޮމިޝަން\nކޮރަޕްޝަނަކީ މިއަދު ހަމައެކަނި ވަކި ގައުމަކަށް ކުރިމަތިވެފައިވާ މައްސަލައެއް ނޫނެވެ. ކޮރަޕްޝަންގެ މައްސަލަ މިއަދު ވެފައިވަނީ ބައިނަލްއަޤްވާމީ މައްސަލައަކަށެވެ. އެހެންކަމުން އ.ދ.ގެ ކޮރަޕްޝަނާއި ދެކޮޅަށް މަސައްކަތްކުރާ ޤަރާރަކީ، ބައިނަލްއަޤްވާމީ ފެންވަރުގައި، ގައުމުތައް ގުޅިގެން ކޮރަޕްޝަނާއި ދެކޮޅަށް މަސައްކަތްކުރުމަށްޓަކާ އެކުލަވާލެވިފައިވާ ފުރަތަމަ ޤަރާރެވެ. މިޤަރާރުގައި ކޮރަޕްޝަންގެ ނުރައްކާތެރިކަންވަނީ ވަރަށް ރަނގަޅަށް ބަޔާންކޮށް ދީފައެވެ.\nކޮރަޕްޝަންގެ ސަބަބުން މުޖުތަމަޢުގެ ސަލާމަތާއި ރައްކާތެރިކަމަށް ބިރު ކުރިމަތިކުރުވައެވެ. ޑިމޮކްރަސީ ފުނޑުފުނޑުކޮށް، އަދުލު އިންސާފުގެ ދާއިރާ ބަލިކަށިކޮށްލައެވެ. އަދި ދެމެހެއްޓެނިވި ގޮތުގައި ތަރައްޤީގެ ކަންތައްތައް ކުރިއަށް ގެންދިއުމަށާއި، ޤާނޫނީ ހަމަތަކާއި އެއްގޮތަށް ކަންކަން ކުރުމަށް ކޮރަޕްޝަންގެ ސަބަބުން ހުރަސްއެޅެއެވެ.\nކޮރަޕްޝަންގެ ވާހަކަ އަޅުގަނޑުމެން ދައްކާއިރު ބައެއް ފަހަރަށް އަޅުގަނޑުމެންނަށް ހީވެފައި މިއޮންނަނީ އެއީ ހަމައެކަނި މަޤާމުގެ ނުފޫޒު ބޭނުންކޮށްގެން މުދަލާއި ފައިސާއަށް ޚިޔާނާތްތެރިވުން ނުވަތަ ރިޝްވަތު ހިފުންކަމަށެވެ. ނަމަވެސް މިއީ އެއަށްވުރެ މާނުރައްކާތެރި މައްސަލައެކެވެ. ޓެރަރިޒަމާއި ބެހޭގޮތުން ކަންބޮޑުވުން ފާޅުކުރާ ބައިނަލްއަޤްވާމީ ފަރާތްތަކުން ހާމަކުރާގޮތުގައި ޓެރަރިޒަމާއި، މާރާމާރީއާއި، މަސްތުވާތަކެތީގެ މައްސަލައާއި، އެފަދަ އެހެން ޖަރީމާތަކަކީ ވަރަށް ސާފުކޮށް އެނގޭގޮތުގައި ކޮރަޕްޝަނާއި ގުޅުންހުރި ކަންތައްތަކެވެ. އެހެންކަމުން، ކޮރަޕްޝަންގެ ސަބަބުން ޤައުމީ ސަލާމަތާއި ބައިނަލްއަޤްވާމީ ސަލާމަތަށްވެސް ނުރައްކާ ވެދާނެއެވެ. އެގޮތުން ޓެރަރިސްޓް ހަމަލާއެއް ކުރިމަތިވުމަކީ އިގްތިޞާދީ ތަރައްޤީއަށް ކުރިމަތިވާ ނުރައްކަލަށްވުރެ އެތައް ސަތޭކަ ގުނައެއް ގެއްލުން ބޮޑު ކަމެކެވެ.\nކޮރަޕްޝަނާއި ދެކޮޅަށް މަސައްކަތް ކުރުމުގައި ފާހަގަކުރެވޭފަދަ ކުރިއެރުންތަކެއް އަޅުގަނޑުމެންނަށް ލިބިފައި ނުވާކަމީ ހިތާމަކުރަންޖެހޭ ކަމެކެވެ. އަދި އަޅުގަނޑުމެންގެ މި ކުޑަކުޑަ ދިވެހިރާއްޖޭގައި ކޮރަޕްޝަންގެ އަމަލުތައް އެއް ދުވަހުން އަނެއް ދުވަހަށް އިތުރުވާކަމުގެ ވާހަކަތަކަކީ އަޅުގަނޑުމެން ކަންބޮޑުވާންޖެހޭ ކަމެކެވެ. ޑިމޮކްރަސީއަކަށް ވާޞިލްވާއިރު، ކޮރަޕްޝަންގެ ވަކިތަކުން ދުރުވުމަށް ބާރުއަޅާނެ އެކަށޭނަ ޤާނޫނުތަކާ ގަވާއިދުތައް ނެތުމަކީ ޤައުމަށް ނުތަނަވަސްކަން ގެނުވާ ކަމެކެވެ. އ.ދ. ގެ ޤަރާރުތަކުންނާއި، ދިވެހި ޖުމްހޫރިއްޔާގެ ޤާނޫނު އަސާސީއިން އަޅުގަނޑުމެންނަށް ލާޒިމްކުރާ ކަންތައްތައް ކުރުމަށް އަޅުގަނޑުމެންގެ ކަންކަން ފަހިކުރުމަކީ ދިވެހި ކޮންމެ ފަރުދަކު މިކަމާއިމެދު ވިސްނަންވެއްޖެ ކަމެކެވެ.\nދިވެހިރާއްޖެއިން ކޮރަޕްޝަން ނައްތާލުމަށްޓަކައި އަޅުގަނޑުމެން އެންމެން މަސައްކަތްކުރަމުންދާއިރު، އަބަދުވެސް އަޅުގަނޑުމެން މަސައްކަތްކުރަމުން ދާންވާނީ، ކޮންމެ ކަމެއްގައިވެސް އެކަމަށް ކަނޑައެޅިފައިވާ ގާނޫނުތަކާއި ގަވާއިދުތަކަށް ހުރުމަތްތެރިކޮށް ހިތުމާއެކު، ތިމާގެ އަމިއްލަ ފައިދާއަށްވުރެން ރައްޔިތުންގެ ފައިދާއާއި ޖަމާއަތުގެ މަސްލަހަތައް އިސްކަންދީގެންނެވެ. އަދި ކޮންމެ ކަމެއްގައިވެސް އެހެން ބައެއްގެ ޚައްޤުތަކެއް ވާކަން ދެނެތިބެ އެފަރާތްތަކުގެ ޙައްގުތަކަށް ރައްކާތެރިވެ ތިބެގެންނެވެ. މިގޮތުގެ މަތިން އަޅުގަނޑުމެން މަސައްކަތް ކުރަމުންދާނަމަ، ދިވެހިރާއްޖެއިން ކޮރަޕްޝަންގެ ނުބައި ޢަމަލުތައް ނެތިގެންދާނެކަމީ ޝައްކެއް އޮތްކަމެއްނޫނެވެ.\nއަޅުގަނޑުމެން އެންމެންވެސް ހަނދާންބަހައްޓަންޖެހޭ އެންމެ މުހިންމު ނުކުތާއަކީ ކޮރަޕްޝަނާއި ދެކޮޅަށް މަސައްކަތް ކުރުމަކީ ހަމައެކަނި އެންޓި-ކޮރަޕްޝަން ކޮމިޝަނަށް އެކަނި އަދާކުރެވޭނެ މަސްއޫލިއްޔަތެއް ނޫންކަމެވެ. އެންމެ އެދެވޭގޮތުގައި ކޮރަޕްޝަނާއި ދެކޮޅަށް މަސައްކަތް ކުރެވޭނީ އެންމެން އެކުގައި ގުޅިގެން މަސައްކަތްތަކެއް ކުރެވިގެންނެވެ. އަޅުގަނޑުމެން ޅަދަރިންނާއި ޒުވާނުންގެ ކިބާގައި އަމިއްލަ ނަފްސަށް ތެދުވެރިވުމުގެ މަތިވެރި ސިފަ އަށަގެންނެވިގެންނެވެ. އަމާނާތްތެރިވުމާއި، އަމާނާތް އަދާކުރުމުގައި ސާބިތުކަމާއެކު ދެމިތިބުމަށް ޒުވާން ޖީލަށް ދަސްކޮށްދެވިގެންނެވެ. ހެއްލުމުގައިހުރި ގެއްލުން ކިޔައިދެވިގެންނެވެ. އަދި އިސްލާމީ ރިވެތި ނަމޫނާ ދައްކައިދީގެންނެވެ. އެހެންކަމުން، އަޅުގަނޑުމެން އެންމެންވެސް، ސަރުކާރާއި، އަމއްލަ ޖަމްއިއްޔާ ޖަމާއަތްތަކާއި، މީޑިއާ އަދި އަމިއްލަ ފަރުދުންވެސް ބައިވެރިވެގެން ކޮރަޕްޝަނާއި ދެކޮޅަށް މަސައްކަތްތަކެއް ކުރުމަށް އިލްތިމާސް ކުރަމެވެ.\nދިވެހިރާއްޖެއިން ކޮރަޕްޝަން ނައްތާލުމަށްޓަކައި އެންޓި-ކޮރަޕްޝަން ކޮމިޝަނުން ކުރަމުންގެންދާ މަސައްކަތުގައި ދިވެހި ލޮބުވެތި ރައްޔިތުންނާއި ދިވެހި ސަރުކާރުގެ ފަރާތުން ލިބެމުންދާ އެހީތެރިކަމާއި އެއްބާރުލުމަށްޓަކައި އަޅުގަނޑު ޝުކުރުދަންނަވަމެވެ. އަދި މިއެހީ ތެރިކަމާއި އެއްބާރުލުން އަބަދުވެސް އަޅުގަނޑުމެންނަށް ލިބެމުންދާނެކަމުގައި އަޅުގަނޑު ޔަގީންކުރަމެވެ.


Bill faasvumun Corruption commission in media ah mauloomaath dheynfashaane\nބިލު ފާސްވުމުން ކޮރަޕްޝަން ކޮމިޝަނުން މީޑިއާއަށް މައުލޫމާތު ދޭން ފަށާނެ\n0 June 13th, 2019 - 2:54 PM\nރައީސުލްޖުމްހޫރިއްޔާ އުފައްދަވާފައިވަ ރިޔާސީ ކޮމިޝަންތަކަށް ބާރު ދިނުމުގެ ބިލު ރައްޔިތުންގެ މަޖިލީހުން ފާސްވުމުން ރައީސް ސާލިހު އުފައްދަވާފައިވާ ޕްރެޒިޑެންޝަލް ކޮމިޝަން އޮން ކޮރަޕްޝަން އެންޑް އެސެޓް ރިކަވަރީން ކުރަމުން އަންނަ މަސައްކަތްތައް މީޑިއާއަށް ހާމަކުރަން ފަށައި، ކޮމިޝަނުގެ މަސައްކަތަތައް ހަލުވި ވާނެކަމަށް ރައީސް އިބްރާހިމް މުހައްމަދު ސާލިހުގެ ތަރުޖަމާން އިބްރާހިމް ހޫދު ވިދާޅުވެއްޖެއެވެ.\nމިއަދު ނޫސްްވެރިންނަށް މައުލޫމާތު ދެއްވަމުން ހޫދު ވިދާޅުވީ ކޮރަޕްޝަން ކޮމިޝަނުގެ މަސައްކަތްތައް ހަ މަސް ދުވަހުގެ ތެރޭގައި ނިންމާލުމަށް ރައީސް ސާލިހު އެދިލައްވާފައިވާކަމަށެވެ.\n"އެހެން ނަމަވެސް ބިލު ފާސް ނުވެ އޮތުމުން މަސައްކަތްތަކަށް ދަތިތަކެއް ދިމާވި. ކޮމިޝަންގެ މަސައްކަތް ހިނގާލެއް ލަސް. ނަމަވެސް ބިލު ފާސް ވުމުންް ކޮމިޝަނުން ކުރާ މަސައްކަތްތައް މީޑިއާއަށް ހާމަކޮށް މަސައްކަތްތައް ހަލުވިވެގެންދާނެ،"\nކޮރަޕްޝަން ކޮމިޝަނުން މިހާތަނަށް އެ ކޮމިޝަނުގެ މަސައްކަތައް ކުރިއަށްދާގޮތުގެ މައުލޫމާތު މީޑިއާއަށް ހާމަކޮށްފައެއްް ނުވެއެވެ.\nރައީސް ސާލިހު އުފައްދަވާފައިވާ ކޮމިޝަންތަކަށް ބާރު ދިނުމުގެ ބިލު މިހާރު ވަނީ ރައްޔިތުންގެ މަޖިލީހުން ބަލައިގަނެ ކޮމެޓީއަށް ފޮނުވާފައެވެ. ކުރީގެ 18 ވަނަ މަޖިލީހުން އެ ބިލު ފާސް ނުވި ނަމަވެސް، އަލަށް ފެށި 19 ވަނަ މަޖިލީހުގެ ސުޕަ މެޖޯރިޓީ ނަގާފައިވަނީ އެމްޑީޕީންނެވެ. މިހެންކަމުން މި ބިލު ފާސްވުމުގެ ފުރުސަތު ވަރަށް ބޮޑެވެ.


Raajjey ge furathama Tourist Visitor Centre Angolhitheemu gai\nފުރަތަމަ ޓޫރިސްޓް ވިޒިޓާ ސެންޓަރު އަނގޮޅިތީމުގައި\nރ. އަނގޮޅިތީމު: އަލީ އަފާފް\nރާއްޖޭގެ ފުރަތަމަ ޓޫރިސްޓް ވިޒިޓާ ސެންޓަރުގެ ބިންގާ ރ. އަނގޮޅިތީމުގައި އަޅަނީ -- ފޮޓޯ: ޓޫރިޒަމް މިނިސްޓްރީ\nރާއްޖޭގެ ފުރަތަމަ ޓޫރިސްޓް ވިޒިޓާ ސެންޓަރުގެ ބިންގާ ރ. އަނގޮޅިތީމުގައި އިއްޔެ އަޅައިފި އެވެ.\nއަނގޮޅިތީމުގައި ބޭއްވި ރަސްމިއްޔާތެއްގައި އެ ސެންޓަރުގެ ބިންގާ އަޅުއްވައި ދެއްވީ 2015 ވަނަ އަހަރު ބޭއްވި މޭޑޭ ބޮޑު މުޒާހަރާގައި ފުލުހަކަށް ހަމަލާދިން ކަމަށް ބުނެ ޖަލަށްލާފައި ހުއްޓާ މަރުވި އަބްދުﷲ ރަޝީދުގެ އަންހެނުންނާއި އޭނާގެ އަންހެން ދަރިފުޅާއި ޓޫރިޒަމް މިނިސްޓަރު އަލީ ވަހީދާއި ހެރިޓޭޖް މިނިސްޓަރު ޔުމްނާ މައުމޫނެވެ.\nއަލީ ވަހީދު ވިދާޅުވީ އެ ސެންޓަރު ބިނާ ކުރަން ޓޫރިޒަމް ދާއިރާގެ އިންވެސްޓަރުން ބައި މިލިއަން ރުފިޔާ ސީއެސްއާރްގެ ގޮތުގައި ދޭން ނިންމާފައިވާ ކަމަށެވެ. އަދި އެތަނަކީ ފަތުރުވެރިންދާ ތަނަކަށް ހަދާނެ ކަަމަށެވެ.\nމިނިސްޓަރު އަލީ ވަހީދު އަނގޮޅިތީމުގެ ރައްޔިތުންނާއި ބައްދަލުކުރައްވަނީ -- ފޮޓޯ: ޓޫރިޒަމް މިނިސްޓްރީ\n"މި ވިޒިޓާސް ސެންޓާ އަޅުގަނޑުމެން ގާއިމްކޮށް ނިންމާއިރު ރާއްޖެއަށް އަލަށް އަންނަ ފަތުރުވެރިއަކަށް ރާއްޖެ ޑިމޮކްރަސީއަށް ކުރީ ކޮން ދަތުރެއްތޯ އަހައިފިއްޔާ އަނގޮޅިތީމަށޭ ދާންވީ، އޭނާ ކައިރީގައި ހުންނަ ކޮންމެ ޓްއާ ގައިޑެއް ބުނާ ވަރު ތަނަކަށް މިތަން އަޅުގަނޑުމެން ހަދައި ދޭނަން،" އަލީ ވަހީދު ވިދާޅުވި އެވެ.\nރަސްމިއްޔާތުގައި މޯލްޑިވްސް އިންޓަގްރޭޓެޑް ޓޫރިޒަމް ޑިވްލޮޕްމަންޓް ކޯޕަރޭޝަން (އެމްއައިޓީޑީސީ) މެނޭޖިން ޑިރެކްޓަރު، މުހައްމަދު ރާއިދު ވިދާޅުވީ އެ ސެންޓަރުގައި ދެ ގެލަރީއެއް ގާއިމް ކުރާނެ ކަމަށާއި އެއް ގެލަރީއަކީ ރާއްޖެ ޑިމޮކްރަސީއަށް ކުރި ދަތުރުގައި ކުރިމަތިވި ކަންތައްތަކާއި މިހާރު ފެންނަން ހުރި ތާރީހީ ފޮޓޯތައް ހިމެނޭ ގެލަރީ ކަމަށެވެ. އަދި އަނެއް ގެލަރީން އެރަށާއި އެ އަތޮޅުގެ ތާރީހީ ތަކެއްޗާއި ކަންކަމުގެ ފޮޓޯ ފެންނަން ހުންނާނެ ކަމަށެވެ.\nމިނިސްޓަރު ޔުމްނާ އަނގޮޅިތީމުގެ ރައްޔިތުންނާއި ބައްދަލުކުރައްވަނީ -- ފޮޓޯ: ޓޫރިޒަމް މިނިސްޓްރީ\nމީގެ އިތުރުން ކެފޭ އާއި ޒިޔާރަތްކުރާ ފަރާތްތައް މަޑުކޮށްލާނެ ލޮއުންޖަކާއި ފާހަނާ ވެސް އެސެންޓަރުގައި ގާއިމް ކުރާނެ އެވެ.\nރައީސް މުހައްމަދު ނަޝީދު އެމްއައިޓީޑީސީ ޔުމްނާ މައުމޫން + އަލީ ވަހީދު\nފުރައިގެން ދިޔައީ ވީއައިޕީއިން: އަލީ ވަހީދު


ހޯމަ ބުރާސްފަތި ދެދުވަހުގެ ރޯދަ\nހޯމަ ދުވަހާއި ބުރާސްފަތި ދެދުވަހަކީ، އެ ދެދުވަހު މީސްތަކުންގެ ޢަމަލުތައް ﷲ ގެ ޙަޟްރަތަށް ހުށަހެޅުއްވޭ ދެދުވަހެވެ. އަދި އެ ދެދުވަހު ރަސޫލުﷲ ޞައްލަﷲ ޢަލައިހި ވަސައްލަމް ރޯދައަށް ހުންނަވާ ކަމުގައި ޞައްޙަ ޙަދީޘްތަކުގައި ވާރިދުވެގެން ވެއެވެ.\nއަބޫހުރައިރާ ރަޟިޔަﷲ ޢަންހުގެ އަރިހުން ރިވާވެގެންވެއެވެ. ހަމަކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. ((تُعْرَضُ الأَعْمَالُ يَوْمَ الاثْنَيْنِ وَالْخَمِيْسِ, فَأُحِبُّ أَنْ يُعْرَضَ عَمَلِيْ وَأَنَا صَائِمٌ)) رواه الترمذي: 747 މާނައީ: ހޯމަ ދުވަހާއި ބުރާސްފަތި ދުވަހު (މީސްތަކުންގެ) ޢަމަލުތައް (ﷲގެ ޙަޟްރަތަށް) ހުށަހެޅުއްވެއެވެ. ފަހެ ތިމަންކަލޭގެފާނު ރޯދައަށް ހުންނަވަނިކޮށް ތިމަންކަލޭގެފާނުގެ ޢަމަލު (ﷲގެ ޙަޟްރަތަށް) ހުށަހެޅުއްވެވުމަށް ތިމަންކަލޭގެފާނު ލޯބި ކުރައްވަމެވެ.\nއަދި (ސުންނަތް އަޅުކަންތަކުގެ ތެރެއިން) ﷲގެ ޙަޟްރަތުގައި އެންމެ ލޮބުވެތިވެގެން ވަނީ، ކިތަންމެ މަދު ނަމަވެސް، ދެމިގެންވާ ގޮތުގައި އެ ޢަމަލެއްގެ މަތީގައި އަޅާ ދެމިހުންނަ ޢަމަލެވެ. އެހެންކަމުން ވީ މިންވަރަކުން މިފަދަ ޢަމަލުތައް މަތީ ދެމިހުރެވޭތޯ ބެލުމަކީ މުހިއްމު ކަމެކެވެ.\nއެހެންކަމުން އަޅުގަނޑުމެންނަށް ވީ މިންވަރަކުން މި ސުއްނަތް އަދާކުރުމާއެކު، ތިމާގެ މުސްލިމު އަޚުންނާއި އުޚްތުންނަށް މި ހެޔޮކަމަށް މަގުދެއްކުމަކީ، އުފަލެއް ކަމުގައި ހަދަމާ ހިންގަވާށެވެ.


Nasheed Ah Inzaaru Dhin Yafisge Nafsany Masalaeh Huritho Balany\nނަޝީދަށް އިންޒާރުދިން މީހާ ފޮޓޯ:---\nނަޝީދަށް އިންޒާރު ދިން ޔާފިސްގެ ނަފްސާނީ މައްސަލައެއް ހުރިތޯ ބަލަނީ\n23 ޖޫން 2022 - 14:07:31\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ރާއްޖެ އައިސްފިނަމަ ގެއްލުންދޭނެ ކަމަށް ބުނެ މަރުގެ އިންޒާރުދިން މައްސަލާގައި ހައްޔަރުކޮށް ދައުވާއުފުލާފައިވާ ހ.ލައިޓްނައިޓް އިސްމާއީލް ޔާފިސުގެ ނަފްސާނީ މައްސަލައެއް ހުރިކަމަށް ބުނެފަވާތީ، ނަފްސާނީ ހާލަތުގެ އެސެސްމެންޓެއް ހެދުމަށްފަހު ޝަރީއަތްކުރިއަށް ގެންދަން އެ މައްސަލަ ބައްލަވާ ގާޒީ ނިންމައިފި އެވެ.\nމަދުވެގެން 17 އަހަރުގެ ޖަލު އަދެބެއް އަންނާނެ ތިން ދައުވާއެއް ކޮށްފައިވާ ޔާފިސް، ރައީސް ނަޝީދަށް އިންޒާރުދިނީ އެ މަނިކުފާނު އިނގިރޭސިވިލާތުގައި ހުންނަވަނިކޮށް މިދިޔަ އަހަރުގެ ސެޕްޓެމްބަރު މަހުގެ 22 ވަނަ ދުވަހު އެވެ. އެ ދުވަހު އޭނާ ބުނީ ރައީސް ނަޝީދު އެނބުރި ރާއްޖެ ވަޑައިގެންފިނަމަ "ބަދުރު ހަނގުރާމައިގެ ދުވަހު އަބޫޖަހުލަށް ހަދައިލި ގޮތް" ހަދައިލާނެ ކަމަށެވެ.\nއެކަމާއި ގުޅިގެން ފުލުހުން އޭނާ ބަންދުކޮށް ކޯޓަށް ހާޒިރު ކުރުމުން ޝަރީއަތުގެ މަޖިލީހުގައި ވެސް އޭނާ ވަނީ ރައީސް ނަޝީދު މަރާލާނެ ކަމަށް ބުނެ އިންޒާރު ދީފަ އެވެ.\nނަޝީދަށް އިންޒާރުދިން މައްސަލާގައި މިދިޔަ އަހަރުގެ ޑިސެމްބަރު މަހު ބޭއްވި އަޑުއެހުމުގައި އޭނާގެ ވާހަކަތައް ހުރިގޮތުން އެ މައްސަލަ ބައްލަވާ ގާޒީ، ދީބާނާޒް ފަހުމީ ވަނީ އޭނާގެ ނަފްސާނީ މައްސަލައެއް ހުރިތޯ ސުވާލު ކުރައްވާފަ އެވެ. މިކަމަށް ޖަވާބު ދެމުން އޭނާ ބުނީ، 2013 ވަނަ އަހަރު އޭނާ ނަފުސާނީ ބައްޔެއް ކަމުގައިވާ "ސްކިޓްސްފްރީނިއާ" އަށް ފަރުވާ ހޯދި ކަމަށެވެ. އަދި މިދިޔަ އަހަރުގެ ފަހުކޮޅު ވެސް ނަފްސާނީ މައްސަލަތަކެއް އޭނާއަށް ދިމާވެގެން ޑޮކްޓަރަށް ދެއްކި ކަމަށެވެ. އޭރު އޭނާ ވަނީ ދައުވާތަކަށް އިންކާރުކޮށް ދިފާއީ ވަކީލަކުވެސް ބޭނުންނުވާކަމަށް ބުނެފަ އެވެ.\nއެދުވަހު އަޑުއެހުމުގައި ގާޒީ ވަނީ އެކަމުގެ ލިޔެކިއުންތައް ހޯދުމަށް އަންގާފަ އެވެ. އޭގެފަހުން މިއަދު ބޭއްވި އަޑުއެހުމަށް އޭނާ ހާޒިރުވީ ދިފާއީ ވަކީލަކާއިއެކު އެވެ. އޭނާގެ ވަކީލު މިއަދު ވަނީ، ޔާފިސްގެ ބުއްދީގެ އުނިކަމެއް ފާހަގަވާތީ ނަފްސާނީ ހާލަތުގެ އެސެސްމެންޓެއް ހެދުމުގެ އަމުރެއް ނެރެދޭން އެދިފަ އެވެ. އަދި ގާނޫނުލް އުގޫބާތުގައިވާ ގޮތުން މައާފު ލިބިދެނިވި ދިފާއު ޔާފިސްއަށް ހައްގުވާ ކަމަށް ވަކީލު ވިދާޅުވި އެވެ.\nދެފަރާތުން މިމައުލޫގައި ދެއްކެވި ވާހަކަތަކަށް ބެލުމަށްފަހު، މައްސަލަ ބައްލަވާ ގާޒީ ދީބަނާޒް މިއަދު ވަނީ ޔާފިސް ބަންދުގައި ބެހެއްޓޭ ވަރަށް ނަފްސާނީ ހާލަތު ތަންދޭތޯ ބެލުމާއިއެކު ނަފްސާނީ ހާލަތު ދެނެގަތުމަށް އެސެސްމެންޓެއް ހެދުމުގެ އަމުރު ނެރެދީފަ އެވެ.\nޔާފިސަށް ދައުވާ ކުރުމަށް ޕްރޮސިކިއުޓާ ޖެނަރަލް(ޕީޖީ) އޮފީހުގެ ފަރާތުން ކްރިމިނަލް ކޯޓަށް ފޮނުވީ ޓެރަރިސްޓް ޖަމާއަތެއްކަމަށްވާ އިސްލާމިކް ސްޓޭޓް ޖަމާއަތަށް ޔާފިސް ބައިއަތު ހިފިކަން އަންގައިދޭ ލިޔުމެއް ސޯޝަލް މީޑިއާގައި ޝާއިއުކޮށް، 2020 ވަނަ އަހަރުން ފެށިގެން ޔާފިސް ބޭނުންކުރާ ސޯޝަލް މީޑިއާގެ އެކި ޕްލޯޓްފޯމްތަކުގައި ރައީސް މުހައްމަދު ނަޝީދަށް އިންޒާރުދީ އެކި ޕޯސްޓްތައް ކޮށްފައިވާ މައްސަލައިގައެވެ.\nޓެރަރިޒަމްގެ އަމަލެއް ހިންގާނެ ކަމުގެ އިންޒާރު ދިނުން ނުވަތަ ބިރުދެއްކުމުގެ ކުށުގެ ދައުވާ\nޓެރަރިޒަމްގެ އަމަލެއް ކުރުމަށް ހިތްވަރު ދިންކަމަށް ކުރާ ދައުވާ ސާބިތުވެއްޖެނަމަ 10 އަހަރާއި 15 އަހަރާ ދެމެދުގެ ޖަލު ހުކުމެއް އަންނާނެ ކަމަށް ޕީޖީ އޮފީހުން ބުނެއެވެ. އަދި ޓެރަރިޒަމްގެ އަމަލެއް ހިންގާނެ ކަމުގެ އިންޒާރު ދިނުން ނުވަތަ ބިރުދެއްކުމުގެ ކުށުގެ ދައުވާ ސާބިތުވެއްޖެނަމަ ހަތަރު އަހަރާއި ހަ އަހަރާ ދެމެދުގެ ޖަލު ހުކުމެއް އަންނާނެއެވެ. މީގެ އިތުރުން ޓެރަރިސްޓް ޖަމާއަތަކަށް ތާއީދުކުރުމުގެ ދައުވާ ސާބިތުވެއްޖެނަމަ ތިން އަހަރާއި ފަސް އަހަރާ ދެމެދުގެ ޖަލު ހުކުމެއް އަންނާނެ ކަމަށް ޕީޖީން ބުނެއެވެ.\nމިހުރިހާ ދައުވާތައް ސާބިތުވެއްޖެނަމަ މަދުވެގެން 17 އަހަރުގެ ޖަލު ހުކުމެއް އަންނާނެއެވެ.\nރ. މީދޫގައި ހުއްޓާ މިދިޔަ އަހަރުގެ އޮގަސްޓު މަހުގެ 23 ވަނަ ދުވަހު ޔާފިސް ހައްޔަރުކުރީ ނިޒާމީ ވޯޓަކީ ވަކި ޕާޓީއެއްގެ ވޯޓެއް ނޫންކަމަށް ބުނެ ބަރުލަމާނީ ނިޒާމަށް ތާއީދުކޮށް ރައީސް ނަޝީދު ހިއްސާކޮށްފައިވާ ޕޯސްޓަކަށް ކޮމެންޓުކޮށް ރައީސް ނަޝީދު އަބުރާ ރާއްޖެ އައިސްފިނަ އެމަނިކުފާނުގެ ފުރާނަފުޅަށް ގެއްލުންދޭނެ ކަމުގެ އިންޒާރު ދިނުމާއި ގުޅިގެން ނެވެ.\nޔާފިސް އޭގެފަހުން މިދިޔަ އަހަރުގެ ސެޕްޓެމްބަރު މަހުގެ ތެރޭގައި ކްރިމިނަލް ކޯޓުގައި އޮތް އަޑުއެހުމެއްގައި ވެސް ވަނީ ނަޝީދު އަވަހާރަކޮށްލާނެ ކަމަށް ބުނެ އިންޒާރު ދީފަ އެވެ. އޭނާގެ އަމަލުތައް ހުރި ގޮތުން އެއީ ކޯޓުގެ ހުރުމަތް ކެނޑުން ކަމަށް ބަލައި ގާޒީ އަލީ އާދަމް އެދުވަހުވެސް ޔާފިސް އެއް މަހަށް ޖަލަށް ލާން ހުކުމް ކުރި އެވެ.\nޔާފިސް ވަނީ ރައީސް ނަޝީދު އަބުރާ ރާއްޖެ އައިސްފިނަ "ބަދުރުގެ ދުވަހު އަބޫ ޖަހުލަށް ހެދިގޮތް ހާދާނަން" ކަމަށް ބުނެ އިންޒާރު ދީފައެވެ. އަދި އެކަން އެގޮތަށް ނުކުރެވޭނެ ކަމަށް މީހަކު ކޮށްފައިވާ ކޮމެންޓަކަށްވެސް އޭނާ ވަނީ ފަހުން ރިޕްލައިކޮށް ހައެއް މެއި ގައި އެތަން ފެނުނުކަމަށާއި، ދެން ފަހަރަކުން އެއަށްވުރެ ހިތިވާނެ ކަމަށް ބުނެ ކޮމެންޓުކޮށްފައެވެ. އެކޮމެންޓުތަކުގައި ކަޅުދިދައަކާއި ކަނޑީގެ އިމޯޖީއެއް ވެސް ހިމަނާފައިވެެ އެވެ.\nފުލުހުންއިންޒާރު ދިނުންރައީސް ނަޝީދު


ކޮވިޑް-19 ގުޅިގެން ބައެއް އެއަރލައިނުން ޓިކެޓް ބަދަލު ކުރުން ހިލޭ. | Jazeera\tކޮވިޑް-19 ގުޅިގެން ބައެއް އެއަރލައިނުން ޓިކެޓް ބަދަލު ކުރުން ހިލޭ. - Jazeera\nކޮވިޑް-19 ގުޅިގެން ބައެއް އެއަރލައިނުން ޓިކެޓް ބަދަލު ކުރުން ހިލޭ.\nޙަދީޖާ އަލީ March 15, 2020 59 views0\nހަލުވިކަމާއި އެކު ފެތުރެމުންދާ ކޮވިޑް-19 އާއި، ދުނިޔޭގެ ޞިއްޙަތު ޖަމްޢިއްޔާއިން ކުއްލި ޙާލަތު އިޢުލާންކުރުމާއި ގުޅިގެން މުޅި ދުނިޔެ ވަނީ ހުއްޓުމަކަށް އައިސްފައެވެ. ޒަރޫރީ ބޭނުމަށް ނޫނީ ދަތުރުފަތުރު ނުކުރުމަށް، ޤައުމުތަކުން އަންނަނީ އެ ޤައުމުތަކުގެ ރައްޔިތުންނަށް އިލްތިމާސް ކުރަމުންނެވެ. ބައެއް ޤައުމުތަކުން މީހުން އެތެރެވުން ވަގުތީގޮތުން ވަނީ ބަންދުވެސް ކޮށްފައެވެ. މިހާލަތުގައި އެންމެ ބޮޑު ހާސްކަމެއް ލިބޭނެ އެއްބަޔަކީ ކުރިއާލާ ޗުއްޓީ އަދި އެހެނިހެން ދަތުރުތައް ރާވައިގެން ޓިކެޓް ނަގައިގެން ތިބިމީހުންނަށެވެ. ދެން ޓިކެޓަށްވާނީ ކިހިނެއްތޯއާއި ތާރީޚް ބަދަލުކޮށް ނުވަތަ ކެންސަލްކުރުމުގައި އެއަރލައިން އިން ގެންގުޅޭނެ އުސޫލަކީ ކޮބައިކަން ނޭނގި ގިނަ ބަޔަކު ތިބީ ސުވާލު މާރކް ޖެހިފައެވެ. މިއަދު މި ބަލާލަނީ، ކޮވިޑް-19 އާއި ގުޅިގެން ބައެއް އެއަރލައިންގެ ކެންސަލޭޝަން އަދި ތާރީޚް ބަދަލުކުރުން ފަދަ ޚިދުމަތްތަކަށް އަގު ނަގާ އުސޫލަށް ގެނެވިފައިވާ ބަދަލު ތަކަށެވެ.\nއެއަރ ކެނެޑާއިން ވަނީ 31 މާރޗްގެ ކުރިން ހަދާ ބުކިންތަކުގައި ދަތުރު ކުރާ ތާރީޚް އަގަކާއި ނުލާ ބަދަލުކޮށްދޭން ނިންމާފައެވެ. މި އާ ތާރީޚް ވާންޖެހޭނީ 31 ޑިސެމްބަރ 2020 ގެ ކުރީގެ ތާރީޚަކަށެވެ. އަދި4މަރޗް 2020 ގެ ކުރިން ހަދާފައިވާ ބުކިންތަކަށް، އޭޕްރިލް 30 ގެ ކުރިން ދަތުރު ކުރާ މީހުން އެއް ފަހަރު ތާރީޚް ބަދަލު ކުރާނަމަ އެކަންވެސް ހިލޭ ކޮށްދޭގޮތަށް ވަނީ ހަމަޖައްސާފައެވެ.\n6 މަރޗް 2020 ގެ ކުރިން ބުކިން ހަދާ، 30 މޭ 2020 ގެ ނިޔަލަށް ދަތުރުކުރާ ފަރާތްތަކަށް އެއްވެސް އިތުރު އަގަކާއި ނުލާ ތާރީޚަށް ބަދަލު ގެނެވޭނެކަމަށް މި އެއަރލައިނުންވަނީ ބުނެފައެވެ.\nއެއަރ ފްރާންސް އިން 31 މަރޗް 2020 ގެ ކުރިން ހަދާފައިވާ ބައިނަލް އަޤްވާނީ އަދި އެތެރޭގެ އުދުހުންތަކުގެ ބުކިންތައް، 31 މޭ 2020 ގެ ނިޔަލަށް ދަތުރުކުރާ ނަމަ، ހިލޭ ތާރީޚް ބަދަލު ކުރެވޭނެއެވެ. ކުރިން ބުކްކޮށްފައިވާ ކްލާސް ފުލްވެއްޖެ ނަމަ މަތީ ކްލާހަކަށް ބުކިން ހަދާނަމަ އެއަށް އަގު ނަގާނެއެވެ.\nއިޓަލީގެ ޤައުމީ އެއަރލައިނުން 30 ޖޫން ގެ ނިޔަލަށް ދަތުރުކުރުމަށް ނަގާފައިވާ ޓިކެޓްތަކުގެ މަންޒިލް އަދި ތާރީޚްވެސް އިތުރު އަގަކާއި ނުލާ ބަދަލު ކުރެވޭނެއެވެ. އާ ޓިކެޓް ނަގަން ޖެހޭ އެންމެ ފަހު ތާރީޚަކީ3އޭޕްރިލް 2020 އެވެ.\nއޯލް ނިޕޮން އެއަރވޭސް\nމި އެއަރލައިނުން ޖަޕާން، ޗައިނާ، ސައުތު ކޮރެއާ އަދި އިޓަލީގެ ސިޓީތަކަށް، 30 އޭޕްރިލް 2020 ގެ ނިޔަލަށް ކުރާ ދަތުރުތަކުގެ ތާރީޚް، 30 ޖޫން 2020 ގެ ނިޔަލަށް ދަތުރުކުރާ ގޮތަށް ހިލޭބަދަލު ކޮށްދޭނެއެވެ.\nއެމެރިކަން އެއަރލައިންސް އިން ބުނީ، 30 އޭޕްރިލްގެ ކުރިން ދަތުރުކުރުމަށް، 1 މަރޗް ގެ ކުރިން ޓިކެޓް ގަނެފައިވާ ފަރާތްތަކުގެ ޓިކެޓް، 31 ޑިސެމްބަރ 2020 ގެ ކުރީގެ ތާރީޚަކަށް ނަމަ ހިލޭ ބަދަލު ކޮށްދޭނެއެވެ. ހަމަ މިއާއި އެކު، އިޓަލީ އަދި ސައުތު ކޮރެއާއަށް ދަތުރުކުރުމަށް، 24 ފެބްރުއަރީގެ ކުރިން ޓިކެޓް ނެގި ފަރާތްތަކަށާއި، ހޮންގކޮންގއަށް ދަތުރުކުރުމަށް 28 ޖެނުއަރީ ގެ ކުރިން ޓިކެޓް ނެގި ފަރާތްތަކުގެ އިތުރުން، ޗައިނާއަށް ދަތުރު ކުރުމަށް 24 ފެބްރުއަރީގެ ކުރިން ޓިކެޓް ނެގި ފަރާތްތަކުގެ ތާރީޚް ބަދަލުކުރުމާއި ރިފަންޑްވެސް ހަމަޖައްސާދެވޭނެ ކަމަށް އެއަރލައިނުން ބުނެއެވެ.\nމި އެއަރލައިން އިން3މަރޗް އިން 31 މާރޗްގެ ނިޔަލަށް ހަދާފައިވާ ބުކިންގތަކުގެ ތާރީޚް ހިލޭ ބަދަލު ކޮށްދޭނެއެވެ. އިންޓަރނޭޝަނަލް އަދި ޑޮމެސްޓިކް ކަސްޓަމަރުން ހިމެނޭގޮތަށް،ފުރަތަމަ ބުކިންގ ހެދި ތާރީޚުން ފެށިގެން 12 މަސް ދުވަހުގެ ތެރޭގައި ދަތުރުކުރުމަށް ބޭނުންވާ ފަރާތްތަކަށް މިފުރުސަތު އޮތީ ހުޅުވިފައެވެ.\nހޮންގކޮންގެ ގެ މި އެއަރލައިނުން، 20 އޭޕްރިލްގެ ނިޔަލަށް ދަތުރުކުރުމަށް ހަދާފައިވާ ބުކިންގތަކުގެ ތާރީޚް ހިލޭ ބަދަލު ކުރެވޭނެއެވެ. އަދި9މަރޗްގެ ކުރިން ޓިކެޓް ގަނެފައިވާ ފަރާތްތަކަށް ކުޑަ ފީ އަކާއި އެކުގައި ތާރީޚް ބަދަލު ކުރެވޭނެއެވެ. ހޮންގކޮންގ އިން ނުވަތަ ހޮންގކޮންގަށް 31 މޭ ގެ ނިޔަލަށް ދަތުރުކުރަން ހަމަޖެހިފައި ތިބި މީހުންގެ ޓިކެޓް، 10 ޑިސެމްބަރ 2020 ގެ ކުރިން ބަދަލު ކުރާނަމަ އެއްވެސް ފީ އަކާއި ނުލާ ބަދަލު ކުރެވޭނެއެވެ.\nޑެލްޓާއިން 30 އޭޕްރިލްގެ ނިޔަލަށް ދަތުރު ކުރުމަށް،9މަރޗްގެ ކުރިން ޓިކެޓް ގަނެފައިވާ ހުރިހާ ފަރާތްތަކުގެ ޓިކެޓް ހިލޭ ބަދަލު ކުރެވޭނެއެވެ. އަދި ޔޫރަޕް، ބެއިޖިންގ، ޝަންގްހާއީ އަދި ސޯލް އަށް 31 މޭގެ ނިޔަލަށް ދަތުރުކުރުމަށް ހަމަޖެހިފައިވާ މީހުންގެ ޓިކެޓްވެސް ހިލޭ ބަދަލުކޮށްދޭނެއެވެ.\nބްރިޓިޝްގެ ބަޖެޓް އެއަރލައިނުން މިހާރު ހަދާފައިވާ ބުކިންތަކާއި އާ ބުކިންތައް ވެސް އެއް ފަހަރު ތާރީޚް ބަދަލު ކުރާ ނަމަ ހިލޭ ކޮށްދޭނެކަމަށް ވަނީ ބުނެފައެވެ. މިކަމަށް ވަކި ތާރީޚެއް ބަޔާންކޮށްފައެއް ނުވެއެވެ.\nއެމިރޭޓްސް އިން 31 މާރޗްގެ ކުރިން ހަދާފައިވަ ބުކިންތައް އިތުރު އެއްވެސް ފީއަކާ ނުލާ ބަދަލު ކުރެވޭނެ ކަމަށް އެ އެއަރލައިނުން ބުނެއެވެ.\nއެތިހާދް މެދުވެރިކޮށް ބުކްކޮށްފައިވާ ޗުއްޓީ އަދި ފްލައިޓް ޓިކެޓްތަކުގެ ތެރެއިން 8 މަރޗް އިން7އެޕްރިލް ހަދާފައިވާ ބުކިންގތައް އިތުރު ފީ އަކާއި ނުލާ ބަދަލު ކުރެވޭނެއެވެ. އަދި 30 ޖޫންގެ ކުރިން ދަތުރުކުރަން ހަމަޖެހި، ފްލައިޓް ކެންސަލްވެފައިވާ ފަރާތްތަކަށްވެސް އިތުރު ޗާޖަކާއި ނުލާ އާ ބުކިން ހެދޭނެއެވެ.\nމި އެއަރ ލައިން އިން 11 މަރޗްގެ ކުރިން ބުކްކޮށްފައިވާ ޓިކެޓްތަކުގެ ތެރެއިން 1 މަރޗް 2020 އާއި 30 އޭޕްރިލްއާއި ދެމެދު، މެޑްރިޑް، ޖަޕާން، ޝަންގްހާއީ އަދި އިޓަލީ އަށް ދަތުރުކުރަން ހަމަޖެހިފައިވާ ފަރާތްތަކުގެ ޓިކެޓް އިތުރު ފީއަކާ ނުލާ ބަދަލު ކުރެވޭނެއެވެ. 31 ޑިސެމްބަރު 2020 ގެ ކުރިއަށް ބައެއް ތާރީޚްތައް އުނިކޮށްފައި ދެން ހުރި ތާރީޚްތަކަށް ބަދަލު ކުރެވޭނެއެވެ.\n30 އޭޕްރިލް 2020 ގެ ނިޔަލަށް ދަތުރުކުރުމަށް ހަދާފައިވާ ބުކިންގްތައް ކެންސަލްކުރުމާއި ބަދަލުކުރުމަށް އެއްވެސް ފީ އެއް މި އެއަރލައިނުން ނުނަގާނެއެވެ. އަދި 1 ޖޫންގެ ކުރިން ދަތުރުކުރުމަށް، ފެބްރުއަރީ 27 އިން5މާރޗް އާއި ދެމެދު ޓިކެޓް ގަނެފައިވާ ފަރާތްތަކަށް ޓިކެޓް ކެންސަލްކުރުމާއި ބަދަލުކުރުންވެސް ހިލޭ ކޮށްދޭނެއެވެ. 8 ސެޕްޓެމްބަރު 2020 ގެ ކުރިން ދަތުރުކުރުމަށް،6އަދި 31 މަރޗް އާއި ދެމެދު އަލަށް ހަދާ ބުކިންތަކަށް ވެސް ކެންސަލޭޝަން ފީ އެއް ނުވަތަ ތާރީޚް ބަދަލު ކުރުމަށް އަގެއް ނުނަގާނެއެވެ.\nޖެޓްސްޓަރ އިން ހާމަކުރިގޮތުގައި، 31 މާރޗްގެ ނިޔަލަށް ހަދާފައިވަ ބުކިންގތަކުގެ ތެރެއިން، 30 ޖޫންގެ ނިޔަލަށް ދަތުރުކުރަން ހަމަޖެހިފައިވާ ޓިކެޓްތައް އިތުރު އަގަކާއި ނުލާ ބަދަލުކޮށްދޭނެއެވެ. މިގޮތަށް ބަދަލު ކުރެވޭނީ އެއްފަހަރުއެވެ.\n30 ޖޫންގެ ނިޔަލަށް ދަތުރުކުރުމަށް ހަދާފައިވާ، އިންޓަނޭޝަނަލް އަދި ޑޮމެސްޓިކް ބުކިންގްތައް އިތުރު އަގަކާއި ނުލާ، ބަދަލު ކުރެވޭނެއެވެ. އެންމެ ފުރަތަމަ ބުކިންގް ހެދި ތާރީޚުން ފެށިގެން 12 މަސް ދުވަހު ތެރޭގެ ކޮންމެ ތާރީޚަކަށް ވެސް ބަދަލު ކުރެވިދާނެއެވެ.\nމާރޗް 1 ގެ ކުރިން ބުކްކޮށްފައިވާ ޓިކެޓްތަކުގެ ތެރެއިން، ނޯތު އެމެރިކާ އަދި ކޮރެއާ އަށް ނުވަތަ ކޮރެއާގައި ޓްރާންސިޓްކޮށްފައި ދާ ގޮތަށް ހުރި ބުކިންގތައް އެއްވެސް ފީ އަކާ ނުލާ ބަދަލުކޮށްދޭނެއެވެ. އާ ޓިކެޓް ނަގަން ޖެހެނީ 30 ޖޫން 2020 ގެ ކުރިންނެވެ. ސައުތު އީސްޓް އޭޝިޔާގެ ފަސިންޖަރުންގެ ތެރެއިން ކޮވިޑް-19 ގެ ސަބަބުން ޤައުމުތަކަށް ވަންނަން ހުރަސްތައް ހުރި ފަރާތްތަކާއި، ކޮވިޑް-19 ގެ ސަބަބުން ދަތުރު ނުކުރެވުނު ފަރާތްތަކަށް ވެސް މި ކަހަލަ ލުއި ގޮތްތަކެއް ވަނީ ހަމަޖައްސާފައެވެ.\nކޭ. އެލް. އެމް\nކޭ. އެލް. އެމް އިންވަނީ އެ އެއަރ ލައިން އިން،4މަރޗް އިން 31 މޭ އާއި ދެމެދު ދަތުރުކުރުމަށް 31 މަރޗްގެ ކުރިން ޓިކެޓް ނަގާފައިވާ މީހުންގެ ޓިކެޓް އެއްވެސް ފީ އަކާއި ނުލާ ބަދަލު ކޮށްދޭން ނިންމާފައެވެ.